3. การประกอบธุรกิจของแต่ละธุรกิจ

3.1 ลักษณะธุรกิจหรือบริการ

ในปี 2548 บริษัทฯ ได้ดำเนินธุรกิจการขนส่งทางอากาศในเชิงรุก
เพื่อต่อสู้กับสภาวะเศรษฐกิจที่ผันแปรจากวิกฤตการณ์น้ำมัน
เหตุการณ์ธรณีพิบัติภัยสึนามิที่ภาคใต้ของประเทศไทย
และการแข่งขันของธุรกิจการบินพาณิชย์ภายใต้นโยบายเปิดเสรีทางการบินของรัฐบาล ทั้งนี้ บริษัทฯ
ได้พัฒนาเส้นทางการบินให้มีเที่ยวบินครอบคลุมการเดินทางของผู้โดยสารด้วยยุทธศาตร์เครือข่ายการบิน
โดยใช้กรุงเทพฯ เป็นศูนย์กลางการเชื่อมต่อเที่ยวบิน
และการขยายฝูงบินโดยนำเครื่องบินรุ่นใหม่เข้ามาให้บริการ
ตลอดจนปรับปรุงรูปแบบการบริการและพัฒนาภาพลักษณ์ให้มีความทันสมัย
เน้นความสะดวกสบายและเอกลักษณ์ความเป็นไทยมากยิ่งขึ้น
เพื่อพัฒนาขีดความสามารถด้านการแข่งขัน
ทำให้ผู้โดยสารเกิดความประทับใจและเลือกเดินทางกับบริษัทฯ

ตามแผนยุทธศาสตร์การปรับปรุงเส้นทางบิน และการบริการของบริษัทฯ ในรอบปีที่ผ่านมา
ทำให้บริษัทฯ สามารถฟันฝ่าสภาวะวิกฤต
และสามารถสร้างความเชื่อมั่นให้กับผู้ใช้บริการได้อย่างต่อเนื่องทำให้สร้างผลกำไรจากการดำเนินงานได้ติดต่อกันมาเป็นปีที่
41

3.1.1 การดำเนินงานของธุรกิจหลัก

ฝูงบินประจำการ

  -------------------------------- ------------------- ------------------
  แบบเครื่องบิน                       จำนวน (ลำ)          

                                   ปีการเงิน 2548        ปีการเงิน 2547

  โบอิ้ง 747-400                     18                  18

  โบอิ้ง 747-300                     2                   2

  โบอิ้ง 777-300                     6                   6

  โบอิ้ง 777-200                     8                   8

  โบอิ้ง 737-400                     10                  10

  แอร์บัส A340-600                   2                   -

  แอร์บัส A340-500                   2                   -

  แอร์บัส A330-300                   12                  12

  แอร์บัส A300-600                   21                  21

  เอ็มดี 11                          4                   4

  เอทีอาร์ 72                        2                   2

  รวม                              87                  83
  -------------------------------- ------------------- ------------------

ในปี 2548 บริษัทฯ มีเครื่องบินรวมทั้งสิ้นจำนวน 87 ลำ โดยมีเครื่องบินแบบแอร์บัส A340-500
จำนวน 2 ลำ เข้าประจำการในเดือนพฤษภาคม 2548 และเครื่องบินแบบแอร์บัส A340-600
จำนวน 2 ลำ เข้าประจำการในเดือนกรกฎาคม และสิงหาคม 2548 ตามลำดับ บริษัทฯ
ได้นำเครื่องบินแบบแอร์บัส A340-500 ซึ่งมีพิสัยบินระยะไกล (Super-Long Range)
ไปใช้ทำการบินเส้นทาง กรุงเทพฯ-นิวยอร์ก และเครื่องบินแบบแอร์บัส A340-600
สำหรับเที่ยวบินยุโรป และออสเตรเลีย ทั้งนี้ บริษัทฯ
ได้ให้สายการบินนกแอร์เช่าเครื่องบินแบบโบอิ้ง 737-400 จำนวน 2 ลำ ตั้งแต่เดือนกรกฎาคม
2547 และอีก 1ลำ ตั้งแต่เดือนตุลาคม 2547

การพัฒนาเส้นทางบินและจุดบิน

ในปี 2548 บริษัทฯ ได้พัฒนาเครือข่ายเส้นทางการบินทั้งในเส้นทางข้ามทวีป และภูมิภาค
โดยขยายเส้นทางบินครอบคลุมเมืองสำคัญในภูมิภาคต่างๆ ทั่วโลก ทั้งเส้นทางบินตรง
และเส้นทางในเครือข่ายการบินซึ่งใช้กรุงเทพฯ
เป็นศูนย์กลางการเชื่อมต่อเที่ยวบินระดับโลกในทวีปเอเชีย
ทำให้มีเที่ยวบินรองรับความต้องการเดินทางของผู้โดยสารได้อย่างกว้างขวาง สะดวก และรวดเร็ว
โดยมีเครือข่ายเส้นทางบินครอบคลุม 59 จุดบิน ใน 33 ประเทศทั่วโลก และอีก 13
จุดบินภายในประเทศ

เส้นทางภายในประเทศ

บริษัทฯ มีเที่ยวบินจากกรุงเทพฯ ไปยังเมืองหลักในภูมิภาค 13 จุดบิน รวม 329 เที่ยวบินต่อสัปดาห์
หรือ 47 เที่ยวบินต่อวัน ได้แก่

ภาคเหนือ - เชียงใหม่ เชียงราย แม่ฮ่องสอน พิษณุโลก

ภาคใต้ - ภูเก็ต หาดใหญ่ สุราษฎร์ธานี นครศรีธรรมราช กระบี่ ตรัง

ภาคตะวันออกเฉียงเหนือ - ขอนแก่น อุดรธานี อุบลราชธานี

ในเส้นทางภายในประเทศอื่นๆ บริษัทฯ
มีความร่วมมือกับสายการบินเอกชนภายในประเทศทำการบินไปยังน่าน ลำปาง สกลนคร นครพนม
ร้อยเอ็ด ระนอง โดยจัดเที่ยวบินร่วมและนำเข้าสู่ระบบการขายในเครือข่าย
เพื่อให้ผู้โดยสารของบริษัทฯ เชื่อมโยงการเดินทางไปยังเมืองดังกล่าวได้

+------------------------------------+----------+----------+----------+
|                                    | ปีการเงิน  | ปีการเงิน  | ปีการเงิน  |
|                                    | 2548     | 2547     | 2546     |
+------------------------------------+----------+----------+----------+
| รายได้ (ล้านบาท)                     | 9,981    | 11,159   | 11,048   |
|                                    |          |          |          |
| (Passenger Revenues (Baht          |          |          |          |
| Million))                          |          |          |          |
+------------------------------------+----------+----------+----------+
| สัดส่วนต่อรายได้ค่าโดยสารรวม (ร้อยละ)    | 8.3      | 9.5      | 10.9     |
|                                    |          |          |          |
| (Percentage of Total Passenger     |          |          |          |
| Revenues (%))                      |          |          |          |
+------------------------------------+----------+----------+----------+
| ปริมาณการขนส่งผู้โดยสาร (ล้านคน-กม.)    | 2,782.3  | 3,291.1  | 3,011.9  |
|                                    |          |          |          |
| (Revenue Passenger Kilometer       |          |          |          |
| (Million))                         |          |          |          |
+------------------------------------+----------+----------+----------+
| ปริมาณที่นั่ง (ล้านที่นั่ง-กม.)              | 4,017.7  | 4,448.4  | 4,435.2  |
|                                    |          |          |          |
| (Available Seat Kilometer          |          |          |          |
| (Million))                         |          |          |          |
+------------------------------------+----------+----------+----------+
| อัตราส่วนการขนส่งผู้โดยสาร (ร้อยละ)      | 69.3     | 74.0     | 67.9     |
|                                    |          |          |          |
| (Cabin Factor (%))                 |          |          |          |
+------------------------------------+----------+----------+----------+
| รายได้จากผู้โดยสารเฉลี่ยต่อหน่วย          | 3.59     | 3.39     | 3.67     |
| (บาท/คน-กม.)                       |          |          |          |
|                                    |          |          |          |
| (Passenger Yield (Baht/RPK))       |          |          |          |
+------------------------------------+----------+----------+----------+

หมายเหตุ : รายได้ไม่รวมเงินประกันภัย และค่าธรรมเนียมน้ำมันเรียกเก็บจากผู้โดยสาร

เส้นทางภูมิภาคเอเชีย

บริษัทฯ
ได้ปรับแผนเครือข่ายการบินภูมิภาคเอเชียให้สอดคล้องกับยุทธศาตร์การพัฒนาเครือข่ายการบินพื้นฐานของบริษัทฯ
เพื่อเชื่อมโยงประเทศไทยให้เป็นศูนย์กลางการบินครอบคลุมจุดบินหลัก 41 จุดบิน
โดยปรับตารางเวลาเที่ยวบิน และเพิ่มความถี่เที่ยวบินไปยังตลาดประเทศจีน ญี่ปุ่น เกาหลี
และอินเดีย รวมทั้งตะวันออกกลาง ซึ่งมีอัตราการเติบโตของการเดินทางสูง
รวมทั้งส่งเสริมความร่วมมือกับกลุ่มพันธมิตร สตาร์ อัลไลแอนซ์
เพื่อเพิ่มขีดความสามารถด้านการแข่งขันให้สามารถนำผู้โดยสารเข้ามาใช้บริการในภูมิภาคเพิ่มมากขึ้น
ดังนี้

เส้นทางสายเหนือ

เพิ่มเที่ยวบินไปยังเมืองนาโกยา ประเทศญี่ปุ่น จากเดิม 5 เที่ยวบิน เป็น 7 เที่ยวบินต่อสัปดาห์
และปรับเที่ยวบินตรงจากโอซากามายังภูเก็ต 3 เที่ยวบินต่อสัปดาห์
ตามแผนพัฒนาตลาดการท่องเที่ยว ทั้งนี้ได้ปรับเส้นทางเที่ยวบินฮ่องกงและไทเปใหม่
ให้มีความสอดคล้องกับสภาวะตลาดและการแข่งขัน รวมทั้งปรับเพิ่มความถี่เที่ยวบินมนิลา
ประเทศฟิลิปปินส์ เพิ่มขึ้นอีก 1 เที่ยวบินต่อสัปดาห์ สำหรับเที่ยวบินไปยังประเทศจีน
ซึ่งเป็นตลาดที่ศักยภาพสูงได้มีการเพิ่มความถี่ของเที่ยวบินไปยังปักกิ่ง และกวางตุ้ง จุดละ 3
เที่ยวต่อสัปดาห์ และเฉินตู 1 เที่ยวต่อสัปดาห์ เพื่อรองรับการเติบโตของความต้องการเดินทาง

เส้นทางสายตะวันตก และตะวันออกกลาง

เพิ่มเที่ยวบินไปยังประเทศอินเดีย และปากีสถาน ได้แก่ มุมไบ และกัลกัตตา จุดละ 2
เที่ยวบินต่อสัปดาห์ เที่ยวบินละฮอร์ 1 เที่ยวบินต่อสัปดาห์
ส่วนเที่ยวบินตะวันออกกลางได้มีการปรับเส้นทางเที่ยวบิน บาร์เรน-คูเวต เป็น ดูไบ-คูเวต

เส้นทางสายใต้

ทำการบินไปยังประทศสิงคโปร์ มาเลเซีย อินโดนีเซีย และบรูไน โดยปรับปรุงเส้นทาง
และตารางการบินให้มีขีดความสามารถทางการแข่งขันมากขึ้น
เนื่องจากผลกระทบการทำการบินของสายการบินต้นทุนต่ำในภูมิภาค
และวิกฤตการณ์ภัยพิบัติจากคลื่นยักษ์สึนามิในจังหวัดภาคใต้ของประเทศไทย

เส้นทางอินโดจีน

เที่ยวบินอินโดจีน ยังคงทำการบินต่อเนื่องจากแผนการบินเดิม โดยเพิ่มความถี่ไปยังไซ่ง่อน 1
เที่ยวบินต่อสัปดาห์ ด้วยเครื่องบินแบบแอร์บัส A300-600 ตั้งแต่เดือนมีนาคม 2548

+------------------------------------+----------+----------+----------+
|                                    | ปีการเงิน  | ปีการเงิน  | ปีการเงิน  |
|                                    | 2548     | 2547     | 2546     |
+------------------------------------+----------+----------+----------+
| รายได้ (ล้านบาท)                     | 56,492   | 55,545   | 46,229   |
|                                    |          |          |          |
| (Passenger Revenues (Baht          |          |          |          |
| Million))                          |          |          |          |
+------------------------------------+----------+----------+----------+
| สัดส่วนต่อรายได้ค่าโดยสารรวม (ร้อยละ)    | 47.1     | 47.1     | 45.6     |
|                                    |          |          |          |
| (Percentage of Total Passenger     |          |          |          |
| Revenues (%))                      |          |          |          |
+------------------------------------+----------+----------+----------+
| ปริมาณการขนส่งผู้โดยสาร (ล้านคน-กม.)    | 20,550.7 | 20,728.9 | 16,770.9 |
|                                    |          |          |          |
| (Revenue Passenger Kilometer       |          |          |          |
| (Million))                         |          |          |          |
+------------------------------------+----------+----------+----------+
| ปริมาณที่นั่ง (ล้านที่นั่ง-กม.)              | 30,130.4 | 30,265.5 | 25,694.7 |
|                                    |          |          |          |
| (Available Seat Kilometer          |          |          |          |
| (Million))                         |          |          |          |
+------------------------------------+----------+----------+----------+
| อัตราส่วนการขนส่งผู้โดยสาร (ร้อยละ)      | 68.2     | 68.5     | 65.3     |
|                                    |          |          |          |
| (Cabin Factor (%))                 |          |          |          |
+------------------------------------+----------+----------+----------+
| รายได้จากผู้โดยสารเฉลี่ยต่อหน่วย          | 2.75     | 2.68     | 2.76     |
| (บาท/คน-กม.)                       |          |          |          |
|                                    |          |          |          |
| (Passenger Yield (Baht/RPK))       |          |          |          |
+------------------------------------+----------+----------+----------+

หมายเหตุ : รายได้ไม่รวมเงินประกันภัย และค่าธรรมเนียมน้ำมันเรียกเก็บจากผู้โดยสาร

เส้นทางอเมริกาเหนือ

บริษัทฯ ได้เปิดทำการบินตรงไปยังนิวยอร์ก 6 เที่ยวบินต่อสัปดาห์
โดยใช้เครื่องบินรุ่นใหม่แบบแอร์บัส A340-500 ทำการบินในเส้นทางบินผ่านบริเวณขั้วโลกเหนือ
ซึ่งมีระยะทางและระยะเวลาทำการบินที่สั้นที่สุดจากภูมิภาคเอเชียตะวันออกเฉียงใต้
การเปิดช่องทางใหม่ของการเดินทางที่เชื่อมโยงศูนย์กลางทางเศรษฐกิจและการท่องเที่ยวที่สำคัญของโลกเข้าด้วยกัน
ทำให้บริษัทฯ มีบริการเที่ยวบินนิวยอร์ก ครอบคลุมพื้นที่ฝั่งตะวันออก และเที่ยวบินลอสแองเจลิสเดิม
ครอบคลุมพื้นที่ฝั่งตะวันตกของทวีปอเมริกาเหนือ โดยยังคงใช้เครือข่ายการบินกลุ่มพันธมิตร สตาร์
อัลไลแอนซ์ เชื่อมต่อไปยังเมืองต่างๆ ในประเทศสหรัฐอเมริกา และแคนาดา
ได้อย่างสะดวกรวดเร็ว ได้แก่ 10 จุดบินในสหรัฐอเมริกา คือ แอตแลนตา เดนเวอร์ ดัลลาส
วอชิงตัน นิวยอร์ก ลอสแองเจลิส ไมอามี ชิคาโก ซีแอตเติล ซานฟรานซิสโก และ 3
จุดบินในแคนาดา คือ โตรอนโต มอนทริออล แวนคูเวอร์

+--------------------------------+-----------+-----------+------------+
|                                | ปีการเงิน   | ปีการเงิน   | ปีการเงิน    |
|                                | 2548      | 2547      | 2546       |
+--------------------------------+-----------+-----------+------------+
| รายได้ (ล้านบาท)                 | 3,970     | 3,600     | 3,885      |
|                                |           |           |            |
| (Passenger Revenues (Baht      |           |           |            |
| Million))                      |           |           |            |
+--------------------------------+-----------+-----------+------------+
| สัดส่วนต่อรายได้ค่าโดยสารรวม        | 3.3       | 3.1       | 3.8        |
| (ร้อยละ)                        |           |           |            |
|                                |           |           |            |
| (Percentage of Total Passenger |           |           |            |
| Revenues (%))                  |           |           |            |
+--------------------------------+-----------+-----------+------------+
| ปริมาณการขนส่งผู้โดยสาร            | 2,262.1   | 2,149.9   | 2,371.7    |
| (ล้านคน-กม.)                    |           |           |            |
|                                |           |           |            |
| (Revenue Passenger Kilometer   |           |           |            |
| (Million))                     |           |           |            |
+--------------------------------+-----------+-----------+------------+
| ปริมาณที่นั่ง (ล้านที่นั่ง-กม.)          | 3,055.3   | 3,097.9   | 3,517.1    |
|                                |           |           |            |
| (Available Seat Kilometer      |           |           |            |
| (Million))                     |           |           |            |
+--------------------------------+-----------+-----------+------------+
| อัตราส่วนการขนส่งผู้โดยสาร (ร้อยละ)  | 74.0      | 69.4      | 67.4       |
|                                |           |           |            |
| (Cabin Factor (%))             |           |           |            |
+--------------------------------+-----------+-----------+------------+
| รายได้จากผู้โดยสารเฉลี่ยต่อหน่วย      | 1.75      | 1.67      | 1.64       |
| (บาท/คน-กม.)                   |           |           |            |
| (Passenger Yield (Baht/RPK))   |           |           |            |
+--------------------------------+-----------+-----------+------------+

หมายเหตุ : รายได้ไม่รวมเงินประกันภัย และค่าธรรมเนียมน้ำมันเรียกเก็บจากผู้โดยสาร

เส้นทางยุโรป

เพื่อรองรับการเติบโตของการโดยสารในเส้นทางระหว่างยุโรปและเอเชีย
รวมทั้งปริมาณการโดยสารผ่านจากยุโรปไปยังออสเตรเลีย บริษัทฯ ได้จัดบริการเที่ยวบิน
และเพิ่มความถี่ไปยังเมืองที่เป็นศูนย์กลางการเดินทางในยุโรป ซึ่งเป็นจุดบินเดิม 11 จุดบิน
และเพิ่มความถี่ของเที่ยวบินไปยังลอนดอนเป็น 14 เที่ยวบินต่อสัปดาห์ หรือวันละ 2 เที่ยวบิน
และเพิ่มความถี่ไปยังแฟรงค์เฟิร์ต และสตอคโฮล์ม ด้วยเครื่องบินแบบโบอิ้ง 747-400 อีกจุดละ 1
เที่ยวบิน โดยใช้เครื่องบินขนาดใหญ่แบบโบอิ้ง 747-400 เพื่อส่งเสริมการตลาด
และการขายมายังประเทศไทยอย่างต่อเนื่อง

บริษัทฯ ได้นำเครือข่ายการบินของกลุ่มพันธมิตร สตาร์ อัลไลแอนซ์ ซึ่งมีศูนย์กลางการบินในยุโรป
ได้แก่ สายการบินลุฟท์ฮันซ่า ที่แฟรงค์เฟิร์ต และมิวนิค รวมทั้งสายการบิน บีเอ็มไอ ที่ลอนดอน
และสายการบินออสเตรียนแอร์ไลน์ ที่เวียนนา เพื่อเชื่อมโยงเที่ยวบิน
และจุดบินให้ต่อเนื่องกับเที่ยวบินของบริษัทฯ ไปยังเมืองต่างๆ ในยุโรปที่บริษัทฯ ไม่ได้ทำการบิน
ทำให้มีบริการเที่ยวบินครอบคลุมเมืองสำคัญในยุโรป
และสามารถนำผู้โดยสารเข้ามายังเครือข่ายการบินของบริษัทฯ ได้โดยตรง อันได้แก่

-   9 เมืองสำคัญในประเทศต่างๆ ของยุโรป

  อัมสเตอร์ดัม เจนีวา เวียนนา บรัสเซล บาร์เซโลนา ลิสบอน บูดาเปสต์ ปราก และวอร์ซอ

-   8 เมืองในประเทศเยอรมัน

  นูเรมเบอร์ก ดุสเซลดอล์ฟ โคโลญน์ เบอร์ลิน สตูทการ์ท ฮัมบูร์ก ฮันโนเวอร์ และมิวนิค

-   5 เมืองในประเทศออสเตรีย

  กราซ อินซ์บรูค คราเก็นส์เฟิร์ท ลินซ์ และซาลซ์บูร์ก

-   8 เมืองในประเทศอังกฤษ และไอร์แลนด์

  ลอนดอน ดับลิน กลาสโกว์ เอดินบะระ เบลฟัสต์ ลีดส์ แมนเชสเตอร์ และทีส์ไซด์

อนึ่ง บริษัทฯ มีแผนที่จะทำการบินกรุงเทพฯ - มอสโก ในเดือนพฤศจิกายน 2548

+--------------------------------+-----------+-----------+------------+
|                                | ปีการเงิน   | ปีการเงิน   | ปีการเงิน    |
|                                | 2548      | 2547      | 2546       |
+--------------------------------+-----------+-----------+------------+
| รายได้ (ล้านบาท)                 | 38,830    | 36,757    | 31,022     |
|                                |           |           |            |
| (Passenger Revenues (Baht      |           |           |            |
| Million))                      |           |           |            |
+--------------------------------+-----------+-----------+------------+
| สัดส่วนต่อรายได้ค่าโดยสารรวม        | 32.4      | 31.2      | 30.6       |
| (ร้อยละ)                        |           |           |            |
|                                |           |           |            |
| (Percentage of Total Passenger |           |           |            |
| Revenues (%))                  |           |           |            |
+--------------------------------+-----------+-----------+------------+
| ปริมาณการขนส่งผู้โดยสาร            | 18,741.0  | 18,420.9  | 16,658.0   |
| (ล้านคน-กม.)                    |           |           |            |
|                                |           |           |            |
| (Revenue Passenger Kilometer   |           |           |            |
| (Million))                     |           |           |            |
+--------------------------------+-----------+-----------+------------+
| ปริมาณที่นั่ง (ล้านที่นั่ง-กม.)          | 24,213.7  | 23,905.4  | 22,322.8   |
|                                |           |           |            |
| (Available Seat Kilometer      |           |           |            |
| (Million))                     |           |           |            |
+--------------------------------+-----------+-----------+------------+
| อัตราส่วนการขนส่งผู้โดยสาร (ร้อยละ)  | 77.4      | 77.1      | 74.6       |
|                                |           |           |            |
| (Cabin Factor (%))             |           |           |            |
+--------------------------------+-----------+-----------+------------+
| รายได้จากผู้โดยสารเฉลี่ยต่อหน่วย      | 2.07      | 2.00      | 1.86       |
| (บาท/คน-กม.)                   |           |           |            |
|                                |           |           |            |
| (Passenger Yield (Baht/RPK))   |           |           |            |
+--------------------------------+-----------+-----------+------------+

หมายเหตุ : รายได้ไม่รวมเงินประกันภัย และค่าธรรมเนียมน้ำมันเรียกเก็บจากผู้โดยสาร

เส้นทางออสเตรเลีย และนิวซีแลนด์

บริษัทฯ ได้ปรับเส้นทางบินไปยังออสเตรเลีย และนิวซีแลนด์
โดยเปิดทำการบินตรงไปยังเมืองโอ๊คแลนด์ 3 เที่ยวบินต่อสัปดาห์
เพื่อความสะดวกของการเดินทางจากกรุงเทพฯ โดยไม่ต้องแวะผ่านจุดบินใน ออสเตรเลีย
ซึ่งการเปิดทำการบินตรงดังกล่าวเป็นแผนการพัฒนาเส้นทางบินตรงที่จะทำให้บริษัทฯ
มีจำนวนที่นั่งสำหรับจุดบินในประเทศออสเตรเลีย ได้แก่ ซิดนีย์ และ บริสเบน
เพิ่มมากขึ้นโดยแยกจุดบิน โอ๊คแลนด์ เป็นเที่ยวบินตรงจากกรุงเทพฯ ตลอดจนยังทำให้บริษัทฯ
สามารถจัดรหัสร่วม (Code Sharing) เชื่อมโยงกับสายการบินแอร์นิวซีแลนด์ ในกลุ่มพันธมิตร
สตาร์ อัลไลแอนซ์ ไปยังเมืองท่องเที่ยวต่างๆ ในประเทศนิวซีแลนด์ได้อย่างทั่วถึง
สะดวกและรวดเร็ว

+--------------------------------+-----------+-----------+------------+
|                                | ปีการเงิน   | ปีการเงิน   | ปีการเงิน    |
|                                | 2548      | 2547      | 2546       |
+--------------------------------+-----------+-----------+------------+
| รายได้ (ล้านบาท)                 | 10,633    | 10,774    | 9,189      |
|                                |           |           |            |
| (Passenger Revenues (Baht      |           |           |            |
| Million))                      |           |           |            |
+--------------------------------+-----------+-----------+------------+
| สัดส่วนต่อรายได้ค่าโดยสารรวม        | 8.9       | 9.1       | 9.1        |
| (ร้อยละ)                        |           |           |            |
|                                |           |           |            |
| (Percentage of Total Passenger |           |           |            |
| Revenues (%))                  |           |           |            |
+--------------------------------+-----------+-----------+------------+
| ปริมาณการขนส่งผู้โดยสาร            | 5,507.6   | 5,919.3   | 5,408.4    |
| (ล้านคน-กม.)                    |           |           |            |
|                                |           |           |            |
| (Revenue Passenger Kilometer   |           |           |            |
| (Million))                     |           |           |            |
+--------------------------------+-----------+-----------+------------+
| ปริมาณที่นั่ง (ล้านที่นั่ง-กม.)          | 8,191.6   | 7,905.4   | 7,465.4    |
|                                |           |           |            |
| (Available Seat Kilometer      |           |           |            |
| (Million))                     |           |           |            |
+--------------------------------+-----------+-----------+------------+
| อัตราส่วนการขนส่งผู้โดยสาร (ร้อยละ)  | 67.2      | 74.9      | 72.4       |
|                                |           |           |            |
| (Cabin Factor (%))             |           |           |            |
+--------------------------------+-----------+-----------+------------+
| รายได้จากผู้โดยสารเฉลี่ยต่อหน่วย      | 1.93      | 1.82      | 1.70       |
| (บาท/คน-กม.)                   |           |           |            |
| (Passenger Yield (Baht/RPK))   |           |           |            |
+--------------------------------+-----------+-----------+------------+

หมายเหตุ : รายได้ไม่รวมเงินประกันภัย และค่าธรรมเนียมน้ำมันเรียกเก็บจากผู้โดยสาร

การบริการพาณิชย์สินค้าและไปรษณียภัณฑ์

ด้วยความมุ่งมั่นในการเป็นผู้ให้บริการขนส่งสินค้าและไปรษณียภัณฑ์ทางอากาศ
และให้บริการคลังสินค้าที่ลูกค้าทั่วโลกต้องการเลือกใช้เป็นอันดับแรก บริษัทฯ
ได้เร่งพัฒนาปรับปรุงคุณภาพของผลิตภัณฑ์และการบริการ
ตลอดจนใช้ยุทธศาสตร์การบริหารจัดการที่มุ่งตลาดเป็นตัวนำและสร้างคุณค่าเพิ่มให้แก่ผลิตภัณฑ์และบริการเพื่อเข้าถึงหัวใจของลูกค้า
โดยยึดหลัก “ลูกค้า คือ หัวใจของการให้บริการ” ภายใต้แนวทางการบริการ “THAI Cargo
Thai Care”

ในรอบปีที่ผ่านมา บริษัทฯ ได้ขยายจุดบินไปยังนิวยอร์ก
ทำให้สามารถครอบคลุมเครือข่ายการขนส่งสินค้าทางอากาศได้กว้างขวางขึ้น
อีกทั้งยังได้เพิ่มคุณค่าของการให้บริการ
โดยเน้นสุขลักษณะและความสะอาดของอุปกรณ์ที่ใช้ในการขนส่งโดยเฉพาะสินค้าประเภทเสื้อผ้าแฟชั่น
และกล้วยไม้ตลอดจนพัฒนากระบวนการขนส่ง
เพื่อเป็นการดึงดูดให้ลูกค้ามาใช้บริการในเส้นทางบินใหม่มากขึ้น

สำหรับบริการขนส่งสินค้าประเภทเร่งด่วนระหว่างประเทศ (TGForce) บริษัทฯ
ได้ขยายการบริการครอบคลุมจุดต่างๆ ทั่วโลกมากขึ้นเป็น 38 จุดในปัจจุบัน อันได้แก่ เมืองต่างๆ
ในเส้นทางบินยุโรป สหรัฐอเมริกา ญี่ปุ่น จีน ฮ่องกง เกาหลี ไต้หวัน สิงคโปร์ มาเลเซีย
ปากีสถาน ศรีลังกา เวียดนาม ออสเตรเลีย และนิวซีแลนด์

ทางด้านการตลาด บริษัทฯ ได้นำแนวทางใหม่ๆ ที่สามารถสร้างคุณค่าเพิ่มให้แก่ผู้ใช้บริการ
รวมถึงการจัดกิจกรรมส่งเสริมการขายที่สร้างความสนใจให้แก่ลูกค้าเพื่อกระตุ้นตลาด
อีกทั้งมีแนวทางการให้บริการที่เหนือกว่าคู่แข่งขัน สำหรับด้านการโฆษณาและประชาสัมพันธ์
ได้มีการสร้างสรรค์สื่อโฆษณาและสิ่งพิมพ์เพื่อดึงดูดความสนใจกลุ่มลูกค้าเป้าหมาย
และเน้นให้ลูกค้าเกิดความเชื่อมั่นในการบริการมากขึ้น ด้านลูกค้าสัมพันธ์จะดำเนินการจัดตั้งศูนย์ 3C
(Cargo Contact Center) ซึ่งเป็นศูนย์ประสานงานบริการคลังสินค้า บริการข้อมูล
และศูนย์กลางการติดต่อ เพื่อให้ลูกค้าได้รับความสะดวกสบายและประทับใจในการบริการ

นอกจากนี้ บริษัทฯ ยังได้นำเทคโนโลยีสารสนเทศมาพัฒนาระบบงานด้านการบริการลูกค้า
เพื่ออำนวยความสะดวกแก่ผู้รับ ผู้ส่ง ตัวแทนขนส่งสินค้า และผู้สนใจทั่วไป
ในการติดตามข้อมูลการขนส่งและตรวจสอบสถานภาพการขนส่งสินค้าผ่านเว็บไซต์
www.thaicargo.com ซึ่งกำลังพัฒนาให้สามารถทำการสำรองพื้นที่ระวางสินค้าแบบ e-Booking
ได้ เนื่องจากตระหนักในความต้องการของลูกค้าเป็นสำคัญ บริษัทฯ
ยังมีโครงการที่จะพัฒนาระบบคลังข้อมูลของลูกค้าที่ใช้บริการขนส่งสินค้าทางอากาศ (Customer
Information Profile) ซึ่งข้อมูลต่างๆ
ของลูกค้าจะถูกนำมารวบรวมไว้สำหรับใช้ในการศึกษาวิเคราะห์เพื่อนำมาปรับปรุงการบริการ
และวางแผนผลิตภัณฑ์ใหม่ๆ ให้ทันกับความต้องการของลูกค้า
รวมไปถึงการนำข้อมูลเหล่านั้นไปใช้ในระบบการบริหารลูกค้าสัมพันธ์ (Customer Relationship
Management) เพื่อตอบสนองความต้องการของลูกค้าได้อย่างทั่วถึง อีกทั้งช่วยให้บริษัทฯ
สามารถรักษาและขยายฐานลูกค้าได้ดียิ่งขึ้น

บริษัทฯ
ยังได้ร่วมมือกับหน่วยงานภาครัฐและเอกชนขยายการบริการสู่ตลาดใหม่ที่มีแนวโน้มดีและช่วยเพิ่มฐานลูกค้าหรือธุรกิจด้านการบริการขนส่งสินค้าทางอากาศ
เพื่อสร้างรายได้ให้กับบริษัทฯ ในระยะยาว อาทิ ร่วมจัดแสดงนิทรรศการในต่างประเทศ เช่น
China ASEAN Expo 2004 ที่เมืองหนานหนิง ประเทศจีน SITL China 2005 ที่นครเซี่ยงไฮ้
ประเทศจีน Air Cargo Europe 2005 ที่เมืองมิวนิค ประเทศเยอรมนี และภายในประเทศ เช่น
Logistics Asia 2004 ที่ศูนย์นิทรรศการและการประชุมไบเทค Thailand Logistics Fair
2005 ที่ศูนย์การประชุมแห่งชาติสิริกิติ์
อันเป็นการตอบสนองนโยบายของรัฐที่จะพัฒนาระบบบริหารจัดการการขนส่งของประเทศให้มีความเชื่อมโยงการขนส่งสินค้าทั้งทางบก
น้ำ และอากาศ
เพื่อเสริมสร้างศักยภาพในการเป็นศูนย์กลางการขนส่งทางอากาศของภูมิภาคเอเชียตะวันออกเฉียงใต้
เมื่อท่าอากาศยานสุวรรณภูมิเปิดดำเนินการในปี 2549

+--------------------------------+-----------+-----------+------------+
|                                | ปีการเงิน   | ปีการเงิน   | ปีการเงิน    |
|                                | 2548      | 2547      | 2546       |
+--------------------------------+-----------+-----------+------------+
| รายได้ (ล้านบาท)                 | 25,498    | 23,245    | 22,238     |
|                                |           |           |            |
| (Freight and mail revenue      |           |           |            |
| (Baht Million))                |           |           |            |
+--------------------------------+-----------+-----------+------------+
| ปริมาณการขนส่งพัสดุภัณฑ์ (ล้านตัน-กม.) | 1,985.8   | 1,838.8   | 1,780.3    |
|                                |           |           |            |
| (Revenue Freight Ton-kilometer |           |           |            |
| (Million))                     |           |           |            |
+--------------------------------+-----------+-----------+------------+
| ระวางบรรทุกพัสดุภัณฑ์ (ล้านตัน-กม.)   | 3,491.6   | 3,401.0   | 3,125.3    |
|                                |           |           |            |
| (Available Dead Load           |           |           |            |
| Ton-kilometer (Million))       |           |           |            |
+--------------------------------+-----------+-----------+------------+
| อัตราส่วนการบรร                  | 56.9      | 54.1      | 57.0       |
|                                |           |           |            |
| ทุกพัสดุภัณฑ์ (ร้อยละ)               |           |           |            |
|                                |           |           |            |
| (Freight Load Factor (%))      |           |           |            |
+--------------------------------+-----------+-----------+------------+
| รายได้จากพัสดุภัณฑ์เฉลี่ยต่อหน่วย       | 12.30     | 12.10     | 12.00      |
| (บาท/ตัน-กม.)                   |           |           |            |
|                                |           |           |            |
| (Freight Yield (Baht/RFTK))    |           |           |            |
+--------------------------------+-----------+-----------+------------+

3.1.2 การดำเนินงานของหน่วยธุรกิจ

การบริการลูกค้าภาคพื้น

การบริการลูกค้าภาคพื้นของบริษัทฯ มุ่งเน้นความสำคัญของลูกค้า
โดยเสนอบริการที่เหนือความคาดหวังเพื่อให้ลูกค้าเกิดความพึงพอใจสูงสุด นับตั้งแต่วันที่ 1
พฤษภาคม 2548 เป็นต้นมา ผลิตภัณฑ์
และบริการของฝ่ายบริการลูกค้าภาคพื้นได้มีการปรับเปลี่ยนรูปแบบใหม่ให้สอดคล้องกับภาพลักษณ์ใหม่ของบริษัทฯ
เช่น ป้ายสัญลักษณ์บริเวณจุดบริการต่างๆ ที่สนามบิน สิ่งพิมพ์ต่างๆ อาทิ บัตรที่นั่งบนเครื่องบิน
ป้ายติดกระเป๋าสัมภาระ และห้องรับรองพิเศษที่ท่าอากาศยานกรุงเทพ ทั้ง 7 แห่ง ณ
อาคารผู้โดยสารระหว่างประเทศและภายในประเทศ
รวมถึงห้องรับรองพิเศษที่สถานีภูมิภาคและสถานีต่างประเทศทุกแห่ง
จะได้รับการปรับภาพลักษณ์ใหม่ทั้งรูปแบบและโครงสี
ตามห้องรับรองต้นแบบที่สถานีฮ่องกงและสถานีเชียงใหม่ ซึ่งมีกำหนดแล้วเสร็จในต้นเดือนกันยายน
และกลางเดือนตุลาคม ตามลำดับ

ท่ามกลางการแข่งขันในธุรกิจสายการบินที่ทวีความรุนแรงมากขึ้น บริษัทฯ
ในฐานะสายการบินแห่งชาติจะต้องเป็นผู้นำในความพร้อมของการเปิดบริการที่ท่าอากาศยานสุวรรณภูมิ
สนามบินแห่งใหม่ ปัจจัยสำคัญในการสร้างความทัดเทียมกับสนามบินชั้นนำทั่วโลก
และสร้างความประทับใจให้แก่ผู้โดยสารคือ
ผลิตภัณฑ์และบริการด้วยเทคโนโลยีสารสนเทศที่ได้รับการพัฒนาให้ทันสมัยอยู่เสมอ
วิธีทำงานด้วยสัมผัสของความเป็นไทยที่ประทับใจผู้โดยสาร และประสิทธิภาพของพนักงาน
โดยเฉพาะบริการในรูปแบบเฉพาะส่วนบุคคลที่ไม่สามารถทดแทนด้วยความก้าวหน้าของเทคโนโลยี
ทั้งนี้ โครงการการพัฒนาระบบและผลิตภัณฑ์ที่ได้ดำเนินการไปแล้วมีดังนี้

-   บริการ Wi-fi/Internet ภายในห้องรับรองพิเศษ 7 แห่ง ที่ท่าอากาศยานกรุงเทพ
    เริ่มตั้งแต่เดือน พฤษภาคม 2548 เป็นต้นมา

-   บริการ Internet Check-in เริ่มตั้งแต่วันที่ 16 พฤษภาคม 2548 เป็นต้นมา
    สำหรับสถานีที่สามารถเชื่อมต่อการบริการผู้โดยสารภาคพื้นด้วยระบบอัตโนมัติ (Departure
    Control System – DCS Online) 42 สถานี
    ผู้โดยสารสามารถเช็คอินด้วยตนเองในอินเตอร์เน็ต ผ่านทางเว็บไซต์
    www.thaiairways.com ของบริษัทฯ ตั้งแต่ 24 ชั่วโมงจนถึง 2 ชั่วโมง
    ก่อนเวลาเครื่องออก

-   บริการ Self-Service Check-in Kiosk กำลังปรับปรุงด้วยเทคโนโลยีที่เหมาะสม
    เพื่อให้ผู้โดยสารเช็คอินด้วยตนเองอย่างสะดวกรวดเร็วและมีประสิทธิภาพ ด้วยเครื่อง Kiosk
    ณ อาคารผู้โดยสารภายในประเทศที่ท่าอากาศยานกรุงเทพ และที่สถานีเชียงใหม่ เชียงราย
    ภูเก็ต หาดใหญ่ ขอนแก่น พิษณุโลก อุดรธานี และกระบี่

-   ระบบ Thailand Advanced Passenger Processing System
    โครงการตรวจสอบข้อมูลล่วงหน้าของผู้โดยสารที่เดินทางเข้าออกราชอาณาจักรไทย
    โดยทางบริษัท ท่าอากาศยานไทย จำกัด (มหาชน) ร่วมกับสำนักงานตรวจคนเข้าเมือง
    จะจัดเตรียมช่องทางพิเศษเพื่ออำนวยความสะดวกแก่ผู้โดยสารของบริษัทฯ
    ที่เดินทางเข้าออกท่าอากาศยานกรุงเทพ และท่าอากาศยานสุวรรณภูมิ

นอกจากนี้ บริษัทฯ ยังมีโครงการนำเสนอผลิตภัณฑ์ด้วยเทคโนโลยีสมัยใหม่ อาทิ Mobile
Information Communication System/ PDA และ Mobile Vehicle (MV) สำหรับปี
2549 เพื่อสร้างเสริมประสิทธิภาพการทำงานของพนักงานและคุณภาพของบริการที่เป็นเลิศ
สร้างความพร้อมในการก้าวไปสู่การทำงานในยุคเทคโนโลยี และภาพลักษณ์ใหม่ ณ
ท่าอากาศยานสุวรรณภูมิ

การบริการลานจอดและอุปกรณ์ภาคพื้น

นับเป็นอีกปีที่บริษัทฯ ประสบความสำเร็จในการให้บริการลานจอดและอุปกรณ์ภาคพื้น
ด้วยกลยุทธ์ในการบริหารงาน การจัดการ และการปฏิบัติงาน
โดยมุ่งเน้นเป้าหมายขององค์กรอย่างชัดเจน และบริหารความเสี่ยงอย่างเป็นรูปธรรม
จนทำให้สามารถทำรายได้เพิ่มขึ้นจากปีที่แล้ว 144.8 ล้านบาท หรือเพิ่มขึ้นร้อยละ 11.5
จากการให้บริการสายการบินลูกค้าที่ท่าอากาศยานกรุงเทพและท่าอากาศยานภูมิภาค
โดยให้บริการเที่ยวบินลูกค้าเพิ่มขึ้นร้อยละ 36.03 ซึ่งเป็นการครอบครองส่วนแบ่งตลาดร้อยละ 59
โดยยังคงจำนวนสายการบินลูกค้า 52 รายในปัจจุบัน
ผลงานเหล่านี้แสดงถึงประสิทธิภาพในการดำเนินงานด้านการตลาด อันประกอบด้วยการตลาดเชิงรุก
การรักษาฐานลูกค้าเดิม และการช่วงชิงสายการบินลูกค้าใหม่
โดยมีการให้ความสำคัญต่อคุณภาพและมาตรฐานการบริการ
การเสนอขายบริการแบบครบวงจรด้วยการขายเป็นแพ็คเกจร่วมกับงานบริการลูกค้า
งานพาณิชย์สินค้าและไปรษณียภัณฑ์และครัวการบิน เพื่อส่งเสริมการขายซึ่งกันและกัน
อีกทั้งเน้นการเข้าถึงลูกค้าในกลุ่มพันธมิตรและกลุ่มลูกค้าต่างตอบแทน

บริษัทฯ ได้ปรับปรุงคุณภาพการบริการลานจอดและอุปกรณ์ภาคพื้น โดยระบบคุณภาพ ISO 9001 :
2000 และมาตรฐานการบริการตาม Service Level Agreement หรือ IATA AHM 804
อีกทั้งยังเน้นความปลอดภัยในบริการโดยการดำเนินมาตราการ Secure Clean
ซึ่งเป็นส่วนหนึ่งของการทำความสะอาดภายในเครื่องบินที่ให้ความสำคัญเกี่ยวกับความปลอดภัยต่อชีวิตและทรัพย์สินของผู้โดยสาร
ตลอดจนถึงอากาศยาน ตามข้อกำหนดของ Aviation Security Act 1982
รวมไปถึงการควบคุมและติดตามบริการอย่างใกล้ชิด เพื่อสร้างความเชื่อมั่นให้กับสายการบินลูกค้า
ทั้งนี้ ในปี 2548 บริษัทฯ ได้ปรับปรุงอุปกรณ์ภาคพื้นโดยลงทุนกว่า 1,200 ล้านบาท
เพื่อเพิ่มจำนวนอุปกรณ์ประเภท Loading/ Unloading Transportation และ Maintenance
Tools ทั้งที่ท่าอากาศยานกรุงเทพและท่าอากาศยานสุวรรณภูมิ
เพื่อรักษาระดับบริการที่ได้มาตรฐานเช่นเดียวกับผู้ให้บริการชั้นนำของโลก

เพื่อเพิ่มประสิทธิภาพในการปฏิบัติงาน บริษัทฯ ยังได้นำระบบเทคโนโลยีสารสนเทศมาใช้ ได้แก่
ระบบ Resource Management System (RSMS) ของ Sabre
สำหรับงานวางแผนและจัดการเกี่ยวกับอุปกรณ์และแรงงาน
เพื่อการบริการที่เป็นไปอย่างมีมาตรฐานและทันต่อเหตุการณ์ และระบบควบคุมงานซ่อมบำรุงอุปกรณ์
GSE Maintenance Management System (GMS) ของ SAP R/3
เพื่อควบคุมงานซ่อมบำรุงอุปกรณ์ภาคพื้นและบริหารจัดการอะไหล่คงคลัง

นอกจากนี้ บริษัทฯ ได้เน้นการเพิ่มขีดความสามารถของพนักงานและแรงงานภายนอกกว่า 3,500
คน ด้วยตระหนักถึงการพัฒนาและอบรมบุคลากรให้มีความเชี่ยวชาญ
เพื่อคงจุดเด่นของงานบริการด้วยบุคลากรที่มีประสบการณ์และความชำนาญอย่างดีเลิศ

นอกเหนือจากรางวัลสถานประกอบการดีเด่นด้านความปลอดภัยในการทำงาน
ระดับประเทศและระดับจังหวัด เป็นระยะเวลา 5 ปี ตั้งแต่ปี 2544 ถึงปี 2548
จะแสดงให้เห็นถึงการจัดการด้านสภาพแวดล้อมในการปฏิบัติงานที่มุ่งเน้นความปลอดภัยและอาชีวอนามัยเพื่อสิ่งแวดล้อมที่ดีในการทำงานแล้ว
บริษัทฯ ยังได้รับการรับรองการซ่อมอุปกรณ์ส่วนควบอากาศยานประเภท Unit Load Device
(ULD) จากกรมการขนส่งทางอากาศ กระทรวงคมนาคม ว่ามีศักยภาพสามารถรองรับการซ่อม ULD
ให้กับทุกสายการบินในประเทศไทยได้ตามกฎหมาย

สำหรับโครงการลงทุน ณ ท่าอากาศยานสุวรรณภูมิ บริษัทฯ ทำการลงทุนมากกว่า 2,000 ล้านบาท
ในการก่อสร้างอาคารพร้อมระบบเทคโนโลยีสารสนเทศ โรงซ่อมอุปกรณ์ภาคพื้นขนาดใหญ่
พร้อมเครื่องมือที่ทันสมัย รวมทั้งอุปกรณ์ภาคพื้นและการว่าจ้างแรงงานภายนอกจำนวนมาก
เพื่อรองรับการให้บริการแก่จำนวนเที่ยวบินที่มากขึ้น
เพื่อสร้างความมั่นใจต่อการบริการลานจอดและอุปกรณ์ภาคพื้นทั้งยังเป็นการสร้างความสะดวกสบายแก่ลูกค้าในงานบริการอย่างต่อเนื่องและครบวงจร
โดยยึดหลักความปลอดภัยสูงสุดเป็นสำคัญ อันจะเป็นส่วนสนับสนุนศักยภาพของบริษัทฯ
ให้เป็นหนึ่งในสายการบินชั้นนำของโลก
และส่งเสริมให้ประเทศไทยเป็นศูนย์กลางการบินในภูมิภาคต่อไป

การบริการคลังสินค้า

ด้านการให้บริการคลังสินค้า บริษัทฯ ได้ปรับปรุงการให้บริการคลังสินค้าที่ท่าอากาศยานกรุงเทพ
โดยแยกเป็นคลังสินค้าสำหรับสายการบินลูกค้า และคลังสินค้าการบินไทยและพันธมิตร
ทำให้การดูแลและให้บริการแก่ลูกค้าใกล้ชิดยิ่งขึ้น
พร้อมกับเตรียมการรองรับการย้ายฐานปฏิบัติการไปยังท่าอากาศยานสุวรรณภูมิในปี 2549
โดยดำเนินการด้านการก่อสร้าง การจัดเตรียมอุปกรณ์ที่ใช้ในการขนถ่ายและจัดเก็บสินค้า
การจัดเตรียมระบบสารสนเทศสำหรับรองรับเขตปลอดอากร เตรียมการด้านฝึกอบรมพนักงาน
และจัดเตรียมแผนการโยกย้ายพนักงานและอุปกรณ์ต่างๆ
รวมไปถึงการจัดทำแผนสำรองในการย้ายฐานด้วยเช่นกัน

ครัวการบิน

เพื่อก้าวไปสู่เป้าหมายการเป็นสุดยอดสายการบินแห่งเอเชีย บริษัทฯ
ได้ดำเนินการพัฒนาในด้านต่างๆ อย่างต่อเนื่อง
เพื่อให้สามารถรองรับการขยายตัวของธุรกิจได้อย่างมีประสิทธิภาพโดยมุ่งเน้นลูกค้าเป็นสำคัญ เช่น

-   ร่วมมือกับมหาวิทยาลัยเกษตรศาตร์เพื่อพัฒนาคุณภาพวัตถุดิบด้วยระบบ Good Agriculture
    Practice (GAP) ทำให้อาหารของบริษัทฯ
    เป็นอาหารเพื่อสุขภาพด้วยการใช้วัตถุดิบที่มีคุณภาพได้มาตรฐานสากล

-   พัฒนาเมนูอาหารขึ้นเครื่องบินเพื่อให้สมกับการเป็นครัวนานาชาติ (International
    Kitchen) เพราะบริษัทฯ เชื่อว่า “รสชาติต้องมาจากเชื้อชาติ” บริษัทฯ
    จึงสรรหาหัวหน้าพ่อครัวชาวต่างชาติจากหลายประเทศ เช่น สวิส อิตาเลี่ยน อินเดีย ญี่ปุ่น
    และจีน เพื่อปรับปรุงอาหารให้คงรสชาติของต้นตำรับ

-   นำสุดยอดเมนูอาหารจากโรงแรมและภัตตาคารชื่อดังทั่วโลกมาให้บริการแก่ผู้โดยสารของบริษัทฯ
    เช่น อาหารไทย อาหารฝรั่งเศส อาหารอิตาเลี่ยน อาหารจีน และอาหารอินเดีย เป็นต้น

-   จัดอบรม Thai Culinary for In-flight Caterers เพื่อให้หัวหน้าพ่อครัว
    ผู้ประกอบอาหารไทยในครัวการบินต่างประเทศที่บริษัทฯ เป็นลูกค้า ได้มีความรู้
    ความเข้าใจในอาหารไทยอย่างถูกต้อง
    ซึ่งจะช่วยพัฒนารสชาติอาหารไทยที่ให้บริการบนเครื่องบินของบริษัทฯ ให้มีรสชาติแบบต้นตำรับ

-   นำความเป็นเลิศของคุณค่าอาหารไทยเผยแพร่สู่ชาวต่างชาติ โดยนำอาหารไทยชั้นเยี่ยม เช่น
    ปลาเทราท์ (Trout) อบสมุนไพร มาให้บริการแก่ผู้โดยสาร
    เพื่อตอบสนองนโยบายครัวไทยสู่โลกของรัฐบาล
    ที่ต้องการนำความเป็นเลิศในด้านคุณค่าและจุดเด่นของสมุนไพรไทยมาประกอบเป็นอาหารไทยเพื่อสุขภาพ
    และเผยแพร่ให้เป็นที่รู้จักของคนทั่วโลก

การเติบโตที่เห็นได้ชัดเจน คือ การลงทุนก่อสร้างครัวการบินแห่งใหม่ ณ ท่าอากาศยานสุวรรณภูมิ
โดยเป็น 1 ใน 6 กิจกรรมของบริษัทฯ
ที่จะโยกย้ายฐานปฏิบัติการบางส่วนไปยังท่าอากาศยานสุวรรณภูมิ
เพื่อตอบสนองนโยบายของรัฐบาลที่ต้องการให้ประเทศไทยเป็นศูนย์กลางการบินและการขนส่งทางอากาศของภูมิภาคเอเชียตะวันออกเฉียงใต้

ครัวการบินแห่งใหม่ ณ ท่าอากาศยานสุวรรณภูมิ มีพื้นที่ 95,000 ตารางเมตร
เป็นครัวที่ทันสมัยด้วยระบบ Semi-Automation เช่น Building Automation System
Cooking Processes Management System Vacuum Waste System และ Material
Handling Bin System โดยเน้นมาตรฐานด้านสุขอนามัยที่มีคุณภาพ และความปลอดภัย
(Quality Hygiene Safety and Security) ในระยะแรกเปิดทำการครัวการบินแห่งใหม่นี้
สามารถรองรับการผลิตอาหารได้ 65,000-70,000 ชุดต่อวัน
และสามารถขยายกำลังการผลิตสูงสุดได้ถึง 87,000 ชุดต่อวัน ภายในระยะเวลา 5-10 ปี
คาดว่าในปีแรกที่เปิดดำเนินการจะทำรายได้ประมาณ 6,114 ล้านบาท
คิดเป็นรายได้เพิ่มขึ้นในอัตราร้อยละ 5.7 ต่อปี

ด้วยความมุ่งมั่นที่จะเจริญเติบโตก้าวหน้าเพื่อสร้างชื่อเสียง และรายได้เพิ่มให้แก่บริษัทฯ
กิจกรรมหนึ่งที่สร้างความภาคภูมิใจคือ การร่วมมือกับกระทรวงทรัพยากรธรรมชาติและสิ่งแวดล้อม
เป็นตัวแทนประเทศไทยเข้าร่วมงานนิทรรศการ World Expo 2005 Aichi ที่ประเทศญี่ปุ่น
เปิดร้านจำหน่ายอาหารไทย เพื่อเผยแพร่อาหารไทยให้เป็นที่รู้จักแพร่หลาย
และช่วยสนับสนุนนโยบายครัวไทยสู่โลกของรัฐบาล ซึ่งก๋วยเตี๋ยวต้มยำกุ้งของบริษัทฯ
สามารถสร้างชื่อเสียงให้แก่บริษัทฯ
และประเทศชาติได้เป็นอย่างมากจากการได้รับการโหวตให้เป็นสุดยอดอาหารอร่อยในงาน

นอกจากนี้ บริษัทฯ ยังวางแผนงานขยายธุรกิจให้บริการอาหาร (Catering) ในรูปแบบต่างๆ เช่น
การร่วมมือกับพันธมิตรสายการบินเพื่อขยายการบริการอาหารสู่ตลาดต่างประเทศ การขยายธุรกิจ
พัฟ แอนด์ พาย เบเกอรี่ (Puff and Pie Bakery) เข้าสู่ระบบแฟรนไชส์ (Franchise)
การจัดบริการการจัดเลี้ยงในงานเลี้ยงระดับชาติ และโอกาสพิเศษต่างๆ ทั้งในประเทศ
และต่างประเทศ การขยายธุรกิจภัตตาคารที่ท่าอากาศยานทั้งในประเทศ และต่างประเทศ เป็นต้น

การบริการซ่อมบำรุงอากาศยาน

การซ่อมบำรุงอากาศยานของบริษัทฯ
ได้มีการพัฒนาให้มีขีดความสามารถในการซ่อมบำรุงและสร้างความปลอดภัยสูงสุดให้แก่ผู้โดยสารอย่างต่อเนื่อง
รวมทั้งยังได้รับความไว้วางใจให้บริการซ่อมบำรุงอากาศยานแก่สายการบินระดับนานาชาติ
ซึ่งนอกจากจะแสดงถึงการยอมรับในมาตรฐานสากลแล้ว ยังเป็นการสร้างรายได้ให้กับบริษัทฯ
อีกทางหนึ่งด้วย

ในปี 2548 บริษัทฯ ได้ทำการซ่อมบำรุงเครื่องบินขั้นลานจอด (Line/Light Maintenance)
แก่ฝูงบินของบริษัทฯ ทั้ง 87 ลำ จำนวน 25,019 ครั้ง
และบริการสายการบินอื่นที่แวะพักที่ท่าอากาศยานกรุงเทพ รวม 35,571 ครั้ง
รวมทั้งให้บริการซ่อมบำรุงระดับ A-Check แก่ฝูงบินของบริษัทฯ จำนวน 432 ครั้ง
สำหรับการให้บริการซ่อมบำรุงอากาศยานขั้นโรงงานนั้น บริษัทฯ
ได้ทำการซ่อมโครงสร้างลำตัวเครื่องบิน (Airframe Overhaul) ของสายการบินลูกค้าจำนวน
10 ลำ และเครื่องบินของบริษัทฯ ระดับ C-Check 30 ครั้ง และระดับ D-Check 9 ครั้ง
นอกจากนี้ยังได้ทำการซ่อมใหญ่เครื่องยนต์เครื่องบินของบริษัทฯ และลูกค้า จำนวน 66 เครื่อง

ปีที่ผ่านมา นับเป็นอีกปีที่บริษัทฯ
ประสบความสำเร็จด้านการให้บริการซ่อมโครงสร้างลำตัวเครื่องบินให้กับสายการบินนานาชาติ อาทิ
สายการบิน Japan Airlines Domestic (JALJ)
ได้มอบความไว้วางใจส่งเครื่องบินแบบแอร์บัส A300-600 จำนวน 4 ลำ
เข้ารับการบริการด้านซ่อมบำรุงและดัดแปลงภายในห้องโดยสาร และเครื่องบินแบบแอร์บัส
A300-B4 และแบบแอร์บัส A300-600 รวมจำนวน 4 ลำ เข้ารับบริการ C-Check และ
RC-Check ซึ่งรวมเป็นจำนวนเครื่องบินทั้งสิ้น 25 ลำ นับตั้งแต่ปี 2543 จนถึงปัจจุบัน

ขณะเดียวกัน สายการบินในยุโรป คือ Lufthansa Airlines โดย Lufthansa Technik
(DLH/LHT) ได้ส่งเครื่องบินแบบแอร์บัส A300-600 Aircraft Reg D-AIAS
เข้ารับบริการซ่อมโครงสร้างลำตัวเครื่องบิน (IL2-Check) นับเป็นเครื่องบินลำแรกของ
Lufthansa Airlines และยังมีแผนจะส่งเครื่องบินเข้ารับบริการซ่อมบำรุงกับบริษัทฯ อีก
นอกจากนั้น Lufthansa Technik Shenzhen (LTS)
ได้ลงนามในสัญญารับจ้างงานซ่อมบำรุงอุปกรณ์ Thrust Reverser ของเครื่องยนต์ CFM 56-3
ซึ่งติดตั้งบนเครื่องบินแบบโบอิ้ง 737-400 ของบริษัทฯ
นับเป็นความก้าวหน้าในความร่วมมือระหว่างพันธมิตรสายการบิน ในกลุ่มพันธมิตร สตาร์ อัลไลแอนซ์
อีกระดับหนึ่ง

ส่วนในภูมิภาคเอเชีย สายการบิน MIAT Mongolian Airlines
สายการบินแห่งชาติของประเทศมองโกเลีย เป็นอีกสายการบินที่ส่งเครื่องบินแบบแอร์บัส A310
เข้ารับบริการซ่อมโครงสร้างลำตัวเครื่องบิน (IL2-Check)
ซึ่งการซ่อมบำรุงจะต้องเป็นไปตามมาตรฐานจากองค์การความปลอดภัยด้านการบินแห่งสหภาพยุโรป
(European Aviation Safety Agency-EASA)
เนื่องจากเป็นเครื่องบินที่ได้จดทะเบียนในประเทศฝรั่งเศส และฝ่ายช่างของบริษัทฯ
ก็ได้รับความไว้วางใจในมาตรฐานดังกล่าว

สำหรับเครื่องบินใหม่นั้น บริษัทฯ
ได้เตรียมความพร้อมและพัฒนาขีดความสามารถของบุคลากรฝ่ายช่าง
เพื่อรองรับเครื่องบินใหม่แบบแอร์บัส A340-500 จำนวน 3 ลำ และแบบแอร์บัส A340-600
จำนวน 5 ลำ ที่ได้รับมอบระหว่างปี 2548 (สิ้นสุดเดือนธันวาคม)
อีกทั้งยังมีแผนงานที่จะทำการปรับปรุงเก้าอี้ผู้โดยสารชั้นหนึ่งและชั้นธุรกิจ และเปลี่ยนระบบ
In-flight Entertainment System (IFE)
ตลอดจนทำการตกแต่งภายในและภายนอกเครื่องบินตามภาพลักษณ์ใหม่ ของเครื่องบินแบบโบอิ้ง
747-400 จำนวน 12 ลำ และเครื่องบินแบบโบอิ้ง 777-200 จำนวน 8 ลำ
ให้แล้วเสร็จภายในภายในปี 2549 ด้วย
ส่วนความพร้อมของงานซ่อมบำรุงอากาศยานเครื่องบินแบบโบอิ้ง 777-200ER
ที่จะเข้ามาประจำการในปีหน้า บริษัทฯ ได้ดำเนินการเตรียมจัดซื้อ จัดหาเครื่องมือและอุปกรณ์
รวมทั้งจัดการฝึกอบรมช่างอากาศยาน
เพื่อซ่อมบำรุงอากาศยานขั้นลานจอดตามข้อกำหนดทางวิศวกรรมไว้เรียบร้อยแล้ว

ทางด้านแผนกลยุทธ์เพื่อลดต้นทุนและค่าใช้จ่ายในส่วนที่เกี่ยวข้องกับการบริหารจัดการพัสดุ บริษัทฯ
ได้ดำเนินการจัดตั้งคลังพัสดุเพื่อเก็บชิ้นส่วนอะไหล่ของเครื่องยนต์แบบ CF6-80C2 ขึ้นที่ฝ่ายช่าง
ซึ่งจะสามารถประหยัดการลงทุน และค่าใช้จ่ายในด้านการขนส่งให้บริษัทฯ
พร้อมทั้งลดการเกิดเครื่องบินทำการบินไม่ได้ (Aircraft on Ground) อย่างมีประสิทธิภาพ
ซึ่งหากคำนวณเป็นจำนวนเงินจะสามารถประหยัดได้ประมาณ 20-25 ล้านบาทต่อปี นอกจากนี้
บริษัทฯ ยังได้จัดตั้ง Consignment Stock สำหรับพัสดุสิ้นเปลืองประเภท Hardware Items
กับบริษัท Fairchild Fastener และบริษัท United Aviation (Singapore)
ซึ่งจะช่วยลดค่าใช้จ่ายเฉพาะสำหรับพัสดุเหล่านี้ได้ประมาณร้อยละ 10-20 ต่อปี

ยิ่งไปกว่านั้น ฝ่ายช่างของบริษัทฯ ได้นำโครงการ Six Sigma
มาช่วยวิเคราะห์การทำงานเพื่อเพิ่มผลผลิต และลดค่าใช้จ่ายของหน่วยงานไปแล้วจำนวน 133
โครงการ ถือเป็นศักยภาพในการประหยัดคิดเป็นจำนวนเงินได้ประมาณ 2,477 ล้านบาท
โดยมีบุคลากรของฝ่ายช่าง ซึ่งเป็นหัวหน้าชุดปรับปรุงกระบวนการทำงาน (Green Belt)
และผู้เชี่ยวชาญประจำกลุ่มในการปรับปรุงกระบวนการทำงาน (Black Belt) เป็นผู้ดำเนินการ

ด้านการฝึกอบรมบุคลากรฝ่ายช่าง
นอกเหนือจากการมุ่งเน้นพัฒนาความรู้และทักษะในการซ่อมบำรุงอากาศยาน
เพื่อให้มีขีดความสามารถในการปฏิบัติงานที่เหมาะสมกับหน่วยงานและให้ได้มาตรฐานสากลแล้ว
บริษัทฯ ยังมีหลักสูตร “Human Factors in Aviation Maintenance”
ซึ่งเป็นหลักสูตรที่จัดขึ้นเพื่อให้พนักงานฝ่ายช่างได้เข้าใจปัจจัยพื้นฐานของมนุษย์
อันมีส่วนสัมพันธ์กับระบบงานซ่อมบำรุงบนพื้นฐานของความปลอดภัย และเพิ่มประสิทธิภาพการทำงาน

เพื่อเพิ่มประสิทธิภาพของการทำงานของฝ่ายช่างให้สะดวกและรวดเร็วยิ่งขึ้น
อันจะเสริมสร้างความพึงพอใจให้กับลูกค้าอย่างสูงสุด บริษัทฯ
ได้ลงนามในสัญญาการติดตั้งและปรับปรุงระบบเทคโนโลยีสารสนเทศสำหรับการซ่อมบำรุงเครื่องบิน
ระบบ SIAM (System Integration for Aircraft Maintenance)
ซึ่งจะใช้เวลาในการดำเนินโครงการรวมระยะเวลาทั้งสิ้น 24 เดือน

ด้านความคืบหน้าเกี่ยวกับการก่อสร้างศูนย์ซ่อมบำรุงอากาศยาน ณ ท่าอากาศยานสุวรรณภูมิ
ได้มีการประสานงานโครงการอย่างต่อเนื่อง รวมทั้งเตรียมการทดสอบระบบต่างๆ ให้พร้อม
และมีความมั่นใจว่าจะแล้วเสร็จทันก่อนการเปิดท่าอากาศยานสุวรรณภูมิอย่างเป็นทางการ

ฝ่ายช่างของบริษัทฯ ดำเนินงานและให้บริการซ่อมบำรุงอากาศยานตามมาตรฐานสากล
โดยได้รับการรับรองจากองค์กรการขนส่งทางอากาศทั้งในและต่างประเทศ เฉพาะอย่างยิ่ง
องค์การบริหารการบินแห่งสหรัฐอเมริกา (Federal Aviation Administration – FAA)
และองค์การความปลอดภัยด้านการบินแห่ง สหภาพยุโรป (European Aviation Safety
Agency – EASA) นอกจากนี้ บริษัทฯ ยังยึดหลักมาตรฐานความปลอดภัยด้านการขนส่งทางอากาศ
สิ่งแวดล้อม และความปลอดภัยของพนักงานซึ่งได้รับการรับรองมาตรฐานการบริหารงานด้านคุณภาพ
ISO 9001 : 2000 และ ISO 14001 : 1996

บริษัทฯ ได้ลงนามในบันทึกความเข้าใจกับ GE Engine Services Incorporated (GEES)
เมื่อวันที่ 27 กันยายน 2548 เพื่อจุดประสงค์การเป็นศูนย์ความเป็นเลิศ (Center of
Excellence) โดยขยายขีดความสามารถในการซ่อมบำรุงเครื่องยนต์แบบ CF6-50 และ CF6-80
โดยได้รับการสนับสนุนจาก GEES ในด้านต่างๆ เช่น การสำรองอะไหล่ไว้ที่กรุงเทพฯ
การสนันสนุนบุคลากรในการถ่ายทอดความรู้และประสบการณ์การซ่อมบำรุงให้แก่ช่างของบริษัทฯ
และการทำการตลาดร่วมกัน

3.1.3 กิจการที่สนับสนุนการขนส่ง

กิจการที่สนับสนุนการขนส่งประกอบด้วย บริการอำนวยการบิน
การจำหน่ายสินค้าปลอดภาษีบนเครื่องบิน และการจำหน่ายสินค้าที่ระลึก

การให้บริการอำนวยการบิน เป็นการให้บริการข้อมูลเกี่ยวกับรายละเอียดเส้นทางบิน ลักษณะอากาศ
เพื่อให้เครื่องบินสามารถไปถึงที่หมายได้อย่างปลอดภัยแก่เที่ยวบินของบริษัทฯ และสายการบินลูกค้า
มีรายได้ในปีการเงิน 2548 เท่ากับ 32.22 ล้านบาท

การจำหน่ายสินค้าปลอดภาษีบนเครื่องบิน บริษัทฯ ได้ทำสัญญากับบริษัท Traveler Corporation
of Japan เป็นผู้จำหน่ายสินค้าปลอดภาษีบนเครื่องบินตั้งแต่วันที่ 1 ธันวาคม 2545
มีรายได้ในรูปส่วนแบ่ง 103.75 ล้านบาท

การจำหน่ายสินค้าที่ระลึก บริษัทฯ
ได้ดำเนินการเปิดร้านจำหน่ายสินค้าที่ระลึกที่สำนักงานใหญ่ของบริษัทฯ
และได้ขยายร้านจำหน่ายสินค้าที่ระลึกเพิ่มขึ้น 2 สาขา ในปี 2546
คือที่สำนักงานสาขาสีลมและหลานหลวง มีรายได้ในปีการเงิน 2548 เท่ากับ 19.34 ล้านบาท

3.2 การตลาดและภาวะการแข่งขัน

3.2.1 กลยุทธ์การตลาด

ภายใต้สภาวะการแข่งขันอย่างรุนแรงของธุรกิจการบินและผลกระทบจากปัจจัยภายนอกที่ไม่สามารถควบคุมได้
เช่น เหตุการณ์คลื่นยักษ์สึนามิและราคาน้ำมันที่เพิ่มสูงขึ้นมาก บริษัทฯ
ได้กำหนดยุทธศาสตร์ของฝ่ายการพาณิชย์ในหลายด้าน ได้แก่
การเป็นสายการบินแห่งเครือข่ายด้วยมาตรฐานการบริการระดับสูง และราคาปานกลาง (Network
Airline with Premium Service and Medium Price)
การวางกลยุทธ์การตลาดในเชิงรุกทุกด้าน ทั้งการขยายตลาดสู่กลุ่มเป้าหมายและการเปิดตลาดใหม่
เพื่อเพิ่มรายได้และจำนวนผู้โดยสารให้กับบริษัทฯ
อีกทั้งการพัฒนาเครือข่ายระบบบริหารรายได้และการขยายตลาดแบบ Direct Marketing
โดยเร่งปรับปรุงการขายผ่านอินเทอร์เนต เป็นต้น

ในด้านการเพิ่มรายได้และส่วนแบ่งตลาด บริษัทฯ ได้ขยายตลาด
โดยการร่วมมือกับพันธมิตรสายการบินในกลุ่มพันธมิตร สตาร์ อัลไลแอนซ์ รวมทั้งการใช้รหัสร่วม
(Code Sharing) และทำการตกลงส่วนแบ่งราคาพิเศษ (Special Prorate Agreement)
กับสายการบินอื่น ในการขยายเครือข่ายเส้นทางบินให้ครอบคลุมกว้างขวางมากขึ้น
เพื่อรองรับความต้องการของลูกค้าและสอดคล้องกับการส่งเสริมให้กรุงเทพฯ
เป็นศูนย์กลางการบินในภูมิภาคอันจะเป็นผลให้บริษัทฯ
มีเครือข่ายการบินที่เข้มแข็งก่อให้เกิดรายได้และส่วนแบ่งตลาดมากขึ้น

นอกจากนี้ บริษัทฯ ได้พัฒนาระบบแนวทางในการกำหนดระดับราคาในแต่ละชั้นโดยสาร
(Reservation Booking Designator Guideline) และระบบบริหารรายได้ (Revenue
Management System) เพื่อจัดสรรที่นั่งให้เกิดรายได้ทั้งระบบสูงสุด
มีการปรับปรุงเส้นทางบินเดิมและใช้ประเภทเครื่องบินให้สอดคล้องกับความต้องการของตลาด
รวมทั้งปรับปรุงชั้นผู้โดยสารในเครื่องบินให้เหมาะสมตามความต้องการ โดยมีการยกเลิกชั้นหนึ่ง
(First Class) และแบ่งชั้นโดยสารใหม่เป็น ชั้น Royal Executive Class ชั้น Premium
Economy Class และ ชั้น Economy Class ในบางเส้นทาง เช่น เส้นทางสแกนดิเนเวีย
และนิวยอร์ก เป็นต้น
มีการใช้กลยุทธ์ปรับราคาตามสภาพแวดล้อมและสร้างการกระจายการขายและการส่งเสริมการขายอย่างต่อเนื่อง
โดยเฉพาะเส้นทางที่เปิดบินใหม่และเส้นทางที่ยังมีอัตราส่วนบรรทุกค่อนข้างต่ำและยังมีศักยภาพในการปรับปรุงให้มีปริมาณการโดยสารเพิ่มขึ้นได้
บริษัทฯ ยังได้เร่งทำกลยุทธ์การขายตรงผ่านอินเทอร์เนตทั้งในประเทศและทั่วโลก
เพื่อให้สอดคล้องกับอนาคตที่เป็นโลกยุคไร้พรมแดน

ในการเพิ่มคุณค่าสินค้าและบริการ บริษัทฯ ได้พยายามสร้างความได้เปรียบทางการแข่งขัน ได้แก่
การเพิ่มช่องทางการจัดจำหน่ายรายการท่องเที่ยว รอยัล ออร์คิด ฮอลิเดย์ (Royal Orchid
Holidays – ROH) มีแพ็คเกจหลายรูปแบบและเพิ่มคุณค่ามากขึ้น
มีการจัดทำบัตรเครดิตการบินไทยและกำลังปรับปรุงระบบติดต่อลูกค้า รายการสะสมไมล์การเดินทาง
รอยัล ออร์คิด พลัส (Royal Orchid Plus – ROP) ผ่านสื่ออิเล็กทรอนิกส์
รวมทั้งการสื่อสารอื่นๆ และโครงการสนับสนุนการขายต่างๆ

ในด้านการลดต้นทุน มีการปรับปรุงระบบสนับสนุนระบบควบคุมการสำรองที่นั่ง ได้แก่ Passive
Segment Notification Ticket Time Limit and Ticket Database Duplicate
Check และปรับปรุงระบบการตรวจสอบการจ่ายเงินให้กับระบบสำรองที่นั่ง (Computerized
Reservation System – CRS) ต่างๆ รวมทั้งทำการเจรจาต่อรองกับ Global
Distribution ต่างๆ เพื่อให้ได้ราคาที่เหมาะสม และเงื่อนไขที่เป็นประโยชน์กับบริษัทฯ มากขึ้น
นอกจากนี้ บริษัทฯ กำลังดำเนินการเพื่อลดต้นทุนแต่ละจุดบินให้มากที่สุด
โดยเฉพาะในเรื่องการใช้น้ำมัน และค่าใช้จ่ายต่างๆ ในการปฏิบัติการบิน

ในด้านการสร้างความพึงพอใจแก่ลูกค้า บริษัทฯ ได้จัดตั้งศูนย์ THAI Contact Center
เพื่อบริการตอบสนองลูกค้าที่ติดต่อเข้ามาได้อย่างรวดเร็ว รวมทั้งมีระบบฐานความรู้ (Knowledge
Base) สำหรับให้ข้อมูลลูกค้าได้อย่างรวดเร็วและตรงตามความต้องการ
นอกจากนี้ยังมีการขยายเครือข่ายเส้นทางบิน เพิ่มอุปกรณ์ และผลิตภัณฑ์ในเครื่องบิน (In-flight
Products) เพื่อให้สามารถแข่งขันได้กับสายการบินอื่น
รวมทั้งนำเสนอบริการและจัดกิจกรรมส่งเสริมการตลาดหลากหลายรูปแบบ
เพื่อตอบสนองความต้องการของลูกค้า และจูงใจให้กลับมาใช้บริการอีก

บริษัทฯ ได้ดำเนินกลยุทธ์ต่อสู้กับภาวะการแข่งขันภายในประเทศที่ท้าทาย
อันเกิดจากสายการบินต้นทุนต่ำ (Low Cost Carrier – LCC) โดยมีสายการบินนกแอร์
ซึ่งบริษัทฯ ถือหุ้นอยู่ร้อยละ 39
เป็นแบรนด์ในการแข่งขันและยังได้นำหลักการของสายการบินราคาประหยัดมาประยุกต์ใช้กับบริษัทฯ
ซึ่งเป็นสายการบินเครือข่าย และให้บริการเต็มรูปแบบ (Full Network and Full Service)
เช่น ลดเวลาจอดให้สั้นลง ดำเนินกลยุทธ์ราคาบัตรโดยสารที่เปลี่ยนแปลงอย่างรวดเร็ว
ลดต้นทุนของช่องทางจำหน่ายโดยจัดทำ Internet Booking และ e-Ticketing เน้นกลยุทธ์
Point-to-Point และการบริการเชื่อมต่อกันได้หมด (Seamless Service) นอกจากนี้
ยังเพิ่มความร่วมมือกับสายการบินอื่น เพื่อให้บริการแก่ผู้โดยสารที่เดินทางต่อโดยผ่าน Interline
และ Code Share เป็นต้น

บริษัทฯ ได้จัดทำ Brand Revitalization โดยตระหนักถึงความสำคัญ และคุณค่าของตราสินค้า
(Brand) ที่ผู้โดยสารจะรับรู้และสัมผัสประสบการณ์ด้านบวกกับบริษัทฯ
ในการนี้ได้มีการนำเสนอภาพลักษณ์ใหม่ของบริษัทฯ โดยการเปลี่ยนเครื่องแบบพนักงาน
รูปแบบอุปกรณ์สำนักงาน และภาชนะใส่อาหารบนเครื่องบิน เป็นต้น

การรักษาสัมพันธภาพที่ดีกับตัวแทนจำหน่ายยังเป็นสิ่งจำเป็น เพราะรายได้ส่วนใหญ่ของบริษัทฯ
มาจากการขายโดยผ่านตัวแทนจำหน่าย
การให้ราคาขายและค่าตอบแทนพิเศษยังมีความจำเป็นในบางตลาด
และจำต้องพิจารณาให้อยู่ในลักษณะที่แข่งขันได้กับสายการบินอื่นๆ ในตลาดนั้น ดังนั้น
การสร้างแรงจูงใจ และการสร้างระบบตรวจสอบการขายให้บริษัทฯ
จึงเป็นกลยุทธ์หนึ่งที่จะจูงใจให้ตัวแทนขายมีความภักดีในการทำการขายให้บริษัทฯ

นอกจากนี้ การกระจายอำนาจในการตัดสินใจลงสู่ระดับล่าง การปลูกฝังการทำงานเป็นทีม
ความรับผิดชอบและมิตรไมตรีในการให้บริการ (Service Mind)
รวมทั้งการฝึกอบรมพนักงานในส่วนบริการลูกค้าหรือ ผู้โดยสารให้มีความรู้ความชำนาญ
ถือเป็นหลักสำคัญที่บริษัทฯ ดำเนินการอยู่ตลอดเวลา
เพราะตระหนักถึงคุณค่าของทรัพยากรบุคคลที่จะส่งผลถึงการขาย และเพิ่มรายได้ให้กับบริษัทฯ
มากยิ่งขึ้นในอนาคต

การปฏิบัติการบิน

ภารกิจหลักอีกประการที่บริษัทฯ มุ่งมั่นตลอดระยะเวลาดำเนินการที่ผ่านมา คือ
การนำผู้โดยสารและพัสดุภัณฑ์สู่จุดหมายปลายทางด้วยความปลอดภัยและตรงเวลา บริษัทฯ
จึงให้ความสำคัญกับการปฏิบัติการบินที่มีประสิทธิภาพ ปลอดจากอุบัติเหตุ มีคุณภาพตามมาตรฐานสากล
ด้วยการคัดสรรบุคลากรการบินที่มีคุณภาพระดับสากลให้เพียงพอกับการขยายเครือข่าย
และเส้นทางบินของบริษัทฯ รวมทั้งรักษาคุณภาพการฝึกอบรมบุคลากรการบิน
ให้เป็นไปตามมาตรฐานความปลอดภัยของกรมการขนส่งทางอากาศ (Department of Civil
Aviation-DCA) องค์การการบินพลเรือนระหว่างประเทศแห่งสหประชาชาติ (International
Civil Aviation Organization-ICAO) องค์การร่วมเพื่อบริหารการบินแห่งยุโรป (Joint
Aviation Authorities-JAA) องค์การบริหารการบินแห่งสหรัฐอเมริกา (Federal
Aviation Administration-FAA)
และการตรวจประเมินความปลอดภัยด้านการปฏิบัติการของสมาคมการขนส่งทางอากาศระหว่างประเทศ
(IATA Operational Safety Audit – IOSA)

บริษัทฯ ได้สนับสนุนให้มีการพัฒนาบุคลากรการบินให้ทันต่อเทคโนโลยีสมัยใหม่
ด้วยการปรับปรุงอุปกรณ์การฝึกอบรมในห้องเรียน พัฒนาระบบ Computer-Based Training หรือ
CBT Work Station ซึ่งเป็นคอมพิวเตอร์ช่วยการสอน
และระบบการเรียนการสอนทางสื่ออิเล็กทรอนิกส์ (e-Learning)
เพื่อเตรียมตัวสู่ระบบไร้กระดาษในห้องนักบิน (Paperless Cockpit) ในอนาคต ขณะเดียวกัน
ได้ปรับปรุงกระบวนการดำเนินงาน และพัฒนาบุคลากรในส่วนของเครื่องฝึกบินจำลอง (Flight
Simulators) ให้มีประสิทธิภาพ สามารถรักษาระดับความน่าเชื่อถือ (Reliability)
รักษาคุณภาพของเครื่องฝึกบินจำลอง
และการจำลองสถานการณ์การบินให้ได้การรับรองตามมาตรฐาน
ทั้งนี้เพื่อให้ส่งมอบนักบินตามจำนวนและเวลาที่บริษัทฯ กำหนดไว้

การดำรงไว้ซึ่งความปลอดภัยสูงสุดของการปฏิบัติการบิน บริษัทฯ
ได้สนับสนุนให้มีการฝึกทบทวนและตรวจสอบนักบินเป็นประจำทุก 6 เดือน
เพื่อสร้างความมั่นใจในการปฏิบัติการบินกรณีฉุกเฉินอย่างถูกต้องและมีประสิทธิภาพ
รวมถึงการจัดเตรียมอุปกรณ์ ตรวจสอบประเมินผลการวิ่งขึ้น (Take off) และลงสนาม
(Landing) เพื่อเป็นตัวชี้วัดให้เห็นแนวโน้มสู่อุบัติการณ์ นอกจากนี้
ยังมีการให้ความรู้นักบินจากเหตุการณ์ที่เกิดขึ้นในอดีต (Lessons Learned) ด้วยหนังสือ Thai
Flight Safety International ทุก ๆ ไตรมาส รวมถึงการให้ความรู้เรื่องสุขภาพร่างกาย
และสุขภาพจิตของผู้ปฏิบัติการบิน

ในปี 2548 บริษัทฯ ได้วางแผนบุคลากรการบิน เพื่อรองรับเครื่องบินแบบแอร์บัส A340 จำนวน 8
ลำ ซึ่งจะจัดส่งครบจำนวนภายในเดือนธันวาคม 2548
สำหรับการเปิดเส้นทางใหม่กรุงเทพฯ-นิวยอร์ก
โดยจัดส่งนักบินและเจ้าหน้าที่ภาคพื้นทำการฝึกและอบรมที่เมืองตูลูส (Toulouse) ประเทศฝรั่งเศส

บริษัทฯ ได้มีแผนงานต่อเนื่องทางด้านการฝึกนักบิน ด้วยการจัดซื้อเครื่องฝึกบินจำลองแบบแอร์บัส
A340-600 ซึ่งจะส่งมอบในเดือนเมษายน 2549 ทั้งนี้เพื่อลดค่าใช้จ่ายการฝึกในอนาคต
และหารายได้จากการให้เช่าเครื่องฝึกบินจำลอง ในเวลาที่เหลือจากการฝึกของนักบินบริษัทฯ ด้วย

ในภาวะที่ราคาน้ำมันโลกปรับสูงขึ้นมาก มีผลกระทบต่ออุตสาหกรรมการบินทั่วไป
เนื่องจากต้นทุนการผลิตสูงขึ้น บริษัทฯ จึงมีมาตรการลดค่าใช้จ่ายทั้งองค์กร ด้วยกลยุทธ์ต่างๆ
โดยเฉพาะลดค่าใช้จ่ายเกี่ยวกับการใช้เชื้อเพลิงในการบินซึ่งเป็นต้นทุนสูงสุดของสายการบินทั่วไป
ด้วยการสนับสนุนให้เกิดโครงการบริหารการใช้เชื้อเพลิงอย่างมีประสิทธิภาพ
การลดน้ำหนักบรรทุกที่ไม่จำเป็นทุกประเภทบนเครื่องบิน
วางแผนและปรับปรุงหลักการปฏิบัติการบินต่างๆ ที่มีผลกระทบต่อความสิ้นเปลืองเชื้อเพลิง
โครงการดังกล่าวต้องอาศัยความร่วมมือจากฝ่ายต่างๆ ภายในบริษัทฯ และความร่วมมือจากภายนอก
เช่น เจ้าหน้าที่หอบังคับการบิน สายการบินอื่นๆ ทั้งนี้เพื่อผลประโยชน์ของประเทศชาติโดยรวม

การบริการลูกค้า

ด้วยตระหนักถึงพันธกิจต่อการให้บริการที่อบอุ่น ประทับใจ และเปี่ยมคุณภาพ
อันเป็นสิ่งที่ผู้โดยสารคาดหวังตลอดการเดินทางกับบริษัทฯ
และด้วยภาวะการแข่งขันที่รุนแรงในธุรกิจการบินพาณิชย์ บริษัทฯ
จึงปรับกลยุทธ์และแผนงานด้านการบริการให้ตอบสนองต่อความคาดหวังของลูกค้า
และเพิ่มขีดความสามารถให้พร้อมต่อการแข่งขันอย่างเต็มรูปแบบ โดยเน้นแนวทางการปฏิบัติต่อลูกค้า
3 ประการ คือ

การมอบอำนาจให้ลูกค้ามีสิทธิเลือกผลิตภัณฑ์และประเภทของการบริการที่หลากหลาย (Empower)
การสร้างความสม่ำเสมอในการให้บริการขั้นพื้นฐานอย่างเต็มร้อยตลอดการเดินทาง (De-Stress)
และการสร้างความประทับใจให้กับลูกค้าโดยเสนอการบริการที่เหนือความคาดหวัง (Delight)
ทั้งสามประการนี้จักโน้มนำภาพลักษณ์ที่ดีให้ประทับอยู่ในความทรงจำของลูกค้าและเป็นส่วนสำคัญในการเลือกใช้บริการของบริษัทฯ
อย่างต่อเนื่องต่อไป

ปี 2548 เป็นปีที่บริษัทฯ ได้เสริมสร้างความแข็งแกร่งให้กับคุณภาพการบริการในหลายๆ ด้าน
เริ่มด้วยการนำเสนอเอกลักษณ์ใหม่ของบริษัทฯ
ที่เน้นความเป็นไทยในรูปลักษณ์ของผลิตภัณฑ์และงานบริการที่ผู้โดยสารจะรับรู้ได้ด้วยใจและประสาทสัมผัสทั้ง
5 ในขณะที่ยังคงรักษามาตรฐานการบริการที่แข่งขันได้ในระดับโลก

นอกจากนี้ บริษัทฯ ได้ออกแบบห้องโดยสารในรูปโฉมใหม่เพื่อเพิ่มความสะดวกสบายให้แก่ผู้โดยสาร
ในเครื่องบินรุ่นใหม่ที่รับมอบในปี 2548 ได้แก่ แอร์บัส A340-500 จำนวน 2 ลำ และ แอร์บัส
A340-600 จำนวน 2 ลำ รวมทั้งปรับปรุงห้องโดยสารของเครื่องบินที่ประจำการอยู่แล้ว ได้แก่
โบอิ้ง 747-400 จำนวน 3 ลำ และโบอิ้ง 777-200 จำนวน 1 ลำ ในปีเดียวกัน และโบอิ้ง
747-400 อีกจำนวน 9 ลำ และโบอิ้ง 777-200 จำนวน 7 ลำ ในปี 2549
โดยการจัดที่นั่งใหม่และจัดระยะห่างระหว่างแถวให้กว้างขึ้นในทุกชั้นโดยสาร
รวมทั้งตกแต่งห้องน้ำในชั้นหนึ่งและชั้นธุรกิจให้มีความทันสมัยสวยงาม แลดูกว้างขวางขึ้น
พรั่งพร้อมด้วยอุปกรณ์อำนวยความสะดวกที่ล้วนคัดสรรอย่างพิถีพิถันและทันสมัย
อีกทั้งมีการติดตั้งเก้าอี้ผู้โดยสารรุ่นใหม่ให้มีขนาดใหญ่ขึ้น
และสามารถปรับเอนได้มากขึ้นในทุกชั้นโดยสาร โดยในชั้นหนึ่งเป็นเก้าอี้นอนราบ
ในชั้นธุรกิจเป็นเก้าอี้กึ่งนอนราบ มีสัดส่วนที่ให้ความเป็นส่วนตัว
และในชั้นประหยัดมีความกว้างของที่นั่งมากขึ้น

ในด้านสาระความบันเทิงบนเครื่องบิน บริษัทฯ ได้ติดตั้งระบบ Audio Video On Demand (AVOD
System) ที่ทันสมัยล่าสุดในเครื่องบินดังกล่าว
เพื่อผู้โดยสารสามารถเลือกชมและรับฟังสาระบันเทิงได้ด้วยตนเองผ่านจอภาพส่วนตัวทุกที่นั่ง
ในส่วนของเนื้อหาสาระที่นำมาบริการนั้น ยังเพียบพร้อมด้วยภาพยนต์กว่า 30 เรื่อง สารคดีกว่า 70
เรื่อง เพลงกว่า 600 เพลง และเกมส์ต่างๆ ถึง 30 เกมส์
และเพิ่มสาระน่ารู้ด้วยข่าวสารจากสำนักข่าวชั้นนำ โปรแกรมการสอนภาษาต่างๆ
รวมทั้งภาษาไทยให้แก่นักท่องเที่ยว สิ่งพิมพ์ในรูปแบบใหม่ที่น่าสนใจกว่าเดิม
ตลอดจนบริการการสื่อสารด้วยโทรศัพท์จากเก้าอี้นั่ง (In-Seat Phone) โทรสาร
จุดเชื่อมต่อคอมพิวเตอร์ส่วนตัว (Personal Computer Power Outlet) และบริการ
Broadband Internet ซึ่งจะมีขึ้นในอนาคตอันใกล้นี้

ในด้านอาหารและเครื่องดื่มนั้น บริษัทฯ
ได้พัฒนาคุณภาพของรายการอาหารและเครื่องดื่มให้สอดคล้องต่อความต้องการของผู้โดยสารเสมอมา
ทั้งยังสร้างความเป็นพิเศษให้กับโภชนาการด้วยการเสนออาหารยอดนิยมของประเทศปลายทางของเส้นทางการบินนั้นๆ
และด้วยโครงการ Chef on Board ซึ่งนำพ่อครัวมือหนึ่งขึ้นไปให้บริการบนเครื่อง
รวมทั้งโครงการ Restaurant in the Air
ซึ่งนำสุดยอดอาหารจากภัตตาคารชื่อดังของโลกมาสลับเปลี่ยนกันขึ้นมาให้บริการตลอดปี นับตั้งแต่ปี
2546 เป็นต้นมา นอกจากนั้น ในปี 2548 บริษัทฯ
ได้นำอาหารฝรั่งเศสรสเลิศหลากหลายรายการมาบริการแก่ผู้โดยสารชั้นหนึ่งและชั้นธุรกิจ
ในทุกเที่ยวบินที่เดินทางเข้ากรุงเทพฯ จาก 6 จุดบินในทวีปยุโรป และในทุกเที่ยวบินขาออก
กรุงเทพฯ-นิวยอร์ก บริษัทฯ ยังร่วมมือกับโรงแรมโอเรียนเต็ลกรุงเทพฯ
นำพ่อครัวผู้เชี่ยวชาญมาสร้างสรรค์รายการอาหารพิเศษให้กับผู้โดยสารทุกชั้นเดินทาง
การบริการอาหารนี้ยังครอบคลุมไปถึงการพัฒนาระบบการเลือกอาหารล่วงหน้าของผู้โดยสาร
การปรับรายการอาหารทุกๆ 15 วัน
การเสนออาหารไทยโดยเน้นส่วนผสมจากสมุนไพรไทยอันเป็นประโยชน์ต่อสุขภาพ
ให้สอดคล้องกับนโยบายของรัฐในการนำ “ครัวไทยสู่โลก” และโครงการจัดทำคู่มืออาหารไทยแท้
ด้วยความใส่ใจพัฒนา และด้วยเอกลักษณ์นี้ เว็บไซต์สกายแทรกซ์ (Skytrax)
จึงจัดอันดับโดยสำรวจความคิดเห็นจากผู้โดยสารทั่วโลกให้บริษัทฯ เป็น “สายการบินอันดับหนึ่ง”
ในด้านบริการอาหารสำหรับผู้โดยสารชั้นประหยัดประจำปี 2548

นอกจากความพิถีพิถันในการคัดสรรเครื่องดื่มและไวน์สำหรับผู้โดยสารจากความร่วมมือของผู้เชี่ยวชาญด้านโภชนาการเครื่องดื่มแล้ว
งานพัฒนาบริการอาหารและเครื่องดื่มยังครอบคลุมถึงการปรับปรุงอุปกรณ์ให้ทันสมัยทั้งด้านรูปลักษณ์และประสิทธิภาพ
เพื่อความพร้อมต่อการให้บริการและการรักษาคุณภาพของอาหารและเครื่องดื่มตามหลัก TESCH
อันหมายถึง อร่อย (Taste) น่ารับประทาน (Eyes) กลิ่นชวนเชิญ (Scent) มีคุณภาพ
(Content) และเสริมสุขภาพ (Health) ทั้งนี้ เพื่ออรรถประโยชน์ต่อผู้โดยสาร
และเพิ่มขีดความสามารถในการแข่งขัน

บริษัทฯ
ยังตระหนักถึงการพัฒนาคุณภาพงานบริการของพนักงานต้อนรับบนเครื่องบินอย่างต่อเนื่องเพื่อรักษามาตรฐานและคงจุดเด่นของงานบริการด้วยบุคลากรที่มีประสบการณ์และความชำนาญอย่างดีเลิศ
อีกทั้งเสริมจุดแข็งด้านมารยาท วัฒนธรรม
และธำรงไมตรีจิตแบบไทยอันเป็นที่รู้จักและประทับใจไปทั่วโลก
คุณสมบัติเหล่านี้ส่งผลให้เว็บไซต์สกายแทรกซ์ (Skytrax) จัดให้บริษัทฯ
อยู่ในอันดับสองประเภทพนักงานต้อนรับบนเครื่องบินยอดเยี่ยมของโลกและของภูมิภาคเอเชีย

ความประทับใจที่ผู้โดยสารมีต่อบริษัทฯ และประเทศไทย ยังรวมถึงกิจกรรมในเทศกาลต่างๆ
ที่บริษัทฯ ร่วมจัด อาทิ เทศกาลคริสต์มาส เทศกาลปีใหม่ เทศกาลสงกรานต์
วันเฉลิมพระชนมพรรษาซึ่งล้วนแล้วแต่รังสรรค์บรรยากาศอันสดใสและสนุกสนาน
และเป็นการประชาสัมพันธ์ให้โลกได้รับรู้ถึงประเพณีกับวิถีชีวิตอันงดงามอ่อนโยนของไทย

นอกเหนือจากการพัฒนางานดังกล่าวมาแล้ว บริษัทฯ
ยังได้นำระบบเทคโนโลยีสารสนเทศที่ทันสมัยมาใช้ในการบริหารจัดการ โดยมีโครงการต่างๆ
เพื่อสำรวจตรวจสอบงานบริการให้มีประสิทธิภาพและประสิทธิผลสูงสุดครบวงจร อาทิ
โครงการสำรวจความพึงพอใจของลูกค้า (THAI Customer Satisfaction Survey-TCSS)
โครงการ Benchmark
โดยสำรวจความพึงพอใจของลูกค้าที่มีต่อผลิตภัณฑ์และการบริการเปรียบเทียบกับสายการบินคู่แข่ง
โครงการติดตามและวัดผลคุณภาพผลิตภัณฑ์และการบริการในทุกจุดบริการอย่างต่อเนื่อง
โครงการสร้างมาตรฐานการบริการ (Service Delivery Standard) ในทุกจุดบริการหลัก
โครงการจัดทำ Service Operation Procedure (SOP) โครงการ ISO 9001 : 2000
ซึ่งจะดำเนินการแล้วเสร็จตามแผนงานในสิ้นปี 2548 โครงการ Thailand Contact Center
และ Outsourced Global Call Center เพื่อเพิ่มความสะดวกรวดเร็ว
และประสิทธิภาพในการบริหารจัดการการติดต่อทางโทรศัพท์ โดยได้เริ่มดำเนินงานไปบางส่วนแล้ว
และจะเสร็จสมบูรณ์ในเดือนเมษายน 2550 นอกจากนี้ ยังมีโครงการ Customer Feedback
Management System (CFMS)
เพื่อนำระบบที่ทันสมัยมาใช้ในการติดตามดูแลลูกค้าในกรณีที่เกิดปัญหา
หรือได้รับบริการที่ไม่เป็นไปตามความคาดหวัง ในทุกจุดบริการทั้งที่สถานีกรุงเทพ ต่างจังหวัด
และต่างประเทศ รวมทั้งยังได้นำระบบ Customer Relationship Management (CRM)
มาพัฒนาเพื่อส่งเสริมบริการที่แตกต่างแบบเฉพาะราย และสามารถเข้าถึงลูกค้าโดยตรง
ดังเป็นไปตามแผนงานปี 2549-2552

การพัฒนาทรัพยากรบุคคลและการฝึกอบรม

ด้วยเป้าหมายในการเป็นสายการบินชั้นนำด้านบริการที่สร้างความพึงพอใจสูงสุดแก่ลูกค้า บริษัทฯ
จึงกำหนดนโยบาย และวางแผนพัฒนาบุคลากรทุกฝ่ายให้มีความเป็นมืออาชีพ
เพียบพร้อมด้วยประสิทธิภาพการทำงานและการให้บริการที่เป็นเลิศ
สร้างความประทับใจด้วยเอกลักษณ์ความเป็นไทยอันเป็นเอกลักษณ์ที่สร้างความได้เปรียบในการแข่งขันอย่างชัดเจน

บริษัทฯ ได้ดำเนินกลยุทธ์และวางแผนพัฒนาบุคลากร ให้สอดคล้องกับสถานการณ์แวดล้อมที่เปลี่ยนไป
ก้าวสำคัญคือ การปรับโครงสร้างองค์กรและการวางแผนกำลังคนให้เหมาะสมกับภารกิจ
พร้อมกันนั้นยังได้ริเริ่มโครงการวางแผนกำลังคน (Manpower Planning)
ทั้งในเชิงคุณภาพและปริมาณ โดยคำนึงถึงกระบวนการทำงาน การลดงานที่ซ้ำซ้อน
และการบริหารต้นทุนด้านบุคลากรอย่างมีประสิทธิภาพ นอกจากนี้ บริษัทฯ ได้จัดทำ
“แนวทางความก้าวหน้าในอาชีพการงาน” (Career Path) และ “การวางแผน
ผู้สืบทอดตำแหน่ง” (Succession Planning)
เพื่อเตรียมบุคลากรระดับบริหารไว้รองรับการขยายธุรกิจในอนาคต

สำหรับการบริหารขีดความสามารถของพนักงาน (Competency-Based Management) บริษัทฯ
ได้จัดทำระบบเทคโนโลยีสารสนเทศ
เก็บข้อมูลและประเมินขีดความสามารถที่เชื่อมโยงเข้ากับระบบข้อมูลการฝึกอบรม
การทำรายงานการวิเคราะห์การประเมินผล ทั้งในระดับบุคคล ฝ่าย และองค์กร
เพื่อประโยชน์ในการกำหนดกลยุทธ์และบริหารงาน มีการกำหนดคุณค่าหลัก
และพฤติกรรมการทำงานที่ตอบสนองและสอดคล้องกับภารกิจ รวมไปถึงวิสัยทัศน์ของบริษัทฯ
ระบบการบริหารขีดความสามารถนี้จะมีส่วนเสริมสร้างให้เกิดการกำกับดูแลกิจการที่ดีตามหลักธรรมาภิบาล
ด้วยการมีเกณฑ์มาตรฐานในการบริหารและพัฒนาบุคลากรอย่างโปร่งใสและเปิดเผยได้
ในขณะเดียวกันยังเป็นการส่งเสริมวัฒนธรรมองค์กรที่ดีและยั่งยืนอีกด้วย

บุคลากรเป็นทรัพยากรที่มีค่ายิ่งในการสร้างความสำเร็จท่ามกลางการแข่งขันที่รุนแรง บริษัทฯ
ได้มุ่งเน้นการพัฒนาฝึกอบรมและออกแบบหลักสูตรให้มีความเหมาะสมกับขีดความสามารถเฉพาะบุคคลในเชิงรุก
ทุกมิติ โดยมีหลักสูตรบังคับและหลักสูตรทักษะการบริหาร (Core Competency and Managerial
Competency) และยังได้รวมหน่วยงานฝึกอบรมจากฝ่ายต่างๆ เข้าด้วยกัน
เพื่อให้เกิดประสิทธิผลและมีประสิทธิภาพยิ่งขึ้น ทั้งด้านวิชาชีพ การบริการผู้โดยสาร
การบริการบนเครื่องบิน การขนส่งสินค้าทางอากาศ ความปลอดภัย การตลาด ภาษาและวัฒนธรรม
และการบริหารจัดการให้แก่พนักงาน และผู้บริหารทุกระดับ

บริษัทฯ ได้ริเริ่มโครงการความร่วมมือทางวิชาการ
ทั้งเป็นพันธมิตรและแลกเปลี่ยนประสบการณ์กับสถาบันการศึกษาต่างๆ ทั้งในประเทศและต่างประเทศ
โดยจัดหลักสูตรและจัดสัมมนาอย่างต่อเนื่อง นอกจากนั้น
เพื่อเป็นการเตรียมความพร้อมสำหรับบุคลากรที่จะย้ายฐานการปฏิบัติงานไปยังท่าอากาศยานสุวรรณภูมิ
ให้เป็นไปด้วยความเรียบร้อย และให้เกิดประสิทธิภาพสูงสุด บริษัทฯ ได้จัดทำโครงการ
Orientation and Familiarization Coach Team (OFCT)
ให้ความรู้แก่บุคลากรทุกฝ่ายที่เกี่ยวข้องล่วงหน้า

บริษัทฯ ได้จัดตั้งสถาบันภาษาและวัฒนธรรมขึ้น
เพื่อให้พนักงานที่เกี่ยวข้องได้มีความสามารถในการใช้ภาษา (Multi-Lingual Skills)
ซึ่งจะเป็นการเพิ่มสมรรถนะในการสื่อสารและสร้างความเข้าใจอันดีของวัฒนธรรมข้ามชาติ
โครงการการอบรมภาษาที่สาม ได้แก่ ภาษาจีน ภาษาญี่ปุ่น ภาษาฝรั่งเศส ภาษาเยอรมัน
ภาษาเกาหลี ภาษาฮินดู ภาษาอิตาเลียน และภาษาสแปนิช ส่วนภาษารัสเซียนจะเปิดอบรม

ในลำดับต่อไป เพื่อรองรับเส้นทางบินใหม่ กรุงเทพฯ-มอสโคว์
พร้อมกันนี้ยังได้นำนวัตกรรมการเรียนการสอนทางสื่ออิเล็กทรอนิกส์ (e-Learning)
เข้ามาประกอบการฝึกอบรม เป็นการสร้างความคุ้มทุนและประหยัดให้แก่บริษัทฯ อย่างมาก

ในด้านการบริหารผลการปฏิบัติงาน (Performance Management)
เพื่อให้บรรลุภารกิจหลักขององค์กร บริษัทฯ ได้พัฒนาระบบการวัดผลงาน
และพิจารณาผลตอบแทนตามผลงานเป็นหลัก ซึ่งมีการพัฒนาเครื่องมือที่จะช่วยชี้วัด
และประเมินผลการปฏิบัติงานอย่างมีความโปร่งใส เป็นธรรม
เพื่อช่วยผู้บริหารในการวัดและประเมินผลโดยเน้นการปฏิบัติงานให้เป็นไปตามเป้าหมายและกำหนดเวลา
ซึ่งจะทำให้การดำเนินงานมีประสิทธิภาพและประสิทธิผล สอดคล้องกับวิสัยทัศน์ เป้าหมาย
และแผนกลยุทธ์ของบริษัทฯ

บริษัทฯ ได้ให้ความสำคัญในเรื่องของธรรมาภิบาลอย่างต่อเนื่องและเป็นรูปธรรม
โดยแต่งตั้งคณะอนุกรรมการจรรยาบรรณและส่งเสริมธรรมาภิบาลของบริษัทฯ
เพื่อพัฒนาจรรยาบรรณที่เหมาะสมสอดคล้องกับสภาพแวดล้อมภายในและภายนอก
อันเป็นส่วนหนึ่งในวัฒนธรรมองค์กรของบริษัทฯ ที่จะสร้างคุณค่าและความเชื่อมั่นต่อบริษัทฯ นอกจากนี้
บริษัทฯ ได้จัดให้มีการเปิดวีดีทัศน์เรื่องธรรมาภิบาลก่อนการฝึกอบรมทุกหลักสูตร
รวมทั้งจัดอบรมสัมมนาเชิงปฏิบัติการให้ Coach Team เป็นบุคคลต้นแบบ (Role Model)
ของบริษัทฯ ต่อไป

ในการดำเนินงานเพื่อสื่อข้อมูลข่าวสารทั้งด้านนโยบายและแผนงาน
การพัฒนาทรัพยากรบุคคลให้เป็นไปอย่างทั่วถึง และเพื่อให้พนักงานมีความรู้ ความเข้าใจที่ถูกต้อง
และทันต่อสถานการณ์ บริษัทฯ
ได้มีการบริหารจัดการการเผยแพร่ข่าวสารข้อมูลในหลายรูปแบบแตกต่างกันไปตามสาระสำคัญและกลุ่มเป้าหมาย
โดยผ่านช่องทางการสื่อสารต่างๆ อาทิ เอกสารข่าว โปสเตอร์ แผ่นพับ วารสาร “DB NEWS”
รวมทั้งสื่อสารผ่าน Electronic Board ระบบเสียงตามสาย ระบบโทรศัพท์ตอบรับอัตโนมัติ
(Interactive Voice Response – IVR) และระบบ Intranet “THAISphere”
ซึ่งความก้าวหน้าในเทคโนโลยีสื่อสารยุคโลกาภิวัฒน์
ทำให้ข้อมูลข่าวสารได้รับการเผยแพร่ได้อย่างรวดเร็วและทั่วถึง โดยเฉพาะอย่างยิ่งการสื่อสารผ่าน
Intranet “THAISphere”
เป็นช่องทางสื่อสารที่สำคัญและได้รับความสนใจจากพนักงานเป็นจำนวนมาก

การพัฒนาฝูงบิน

บริษัทฯ
มีเป้าหมายที่จะพัฒนาฝูงบินให้มีความทันสมัยและมีต้นทุนที่ต่ำและมีความยืดหยุ่นในการใช้งานตามสภาวะตลาดที่เปลี่ยนแปลงไป
เพื่อสามารถรองรับการขยายตัวของผู้โดยสารได้มากขึ้น พร้อมกับปรับตารางบิน เส้นทางการบิน
และแผนการใช้เครื่องบินที่สอดคล้องกับปริมาณผู้โดยสาร เครือข่ายการบินของกลุ่มพันธมิตร สตาร์
อัลไลแอนซ์ ประเทศเพื่อนบ้าน และสายการบินในประเทศ
เพื่อขยายเครือข่ายการบินให้ครอบคลุมกว้างขวาง เพิ่มประสิทธิภาพในการลดต้นทุน
สร้างความคุ้มค่าในการใช้เครื่องบิน และสามารถพัฒนาเที่ยวบินของบริษัทฯ
ให้สนองความต้องการของผู้โดยสารมากยิ่งขึ้น

เทคโนโลยีสารสนเทศ

ในปัจจุบัน เทคโนโลยีสารสนเทศ (ไอที)
นับเป็นเครื่องมือสำคัญยิ่งในการเสริมสร้างสมรรถนะความได้เปรียบทางธุรกิจและเป็นหนึ่งในตัวชี้วัดความสำเร็จขององค์กร
บริษัทฯ มีแนวนโยบายชัดเจนที่จะมุ่งขยายประโยชน์จากการใช้ไอที
และกระตุ้นให้มีการนำไอทีมาประยุกต์ใช้เป็นเครื่องมือหลักในการขับเคลื่อนกลยุทธ์ในทุกด้าน
ทั้งด้านการเงิน ลูกค้า กระบวนการภายใน และการเรียนรู้และการพัฒนา พร้อมกันนี้ บริษัทฯ
กำลังนำระบบการจัดการคุณภาพมาใช้ในกระบวนการบริการด้านไอที ให้เข้าสู่มาตรฐานสากล ISO
9001 : 2000 และส่งเสริมการพัฒนาระบบ e-Learning ในหลักสูตรการเรียนการสอนต่างๆ
หลายสาขา
เพื่อเพิ่มศักยภาพการเรียนรู้และขีดความสามารถของพนักงานให้ก้าวทันต่อความเปลี่ยนแปลงและสามารถปฏิบัติงานในหน้าที่ได้อย่างมีประสิทธิภาพ
ซึ่งจะนำไปสู่ความเป็นเลิศด้านการบริการการบินและการเจริญเติบโตขององค์กรอย่างยั่งยืน

บริษัทฯ ได้จัดตั้งคณะกรรมการบริหารงานนโยบายเทคโนโลยีสารสนเทศ (Corporate IT
Committee) เพื่อกำหนดนโยบายและแผนด้านการพัฒนาและการประยุกต์ใช้ไอที
ตลอดจนโครงสร้างพื้นฐานด้านไอทีภายในองค์กร กำกับดูแลกิจกรรมด้านไอที
ในลักษณะองค์รวมหรือแบบบูรณาการ และผลักดันโครงการไอทีให้มีความเชื่อมโยงกัน
และสอดรับกับความเปลี่ยนแปลงและความท้าทายทั้งจากภายในและภายนอก
อีกทั้งได้มีการจัดทำแผนแม่บทไอที เพื่อรองรับแผนกลยุทธ์ของบริษัทฯ ทั้งในระยะสั้นและระยะยาว
โดยคำนึงถึงการใช้ทรัพยากรร่วมกัน ความปลอดภัยของระบบ ลดความซ้ำซ้อนของการลงทุน
และเพิ่มคุณค่าให้กับผลิตภัณฑ์และบริการ นอกจากนั้น
ยังได้แต่งตั้งคณะกรรมการเพิ่มศักยภาพการใช้งานระบบสารสนเทศ
เพื่อส่งเสริมให้มีการใช้งานระบบเทคโนโลยีสารสนเทศอย่างทั่วถึง
และรองรับการปฏิบัติงานและบริการลูกค้าของบริษัทฯ ให้มีประสิทธิภาพ
ซึ่งนับเป็นอีกก้าวหนึ่งที่สำคัญในการปรับเปลี่ยนองค์กรไปสู่ระบบเศรษฐกิจยุคดิจิตัล
ที่เน้นการใช้ข้อมูลสารสนเทศ และความรู้เป็นพื้นฐาน

แม้ว่าจะเผชิญกับภาวะวิกฤตรอบด้าน บริษัทฯ ยังคงมุ่งมั่นในการขยายการบริการอิเล็กทรอนิกส์
(e-Services) ใหม่ๆ ให้รองรับทุกจุดบริการ (Magic Service Ring) อย่างต่อเนื่อง
โดยคำนึงถึงลูกค้าหรือผู้โดยสารเป็นศูนย์กลาง อาทิ การปรับปรุงและออกแบบเว็บไซต์
www.thaiairways.com ใหม่ให้สอดคล้องกับภาพลักษณ์องค์กร
และเพื่อให้ลูกค้าเข้าถึงข้อมูลและการบริการได้โดยง่าย การบริการ i Check-in
ซึ่งอำนวยความสะดวกให้ผู้โดยสารที่เป็นสมาชิกรอยัล ออร์คิด พลัส
สามารถทำการเช็คอินให้กับตนเองและผู้ร่วมเดินทางที่มีรายชื่อในรหัสสำรองที่นั่งเดียวกัน
ตลอดจนเลือกที่นั่งผ่านเว็บไซต์ www.thaiairways.com การบริการชำระเงินอิเล็กทรอนิกส์
(e-Payment) ในการชำระเงินค่าบัตรโดยสารผ่านเว็บไซต์ ซึ่งอยู่ในระหว่างการพัฒนา
เพื่อให้ลูกค้ามีความเชื่อมั่นในความถูกต้องและความปลอดภัยของระบบ และการบริการ Cargo
e-Tracking และ Flight Schedule
เพื่ออำนวยความสะดวกให้ลูกค้าสามารถติดตามสถานะของสินค้าและข้อมูลตารางการบินได้ด้วยตนเองผ่านทางเว็บไซต์
www.thaicargo.com นอกจากนี้ บริษัทฯ ยังได้พัฒนาการบริการด้านการขาย Interline
e-Ticketing อย่างต่อเนื่อง
ซึ่งผู้โดยสารสามารถซื้อบัตรโดยสารอิเล็กทรอนิกส์ครอบคลุมเส้นทางบินของบริษัทฯ
ร่วมกับเส้นทางของกลุ่มพันธมิตร สตาร์ อัลไลแอนซ์ อื่นๆ บนบัตรโดยสารเดียวกัน

เพื่อเพิ่มประสิทธิภาพการบริหารจัดการด้านการจัดซื้อจัดจ้าง บริษัทฯ กำลังเร่งพัฒนาระบบ New
Procurement Management System
โดยได้ว่าจ้างบริษัทผู้เชี่ยวชาญมาช่วยวางระบบการจัดซื้อจัดจ้าง
คาดว่าจะแล้วเสร็จพร้อมใช้งานภายในต้นปี 2549
โดยตั้งเป้าว่าจะสามารถช่วยลดระยะเวลาการจัดซื้อลงได้ร้อยละ 50
และสามารถนำมาใช้แบบบูรณาการร่วมกับระบบการประมูลและการจัดซื้อจัดหาผ่านทางอิเล็กทรอนิกส์
(e-Auction and e-Sourcing) ได้ในอนาคต

พร้อมกันนั้น บริษัทฯ ได้พัฒนาระบบสนับสนุนการตัดสินใจทางธุรกิจของผู้บริหารให้มีความรวดเร็ว
และมีประสิทธิภาพ โดยได้พัฒนาระบบ e-EMM System
ซึ่งเป็นระบบบริหารการประชุมอิเล็กทรอนิกส์ที่ช่วยให้ผู้บริหารสามารถสืบค้นเอกสารอ้างอิงและบันทึกข้อมูลในขณะประชุมได้ทันที
นอกจากนั้น ยังมีการนำเครื่องมือช่วยการตัดสินใจ (Business Intelligence Tool)
มาประยุกต์ใช้ในฝ่ายต่างๆ
เพื่อรวบรวมวิเคราะห์ข้อมูลและจัดทำรายงานตามความต้องการของผู้บริหาร เช่น
ฝ่ายบริการข้อมูลการขนส่งและการขาย กองควบคุมการสำรองที่นั่งผู้โดยสาร เป็นต้น

ในขณะเดียวกัน บริษัทฯ กำลังจัดทำคลังข้อมูลโดยรวมของบริษัทฯ
ที่สามารถนำข้อมูลมาวิเคราะห์ได้ในเชิงลึกและเชิงกว้าง อีกทั้ง
กำลังจัดเตรียมโครงสร้างพื้นฐานด้านระบบเครือข่ายและระบบคลังข้อมูล
และศึกษาวิธีการนำเสนอสารสนเทศและดัชนีชี้วัดที่สำคัญในรูปของมาตรวัดกราฟฟิคเพื่อรองรับโครงการจัดตั้งห้องประชุมการบริหารกลยุทธ์และติดตามผลการปฏิบัติงานตามแผนยุทธศาสตร์
(Management Cockpit)

สำหรับความก้าวหน้าของโครงการไอทีที่ท่าอากาศยานสุวรรณภูมินั้น บริษัทฯ
กำหนดให้มีศูนย์คอมพิวเตอร์ขนาดย่อมสองศูนย์ ตั้งอยู่ที่ อาคารศูนย์ปฏิบัติการ (Operations
Center – OPC) และศูนย์ซ่อมบำรุงอากาศยาน (Aircraft Maintenance Center – ACM)
โดยมีระบบที่สำรองทดแทนการทำงานซึ่งกันและกันได้ (Redundancy Backup) ทั้งนี้
เพื่อให้มีประสิทธิภาพ และคุณภาพด้านการบริการได้อย่างต่อเนื่อง
สำหรับการเชื่อมต่อเครือข่ายสื่อสารระยะใกล้ (Local Area Network – LAN)
ภายในบริเวณสนามบิน จะเป็นเทคโนโลยีความเร็วสูงระดับ Gigabit รวมถึงการใช้ Wireless
Access Point เพื่อเชื่อมต่อ LAN แบบไร้สายกระจายอยู่ในบางพื้นที่
พร้อมด้วยการออกแบบเครือข่ายสำรองฉุกเฉินเช่นกัน
ซึ่งจะทำให้พนักงานของทุกกิจกรรมสามารถปฏิบัติงานโดยใช้ระบบไอทีที่อยู่ในเครือข่ายเดียวกันได้อย่างสะดวก
ระบบ LAN ที่ท่าอากาศยานสุวรรณภูมิดังกล่าว จะเชื่อมต่อกับศูนย์คอมพิวเตอร์ ณ สำนักงานใหญ่
ด้วยโครงข่าย Metro LAN ความเร็วสูงของบริษัท ทีโอที จำกัด (มหาชน)
จึงทำให้มั่นใจได้ว่าระบบไอทีจะพร้อมใช้งานและให้บริการ ณ ท่าอากาศยานสุวรรณภูมิ
ได้ตามเป้าหมายที่กำหนดไว้

โครงการลงทุนของบริษัทฯ ณ ท่าอากาศยานสุวรรณภูมิ

เพื่อสนองนโยบายของรัฐบาลในการพัฒนาท่าอากาศยานสุวรรณภูมิให้เป็นศูนย์กลางการบินของภูมิภาคเอเชียอาคเนย์
บริษัทฯ ในฐานะสายการบินแห่งชาติ
มีโครงการลงทุนก่อสร้างอาคารพร้อมสิ่งอำนวยความสะดวกที่ทันสมัย
ครบวงจรและมีประสิทธิภาพตามมาตรฐานสากล เพื่อรองรับการแข่งขันในธุรกิจการบินในอนาคต ณ
ท่าอากาศยานสุวรรณภูมิ ใน 6 กิจกรรมหลักคือ กิจกรรมการพาณิชย์สินค้าและไปรษณียภัณฑ์
กิจกรรมศูนย์ซ่อมบำรุงอากาศยาน กิจกรรมครัวการบิน กิจกรรมการบริการลานจอด
และอุปกรณ์ภาคพื้น กิจกรรมศูนย์ปฏิบัติการ และกิจกรรมการบริการลูกค้าภาคพื้น
โดยมีระยะเวลาดำเนินการ 4 ปี (2545-2548)

ทั้งนี้ บริษัทฯ ได้ทุ่มเททรัพยากรในทุกด้านเพื่อเร่งรัดให้งานออกแบบและก่อสร้างอาคารต่างๆ
ในโครงการฯ แล้วเสร็จตามกำหนดการเปิดดำเนินการท่าอากาศยานสุวรรณภูมิ
ตลอดจนได้วางแผนและเตรียมความพร้อมในการย้ายฐานปฏิบัติการจากท่าอากาศยานกรุงเทพไปยังท่าอากาศยานสุวรรณภูมิให้เป็นไปด้วยความเรียบร้อย
และเกิดปัญหาอุปสรรคน้อยที่สุดในวันแรกของการเริ่มปฏิบัติงาน

สำหรับความคืบหน้าของการดำเนินงานตามโครงการฯ ในปี 2548 (1 ตุลาคม 2547-30 กันยายน
2548) พอสรุปได้ดังนี้

1.  งานออกแบบและก่อสร้าง 5 กิจกรรม

งานออกแบบและก่อสร้าง 4 กิจกรรม ได้แก่ กิจกรรมศูนย์ซ่อมบำรุงอากาศยาน
กิจกรรมการพาณิชย์สินค้าและไปรษณียภัณฑ์ กิจกรรมครัวการบิน
และกิจกรรมการบริการลานจอดและอุปกรณ์ภาคพื้น ได้แล้วเสร็จในเดือนมีนาคม 2548

สำหรับกิจกรรมศูนย์ปฏิบัติการ มีกำหนดแล้วเสร็จ (Substantial Completion)
ปลายเดือนกันยายน 2548

อนึ่ง อาคารต่างๆ ในโครงการลงทุนของบริษัทฯ เมื่อเปิดใช้งานแล้ว
จะเป็นความภาคภูมิใจของบริษัทฯ ที่ได้มีส่วนร่วมในการอนุรักษ์พลังงานและสิ่งแวดล้อม
เนื่องจากบริษัทฯ
ได้คำนึงถึงการนำเทคโนโลยีมาช่วยในการบริหารจัดการระบบควบคุมอาคารอัตโนมัติเพื่อให้การใช้พลังงานเป็นไปอย่างคุ้มค่า
ตลอดจนเลือกใช้วัสดุอุปกรณ์ที่มีประสิทธิภาพในการประหยัดพลังงาน นอกจากนี้ บริษัทฯ
ยังร่วมมือกับหน่วยงานภายนอก
ในการนำพลังงานที่เหลือใช้จากการผลิตไฟฟ้าให้กับท่าอากาศยานสุวรรณภูมิมาผลิตน้ำเย็นและไอน้ำ
เพื่อใช้ประโยชน์ในกิจกรรมครัวการบิน ซึ่งจะเป็นการช่วยบริษัทฯ
ลดการลงทุนในการซื้อเครื่องจักรเพื่อผลิตน้ำเย็น
ทั้งยังส่งเสริมให้มีการใช้พลังงานอย่างมีประสิทธิภาพ และเกิดประโยชน์สูงสุดอีกทางหนึ่งด้วย

2.  งานจัดซื้อ/จัดจ้างพร้อมติดตั้งระบบ/อุปกรณ์

งานจัดซื้อ/จัดจ้างพร้อมติดตั้งระบบ/อุปกรณ์สำหรับกิจกรรมต่างๆ ในโครงการฯ
สามารถดำเนินการได้ตามแผนงานที่กำหนดไว้
โดยงานติดตั้งระบบ/อุปกรณ์ในส่วนที่ต้องติดตั้งตรึงตรากับอาคารจะแล้วเสร็จภายในเดือนธันวาคม
2548 ส่วนงานติดตั้งระบบคอมพิวเตอร์และอุปกรณ์ที่เกี่ยวข้องจะแล้วเสร็จภายในเดือนมีนาคม 2549

3.  งานย้ายฐานปฏิบัติการฯ

บริษัทฯ ได้ทำบันทึกความเข้าใจระหว่าง บริษัท การบินไทย จำกัด (มหาชน) กับบริษัท กฟผ.
จำกัด (มหาชน) เพื่อทำการขนย้ายอุปกรณ์และสัมภาระของบริษัทฯ
จากท่าอากาศยานกรุงเทพไปยังท่าอากาศยานสุวรรณภูมิ

นอกจากนี้ ในส่วนของการเตรียมความพร้อมด้านบุคลากรนั้น บริษัทฯ
ได้จัดแสดงรูปแบบจำลองของอาคารในโครงการลงทุนของบริษัทฯ
และภาพรวมของท่าอากาศยานสุวรรณภูมิให้พนักงานได้มีโอกาสทำความคุ้นเคยก่อนมีการย้ายฐานปฏิบัติการ
รวมทั้งได้กำหนดระบบรถรับ-ส่งพนักงาน เพื่อรองรับการปฏิบัติงานที่ท่าอากาศยานสุวรรณภูมิ
และทำการประชาสัมพันธ์โครงการที่พักอาศัยให้พนักงานอีกด้วย

4.  ด้านการเงิน

ในช่วงปี 2547-2548 บริษัทฯ
ต้องเผชิญปัญหาวัสดุก่อสร้างที่มีราคาสูงขึ้นประกอบกับมีระยะเวลาในการดำเนินงานที่จำกัด
อย่างไรก็ตาม บริษัทฯ สามารถบริหารจัดการโครงการฯ
ให้อยู่ภายในกรอบวงเงินงบประมาณที่ได้ตั้งไว้

แผนงานประจำปี 2549 (1 ตุลาคม 2548 - 30 กันยายน 2549)

ในการจัดทำแผนงานประจำปี 2549 บริษัทฯ
ได้ตั้งสมมติฐานการเปิดดำเนินงานของท่าอากาศยานสุวรรณภูมิเป็นกลางปี 2549 โดยแผนงานในปี
2549 นี้
จะเป็นการดำเนินงานตกแต่งภายในอาคารผู้โดยสารและอาคารเทียบเครื่องบินในส่วนที่บริษัทฯ
ได้รับการจัดสรร ซึ่งได้แก่ พื้นที่การให้บริการพิเศษสำหรับผู้โดยสาร Premium (Exclusive
Premium Passenger Service Area) ห้องรับรองพิเศษและสิ่งอำนวยความสะดวกต่างๆ
(Lounge and Facilities) ห้องจำหน่ายบัตรโดยสาร (Ticketing Office)
และพื้นที่สำนักงาน โดยจะใช้เวลาในการดำเนินการประมาณ 5 เดือนนับจากวันที่ได้รับมอบพื้นที่จาก
บริษัท ท่าอากาศยานไทย จำกัด (มหาชน) นอกจากนี้ บริษัทฯ
ยังมีแผนการย้ายฐานปฏิบัติการจากท่าอากาศยานกรุงเทพ
และการดำเนินการเพื่อเตรียมความพร้อมในการปฏิบัติงาน ณ ท่าอากาศยานสุวรรณภูมิ
ทั้งในส่วนของสายการบิน และสนามบินเป็นหลัก

การเงิน

ในปีที่ผ่านมา บริษัทฯ เผชิญกับความท้าทายทางการเงินหลายด้าน
ไม่ว่าจะเป็นการจัดหาเงินทุนการบริหารเงินทุน
การบริหารความเสี่ยงจากความผันผวนของอัตราแลกเปลี่ยนและอัตราดอกเบี้ย
และการควบคุมงบประมาณรายจ่าย
เพื่อให้มีเงินทุนและกระแสเงินสดที่เพียงพอกับการลงทุนที่มีจำนวนสูง ตลอดจน
สามารถรองรับราคาน้ำมันที่ยังคงสูงขึ้นอย่างต่อเนื่อง
และภาวะดอกเบี้ยในตลาดเงินที่มีแนวโน้มสูงขึ้น

บริษัทฯ ได้ดำเนินการจัดหาเงินทุนทั้งในรูปสกุลเงินบาทและสกุลเงินตราต่างประเทศ
โดยในส่วนของสกุลเงินบาท บริษัทฯ ได้ดำเนินการออกหุ้นกู้ในประเทศที่มีอัตราดอกเบี้ยคงที่
เสนอขายแก่นักลงทุนสถาบันและประชาชนทั่วไปจำนวน 2 ครั้ง คือ เมื่อวันที่ 20 ตุลาคม 2547
ในวงเงิน 15,000 ล้านบาท
เพื่อชำระค่าซื้อคืนเครื่องบินเช่าเพื่อดำเนินงานที่มีค่าเช่าในสกุลดอลล่าร์สหรัฐอิงกับอัตราดอกเบี้ยลอยตัวจำนวน
6 ลำ ซึ่งบริษัทฯ ใช้สิทธิการซื้อเครื่องบินก่อนสิ้นสุดสัญญาเช่า ทำให้บริษัทฯ
สามารถลดต้นทุนทางการเงินและลดความเสี่ยงจากความผันผวนของอัตราดอกเบี้ย และในวันที่ 12
พฤษภาคม 2548 บริษัทฯ ทำการออกหุ้นกู้ในประเทศที่มีอัตราดอกเบี้ยคงที่ในวงเงิน 15,000
ล้านบาท เพื่อรองรับการชำระเงินล่วงหน้าค่าเครื่องบิน (Down Payment of Aircraft)
และเพื่อใช้เป็นทุนหมุนเวียนของบริษัทฯ การออกหุ้นกู้ดังกล่าวประสบความสำเร็จเป็นอย่างดี
เป็นผลมาจากการได้รับการจัดอันดับเครดิตองค์กรและตราสารหนี้ที่ออกใหม่ จากบริษัท ทริส เรตติ้ง
จำกัด ในระดับคงที่ ที่ AA - อันเป็นระดับ Investment Grade ที่บ่งชี้ถึง
ผลประกอบการที่ดีและความสามารถของบริษัทฯ ในการชำระเงินต้นและดอกเบี้ยในเกณฑ์ที่สูง

สำหรับการจัดหาเงินสกุลเงินตราต่างประเทศ บริษัทฯ
ได้รับการยกเว้นการปฏิบัติตามระเบียบว่าด้วยการก่อหนี้ของประเทศ พ.ศ. 2528
จากคณะรัฐมนตรีเมื่อวันที่ 23 พฤศจิกายน 2547 มีผลให้บริษัทฯ
มีความคล่องตัวมากขึ้นในการจัดหาเงินกู้จากต่างประเทศ ในปีที่ผ่านมา บริษัทฯ
ได้ดำเนินการจัดหาเงินกู้สกุลยูโรในรูปแบบ Asset Based Financing โดยมี European
Export Credit Agencies (ECA) เป็นผู้ค้ำประกันเงินกู้ เพื่อชำระค่าเครื่องบินจำนวนทั้งสิ้น 4
ลำ ประกอบด้วย เครื่องบินแบบแอร์บัส A340-500 จำนวน 2 ลำ และแบบแอร์บัส A340-600
จำนวน 2 ลำ ในวงเงิน 346.59 ล้านยูโร
และได้ทำการเบิกรับเงินกู้พร้อมทั้งรับมอบเครื่องบินดังกล่าวเรียบร้อยแล้ว

ในปีที่ผ่านมา บริษัทฯ ได้จ่ายคืนเงินต้นทั้งหมด 11,063 ล้านบาท
ในขณะที่ได้มีการจัดหาเงินทุนเพิ่มเติมจากการออกหุ้นกู้และการกู้เงินสำหรับการชำระค่าเครื่องบินใหม่เป็นเงิน
47,562 ล้านบาท ทำให้เงินกู้และหนี้สินภายใต้เงื่อนไขสัญญาเช่าเครื่องบิน
(รวมหนี้ที่ถึงกำหนดชำระภายใน 1 ปี) ของบริษัทฯ เพิ่มจาก 91,791 ล้านบาท ณ สิ้นปีการเงิน
2547 มาเป็นเงิน 120,865 ล้านบาท ณ สิ้นปีการเงิน 2548

ในด้านการบริหารความเสี่ยงจากความผันผวนของอัตราแลกเปลี่ยน บริษัทฯ
ได้ดำเนินการเพิ่มเงินกู้สกุลยูโร โดยการแปลงหนี้เงินกู้ในสกุลดอลล่าร์สหรัฐและบาท
นอกเหนือจากการดำเนินการกู้เงินเป็นสกุลยูโรสำหรับการชำระค่าเครื่องบินใหม่ที่ได้กล่าวไว้ข้างต้น
ทั้งนี้ เพื่อให้สอดคล้องกับสกุลเงินของกระแสเงินสดสุทธิจากการดำเนินงานให้มากขึ้น โดยบริษัทฯ
ได้เข้าทำสัญญา Cross Currency Swap (CCS)
ในการแปลงหนี้เงินดอลล่าร์สหรัฐที่มีอัตราดอกเบี้ยลอยตัวจำนวน 144.56 ล้านเหรียญสหรัฐ
มาเป็นหนี้สกุลเงินยูโรที่มีอัตราดอกเบี้ยคงที่
และแปลงตราสารหนี้ประเภทหุ้นกู้สกุลเงินบาทที่มีอัตราดอกเบี้ยคงที่จำนวน 2,400 ล้านบาท
มาเป็นหนี้สกุลเงินยูโรที่มีอัตราดอกเบี้ยคงที่
ในด้านการบริหารความเสี่ยงจากความผันผวนของอัตราดอกเบี้ย บริษัทฯ ได้เข้าทำสัญญา
Interest Rate Swap (IRS)
ในการแปลงอัตราดอกเบี้ยลอยตัวมาเป็นอัตราดอกเบี้ยคงที่ของเงินกู้สกุลเยนจำนวน 26,013.59
ล้านเยน และของเงินกู้สกุลยูโรสำหรับเครื่องบินแบบแอร์บัส A340-500 จำนวน 2 ลำ
และแบบแอร์บัส A340-600 จำนวน 1 ลำ จำนวนเงิน 252.73 ล้านยูโร

จากการจัดหาเงินทุนระยะยาว
และการบริหารความเสี่ยงจากความผันผวนของอัตราแลกเปลี่ยนและอัตราดอกเบี้ยข้างต้น
มีผลให้ความเสี่ยงในเรื่องของอัตราแลกเปลี่ยนและอัตราดอกเบี้ยลดลง
โดยสัดส่วนของเงินกู้สกุลต่างๆ ได้แก่ ดอลล่าร์สหรัฐ ยูโร เยน และบาท ได้เปลี่ยนจากร้อยละ 41
0 41 และ 18 ณ สิ้นสุดปีการเงิน 2547 เป็นร้อยละ 17 21 26 และ 36 ณ สิ้นสุดปีการเงิน
2548 ตามลำดับ ซึ่งสอดคล้องกับสกุลเงินของกระแสเงินสดสุทธิจากการดำเนินงานมากขึ้น
นอกจากนี้ สัดส่วนของเงินกู้ที่มีอัตราดอกเบี้ยคงที่ต่ออัตราดอกเบี้ยลอยตัวของบริษัทฯ เพิ่มขึ้นจาก 66
: 34 เป็น 79 : 21 ในช่วงเวลาเดียวกัน

ในด้านการนำแนวทางบริหารการเงินใหม่ๆ เข้ามาเพื่อเพิ่มประสิทธิภาพการบริหารเงินสด
การควบคุมภายใน การลดค่าใช้จ่าย
และการเพิ่มโอกาสในการหาผลประโยชน์จากการลงทุนระยะสั้นภายใต้กรอบที่ได้รับอนุมัติ บริษัทฯ
อยู่ระหว่างดำเนินการนำระบบ Internet Banking มาใช้มากกว่า 61
สาขาทั่วโลกภายใต้โครงการ Global Account ซึ่งจะทำให้บริษัทฯ
สามารถบริหารเงินทุนทั้งหมดโดยสำนักงานใหญ่แบบ Real Time
คาดว่าจะสามารถเริ่มใช้งานได้ในต้นปีการเงิน 2549

3.2.2 นโยบายการดำเนินงานที่สำคัญ

3.2.2.1 นโยบายการตลาด

นโยบายทางการตลาดของบริษัทฯ ภายใต้สภาวะการแข่งขันอย่างรุนแรงของธุรกิจการบิน
และผลกระทบจากปัจจัยภายนอกที่ไม่สามารถควบคุมได้ เช่น
เหตุการณ์คลื่นยักษ์สึนามิและราคาน้ำมันที่เพิ่มสูงขึ้น
โดยกำหนดนโยบายการตลาดให้สอดคล้องกับการวางกลยุทธ์การตลาดในช่วงรุกทุกด้าน
ทั้งการขยายตลาดสู่กลุ่มเป้าหมายและการเปิดตลาดใหม่
เพื่อเพิ่มรายได้และจำนวนผู้โดยสารให้กับบริษัทฯ
นอกจากนี้ยังได้มีการพัฒนาเครือข่ายระบบบริหารรายได้และขยายตลาดแบบ Direct Marketing
โดยเร่งปรับปรุงการขายผ่านอินเทอร์เนต

บริษัทฯ มีแผนการตลาดที่สำคัญแบ่งเป็นหัวข้อหลักได้แก่

-   แผนเพิ่มพูนรายได้ (Enhance Revenue Growth)

  โดยเน้นเพิ่มรายได้คุณภาพ (Quality Revenue) การมุ่งเน้นนโยบาย “เต็มทุกเที่ยว
  แน่นทุกวัน” การนำ RBD (Reservation Booking Designator)
  มาใช้กำหนดช่วงราคาของแต่ละ Booking Class การปรับแผนการตลาดช่วง High
  Season/Low Season และ พัฒนาผลิตภัณฑ์ Royal Orchid Holidays หรือ ROH
  อย่างต่อเนื่อง

-   ปรับปรุงหน่วยงานให้เป็นหน่วยบริการเพื่อลูกค้า (Customer Focus)

  โดยการพัฒนาบุคลากร ณ จุดสัมผัสลูกค้า
  ร่วมกับการนำเทคโนโลยีสมัยใหม่มาใช้ในส่วนบริการลูกค้าและสนับสนุนการนำระบบ CRM
  มาใช้เพื่อปรับปรุงการบริการแบบ Personalized Service

-   ปรับปรุงช่องทางจำหน่ายให้ได้ประโยชน์สูงสุด

  โดยการเพิ่มตัวแทนจำหน่ายแต่ละตลาด พัฒนาจัดทำ Agency Profiles จัดทำ AMIP
  (Agency Mileage Incentive Program) เลือกสรรคู่ค้าที่มีความภักดี
  เพิ่มช่องทางจำหน่ายใหม่แบบ Direct Marketing และ
  ปรับปรุงระบบตรวจสอบการจ่ายเงินให้กับ CRS

-   มุ่งเน้นตลาดที่มีศักยภาพ

  โดยการขยายเครือข่ายการบินให้ครอบคลุมตลาดที่มีศักยภาพรวมทั้งการเร่งขยายลูกค้าตลาดบนและการนำข้อมูล
  MIDT (Marketing Information Data Tape) มาใช้วิเคราะห์ตลาดและการขาย

-   ร่วมมือกับพันธมิตร

  โดยการเพิ่มสัญญากับพันธมิตรที่มีคุณภาพและการร่วมมือพันธมิตรทางธุรกิจอื่นรวมทั้งการร่วมมือกับการท่องเที่ยวและกระทรวงการต่างประเทศในการร่วมสร้างกิจกรรมต่างๆ

-   สร้างคุณค่าในตราผลิตภัณฑ์ (Brand)

  โดยการสร้างความแตกต่างของ Brand การจัดทำ Brand Tracking Research
  อย่างต่อเนื่อง การเสริมสร้าง Brand
  ให้มีการเจริญเติบโตอย่างต่อเนื่องและสร้างมูลค่าเพิ่มของ Brand

-   Modernize ICT System

  โดยการพัฒนาระบบฐานข้อมูล ส่งเสริมการออกบัตรโดยสารที่เป็นอิเล็กทรอนิกส์ทั้งหมด
  และพัฒนาระบบ RMS (Revenue Management System)

นอกจากนี้แผนการตลาดที่สำคัญที่ได้ดำเนินมาอย่างต่อเนื่องคือ
การรักษาลูกค้าประจำภายใต้โครงการสะสมไมล์รอยัล ออร์คิด พลัส
และการพัฒนากิจกรรมการท่องเที่ยว ภายใต้โครงการรอยัล ออร์คิด ฮอลิเดย์ (Royal Orchid
Holidays) หรือทัวร์เอื้องหลวง

กลยุทธ์หลักที่บริษัทฯ นำมาใช้สร้างความสำเร็จในการพลิกวิกฤตให้เป็นโอกาสทางการตลาด
จนบรรลุเป้าหมายในการสร้างรายได้ ขยายฐานลูกค้าให้กว้างขวางเช่นนี้ได้
ก็คือการทำการตลาดเชิงรุกที่มุ่งเจาะกลุ่มลูกค้าใหม่
ทั้งในแนวลึกและแนวกว้างเพื่อเพิ่มศักยภาพในการสร้างรายได้ที่สูงขึ้น ทั้งนี้ บริษัทฯ
ได้จัดทำแผนส่งเสริมการตลาดที่ไม่เพียงจะช่วยกระตุ้นและสร้างแรงจูงใจให้นักท่องเที่ยวจากต่างประเทศและในประเทศเลือกใช้บริการเท่านั้น
หากยังเป็นส่วนสนับสนุนนโยบายรัฐบาลในการส่งเสริมการท่องเที่ยวไทยให้ขยายตัว

(ก) การรักษาลูกค้าประจำโดยโครงการรอยัล ออร์คิด พลัส (Royal Orchid Plus)

โครงการรอยัล ออร์คิด พลัส เป็นกลยุทธ์ในการรักษาลูกค้าประจำของบริษัทฯ สมาชิกรอยัล ออร์คิด
พลัส แบ่งออกเป็น 3 ประเภท ได้แก่ บัตรธรรมดา บัตรเงิน และบัตรทอง
ซึ่งทุกประเภทจะสามารถรับไมล์สะสมได้จากทุกสายการบินในกลุ่ม สตาร์ อัลไลแอนซ์
และสายการบินเซาท์อัฟริกัน ตลอดจนเครือโรงแรมต่างๆ ทั้งในประเทศและต่างประเทศ
บริษัทรถเช่า และบัตรเครดิตคู่สัญญา
ทั้งนี้ไมล์สะสมดังกล่าวสามารถนำไปแลกเป็นบัตรโดยสารจากทางบริษัทฯ
และกลุ่มสายการบินพันธมิตรหรือห้องพักตามโรงแรมต่างๆ ได้
นอกจากนี้ยังจะได้รับสิทธิประโยชน์อื่นๆ อาทิ สิทธิพิเศษในการสำรองที่นั่งและการตรวจรับเอกสาร
สิทธิการเพิ่มพิกัดน้ำหนักกระเป๋า การเลื่อนชั้นที่นั่งโดยสาร
รวมถึงสิทธิการใช้ห้องรับรองพิเศษของสายการบินในกลุ่มพันธมิตร สตาร์ อัลไลแอนซ์ ทั่วโลกอีกด้วย

บริษัทฯ
ยังได้ประโยชน์ทางการตลาดและรายได้ทางอ้อมจากการที่รายการดังกล่าวสามารถใช้ร่วมกับกลุ่มพันธมิตรสายการบินอีกด้วย
กล่าวคือ ทุกครั้งที่สมาชิกรายการสะสมไมล์ของบริษัทฯ ซื้อบัตรโดยสารกับสายการบินพันธมิตรอื่น
โดยขอรับไมล์สะสมของบริษัทฯ บริษัทฯ จะได้รับค่าธรรมเนียมจากสายการบินพันธมิตร
ในทางกลับกัน
หากผู้โดยสารซึ่งเป็นสมาชิกรายการสะสมไมล์ของสายการบินพันธมิตรซื้อบัตรโดยสารเพื่อทำการบินกับบริษัทฯ
บริษัทฯ จะต้องจ่ายค่าธรรมเนียมให้แก่สายการบินพันธมิตรนั้นๆ

นอกจากนี้ บริษัทฯ ยังได้รับรายได้เพิ่มจากการแลกไมล์สะสมเป็นบัตรโดยสารอีกด้วย กล่าวคือ
บริษัทฯ
จะมีรายได้รับจากสายการบินพันธมิตรถ้าสมาชิกรายการสะสมไมล์ของสายการบินพันธมิตรขอแลกไมล์สะสมเป็นบัตรโดยสารเพื่อเดินทางโดยเที่ยวบินของบริษัทฯ
ในทางกลับกัน บริษัทฯ
จะชำระค่าโดยสารให้สายการบินพันธมิตรถ้าสมาชิกรายการสะสมไมล์ของบริษัทฯ
ขอแลกไมล์สะสมเป็นบัตรโดยสารของสายการบินพันธมิตร ที่ผ่านมา บริษัทฯ
มีรายได้รับสุทธิจากการแลกเปลี่ยนไมล์สะสมดังกล่าว
เนื่องจากสมาชิกรายการสะสมไมล์นิยมแลกเปลี่ยนไมล์สะสมเพื่อมาท่องเที่ยวยังประเทศไทย
ซึ่งเป็นแหล่งท่องเที่ยวที่ได้รับความนิยมแห่งหนึ่งของโลก จึงส่งผลให้สมาชิกรายการสะสมไมล์รอยัล
ออร์คิด พลัส ที่ได้ทำการบินกับบริษัทฯ และสายการบินพันธมิตรมีจำนวนเพิ่มสูงขึ้นอย่างต่อเนื่อง
บริษัทฯ
ได้มีการวางแผนการขายและจัดสรรที่นั่งว่างเพื่อใช้รองรับการเดินทางของสมาชิกที่ได้ทำการแลกบัตรโดยสารอย่างเหมาะสม
ซึ่งเป็นการบริหารรายได้จากปริมาณการผลิตที่มีอยู่อย่างสูงสุดด้วย

นอกจากนี้ บริษัทฯ ยังใช้ฐานข้อมูลลูกค้ารอยัล ออร์คิด พลัส ในการทำการตลาดสื่อตรง
และเป็นการเข้าถึงกลุ่มลูกค้าเป้าหมายได้อย่างมีประสิทธิภาพ

(ข) การพัฒนากิจกรรมการท่องเที่ยวภายใต้โครงการรอยัล ออร์คิด ฮอลิเดย์ (Royal Orchid
Holidays) หรือทัวร์เอื้องหลวง

โครงการรอยัล ออร์คิด ฮอลิเดย์ เป็นการจัดรายการนำเที่ยวสู่สถานที่ต่างๆ
จากแต่ละจุดบินของบริษัทฯ ให้แก่ผู้โดยสารโดยให้บริการครอบคลุมทุกด้าน เช่น การพักผ่อน
การศึกษาขนบธรรมเนียมประเพณี วัฒนธรรม และประวัติศาสตร์ เป็นต้น
ซึ่งจะช่วยเสริมความเข้มแข็งทางการตลาดและเพิ่มรายได้จากการจำหน่ายบัตรโดยสารแก่บริษัทฯ
รายการ “เอื้องหลวงพาท่องทั่วโลก” เป็นการนำเที่ยวสู่ต่างประเทศ และรายการ
“เอื้องหลวงพาท่องทั่วไทย”
เป็นการนำเที่ยวภายในประเทศซึ่งมีบทบาทที่สำคัญในการส่งเสริมการท่องเที่ยวให้กับประเทศไทย
และประเทศเพื่อนบ้าน ในฐานะที่บริษัทฯ
เป็นสายการบินแห่งชาติและเป็นสายการบินที่ได้รับผลประโยชน์จากการเดินทางมาท่องเที่ยวเมืองไทย
บริษัทฯ ได้ร่วมมือกับการท่องเที่ยวแห่งประเทศไทย รวมทั้งหน่วยงานภาครัฐและเอกชน
ในการจัดรายการท่องเที่ยวในประเทศไทย บริษัทฯ
จัดจำหน่ายบัตรโดยสารและรายการท่องเที่ยวผ่านสำนักงานสาขาของบริษัทฯ และตัวแทนจำหน่าย
ซึ่งมีระบบการสำรองรายการท่องเที่ยวรวมถึงบัตรโดยสารด้วยคอมพิวเตอร์
โดยบัตรโดยสารที่ขายผ่านโครงการรอยัล ออร์คิด ฮอลิเดย์
ถือว่ามีความคุ้มค่าเมื่อเทียบกับสายการบินคู่แข่งหรือ ผู้ประกอบธุรกิจท่องเที่ยวอื่น ทั้งนี้
นักท่องเที่ยวที่ซื้อรายการท่องเที่ยวจะต้องเดินทางโดยเที่ยวบินของบริษัทฯ
นักท่องเที่ยวที่ซื้อรายการท่องเที่ยวจะมาจากทั่วโลกโดยส่วนใหญ่มาจากทวีปยุโรป ออสเตรเลีย
นิวซีแลนด์ สหรัฐอเมริกา และเอเชีย ซึ่งรายการท่องเที่ยวที่จำหน่ายกว่าร้อยละ 90
เป็นรายการท่องเที่ยวที่เดินทางมายังประเทศไทย

บริษัทฯ ยังได้ขยายตลาดรายการท่องเที่ยวรอยัล ออร์คิด ฮอลิเดย์
ไปสู่กลุ่มลูกค้าเป้าหมายใหม่ที่เป็นนักท่องเที่ยวมีกำลังซื้อสูง และเป็นกลุ่มลูกค้าประเภทตลาดเฉพาะ
(Niche Market) มากขึ้น
โดยเน้นนำเสนอรายการท่องเที่ยวประเภทพรีเมี่ยมเพื่อสร้างมูลค่าเพิ่มแก่ลูกค้าที่ใช้บริการของบริษัทฯ
โดยเฉพาะ ทั้งนี้ บริษัทฯ ได้ร่วมกับพันธมิตรธุรกิจท่องเที่ยวกลุ่มต่างๆ อาทิ สนามกอล์ฟ สปา
โรงแรม รีสอร์ตชั้นนำ ฯลฯ ในการเสนอบริการพิเศษ (Exclusive Offer)
ให้กับกลุ่มลูกค้าดังกล่าว ซึ่งเป้าหมายหลักประกอบด้วย นักดำน้ำ นักกอล์ฟ
นักท่องเที่ยวที่เข้ามาพักผ่อนเพื่อสุขภาพในแบบสปา หรือตรวจเช็คสุขภาพ และคู่ฮันนีมูน
ซึ่งเป็นกลุ่มที่บริษัทฯ ขยายการให้บริการครอบคลุมทั้งชาวไทยและชาวต่างประเทศ

นอกจากนี้ รอยัล ออร์คิด ฮอลิเดย์
กำลังดำเนินการพัฒนาการซื้อขายรายการท่องเที่ยวแบบเบ็ดเสร็จ 2 โครงการ คือ

1.  การออกบัตรรายการท่องเที่ยวอิเล็กทรอนิกส์ (Electronic Tour Order)

เพื่อให้เกิดความสะดวกและคล่องตัวกับตัวแทนจำหน่ายและลูกค้ามากขึ้นโดยไม่ต้องใช้บัตรรายการท่องเที่ยว
(Voucher)

2. การขายรอยัล ออร์คิด ฮอลิเดย์ ผ่านระบบอินเทอร์เน็ต

เพื่อเพิ่มช่องทางการขายให้มากขึ้น โดยให้ตัวแทนจำหน่ายรายย่อย (Retailer)
สามารถดูข้อมูลและทำการสำรองที่รายการท่องเที่ยวต่างๆ ของ รอยัล ออร์คิด ฮอลิเดย์ ได้
คาดว่าขั้นตอนนี้จะแล้วเสร็จภายในสิ้นปี 2548
รวมทั้งจะดำเนินการให้ลูกค้าสามารถดูข้อมูลและทำการสำรองที่รายการท่องเที่ยวต่างๆ
ได้โดยตรงผ่านระบบอินเทอร์เน็ต ซึ่งคาดว่าขั้นตอนนี้จะแล้วเสร็จในปี 2549
โครงการนี้จะช่วยให้ตัวแทนจำหน่ายรายย่อยสามารถเข้าถึง รอยัล ออร์คิด ฮอลิเดย์ ได้มากขึ้น
และจะทำให้การซื้อขายรายการท่องเที่ยวต่างๆ สะดวกและคล่องตัวมากขึ้น

(ค) ระบบพาณิชย์อิเล็กทรอนิกส์ (E-Commerce)

นอกเหนือจากการจำหน่ายบัตรโดยสารโดยผ่านสำนักงานขายของบริษัทฯ
โดยตรงและการจำหน่ายผ่านตัวแทนจำหน่าย (Travel Agent) แล้ว บริษัทฯ
ได้นำระบบเทคโนโลยีสารสนเทศที่ทันสมัยมาใช้ในการขยายช่องทางจัดจำหน่าย
ด้วยระบบพาณิชย์อิเล็กทรอนิกส์ผ่านเครือข่ายอินเทอร์เน็ต ได้แก่ บริการ Royal e-Booking
ซึ่งผู้โดยสารสามารถทำการสำรองที่นั่งและออกบัตรโดยสารด้วยตนเอง ผ่านเวบไซต์ของบริษัทฯ
การออกบัตรโดยสารดังกล่าวสามารถเลือกที่จะจ่ายค่าบัตรโดยสารผ่านบัตรเครดิตและออกเป็นบัตรโดยสารอิเล็กทรอนิกส์ทันที
หรือเลือกที่จะจ่ายเงินและออกบัตรโดยสารกระดาษที่สำนักงานขายของบริษัทฯ ภายใน 3 วัน
หลังจากวันที่ทำการสำรองที่นั่ง นอกเหนือจากบริการ Royal e-Booking บริษัทฯ ยังให้บริการ
Royal e-Ticket
ซึ่งผู้โดยสารสามารถสำรองที่นั่งและซื้อบัตรโดยสารอิเล็กทรอนิกส์โดยโทรศัพท์มาติดต่อสำนักงานขายของบริษัทฯ
และแจ้งหมายเลขบัตรเครดิตเพื่อชำระเงิน
และเมื่อถึงวันเดินทางผู้โดยสารเพียงแต่แสดงบัตรประจำตัวประชาชนและบัตรเครดิตดังกล่าวที่เช็คอินเคาน์เตอร์ก็จะได้รับ
Boarding Pass ในการขึ้นเครื่องทันที

ส่วนระบบ Royal-e-Check-in
เป็นระบบในการอำนวยความสะดวกให้แก่ผู้โดยสารในการเช็คอินด้วยตนเอง แบ่งได้เป็น 2 ระบบ
ได้แก่ Self Service System (Kiosk) สำหรับผู้โดยสารทั่วไป
มีบริการที่สนามบินภายในประเทศ และ Internet Check-in (i Check-in)
สำหรับผู้โดยสารที่เป็นสมาชิกบัตร ROP โดยเช็คอินผ่านทางเว็บไซด์ของบริษัทฯ จากเมืองต่างๆ
ที่ใช้ระบบเช็คอินของบริษัทฯ ทั้งภายในประเทศและต่างประเทศ
ซึ่งเป็นการลดขั้นตอนในการเลือกที่นั่งและใส่หมายเลขบัตรสะสมไมล์
เนื่องจากผู้โดยสารสามารถทำได้ด้วยตนเอง
เมื่อถึงสนามบินผู้โดยสารเพียงติดต่อพนักงานเพื่อรับบัตรที่นั่ง ตรวจเอกสารการเดินทางและสัมภาระ
ถือเป็นการเพิ่มทางเลือกให้ผู้โดยสารให้สามารถเดินทางได้สะดวกขึ้น
โดยเปิดให้บริการแล้วเมื่อเดือนพฤษภาคม 2548

(ง) อุปกรณ์และบริการ

บริษัทฯ ได้ปรับกลยุทธ์และแผนงานด้านการให้บริการ ให้ตอบสนองความคาดหวังของลูกค้า
และเพิ่มขีดความสามารถให้พร้อมต่อการแข่งขันอย่างเต็มรูปแบบ
โดยปรับปรุงคุณภาพอุปกรณ์สำหรับผู้โดยสารทุกชั้นของเที่ยวบิน
ออกแบบห้องโดยสารในรูปโฉมใหม่เพื่อเพิ่มความสะดวกสบายให้แก่ผู้โดยสารในเครื่องบินรุ่นใหม่ที่รับมอบ
รวมทั้งปรับปรุงห้องโดยสารของเครื่องบินที่ประจำการอยู่แล้ว
โดยการจัดที่นั่งใหม่และจัดที่นั่งระหว่างแถวให้กว้างขึ้นในทุกชั้น
ตกแต่งห้องน้ำในชั้นหนึ่งและชั้นธุรกิจให้มีความทันสมัยสวยงามและดูกว้างขวางขึ้น
พร้อมด้วยอุปกรณ์อำนวยความสะดวกที่ทันสมัย รวมทั้งติดตั้งเก้าอี้ผู้โดยสารรุ่นใหม่ให้มีขนาดใหญ่ขึ้น
และสามารถปรับเอนได้มากขึ้นในทุกชั้นโดยสาร ดังมีรายละเอียดดังนี้

1) การปรับปรุงรูปแบบและคุณภาพของที่นั่งโดยสารและระบบสาระบันเทิง

วัตถุประสงค์หลักของการปรับปรุงอุปกรณ์ในเครื่องบินของบริษัทฯ คือ
การปรับปรุงอุปกรณ์ในเครื่องบินทุกลำที่เป็นแบบเดียวกันให้มีที่นั่งโดยสารลักษณะเดียวกันในแต่ละชั้นโดยสาร
โดยจะทำการปรับปรุงที่นั่งทั้งหมดสำหรับผู้โดยสารชั้นหนึ่ง ชั้นธุรกิจ และชั้นประหยัด บริษัทฯ
มีแผนที่จะปรับปรุงระยะห่างระหว่างที่นั่งโดยสารในแต่ละชั้นผู้โดยสาร
โดยจะทำการลดจำนวนที่นั่งแต่ละแถวลง ลดความแออัดในห้องโดยสาร
และเพิ่มความสะดวกสบายโดยรวมให้แก่ผู้โดยสารมากขึ้น

สำหรับที่นั่งโดยสารชั้นหนึ่งในเครื่องบินแบบโบอิ้ง 747-400 นั้น จะเปลี่ยนเป็นเก้าอี้นอน
ซึ่งสามารถปรับนอนราบ 180 องศา และจะมีการติดตั้งฉากกั้นระหว่างที่นั่งทุกที่นั่ง
ส่วนที่นั่งโดยสารของชั้นธุรกิจในเครื่องบินทุกลำจะทำการติดตั้งที่พักเท้าและโต๊ะหน้ากว้างพับได้เพื่ออำนวยความสะดวกให้แก่ผู้โดยสารที่จะทำงานไปด้วยขณะบิน
นอกจากนี้ บริษัทฯ
ก็จะทำการเพิ่มขนาดและความสบายของที่นั่งชั้นประหยัดในเครื่องบินบางแบบอีกด้วย

นอกจากนี้ บริษัทฯ
มีแผนการปรับปรุงระบบสาระบันเทิงทั้งด้านภาพและเสียงบนเครื่องบินในเส้นทางระหว่างประเทศทุกลำ
เพื่อให้มีคุณภาพสูง ทันสมัยและเป็นมาตรฐานเดียวกันทั้งหมด
โดยจะมีจอภาพส่วนตัวในชั้นหนึ่งและชั้นธุรกิจทุกที่นั่ง ระบบเพลงและภาพยนต์แบบ On-demand
และมีรายการบันเทิงให้ผู้โดยสารเลือกอย่างหลากหลาย รวมทั้งเกมส์ ภาพเส้นทางบิน
ทิวทัศน์บริเวณที่เครื่องบินผ่าน

งานปรับปรุงรูปแบบของที่นั่งทั้งหมดจะทำที่ฝ่ายช่างของบริษัทฯ
โดยมีการปรึกษากับทางผู้ผลิตเครื่องบินอยู่ตลอดเวลา ทั้งนี้จะใช้เวลาประมาณ 4 สัปดาห์ต่อลำ
โดยบริษัทฯ เริ่มปรับปรุงเครื่องบินตั้งแต่ปี 2544 โดยได้ปรับปรุงเครื่องบินแบบแอร์บัส A330-300
จำนวน 8 ลำ แล้วเสร็จในปี 2546 และคาดว่าจะดำเนินการในส่วนที่เหลือให้แล้วเสร็จในปี 2549

ตารางแสดงข้อมูลบางประการเกี่ยวกับการปรับปรุงอากาศยานและอุปกรณ์ทั้งที่อยู่ระหว่างการดำเนินการและที่เสนอให้มีการดำเนินการ

+--------+----+---------------------------+--------------+-----------+
| แบ     | จ  | รายละเอียดของการปรับปรุง     | สถานะ        | ก         |
| บหรือรุ่น | ำน |                           |              | ำหนดเวลาที่ |
|        | วน |                           |              |           |
|        |    |                           |              | คาดว่า     |
|        | (ล |                           |              | จะแล้วเสร็จ |
|        | ำ) |                           |              |           |
+--------+----+---------------------------+--------------+-----------+
| โบอิ้ง   | 6  | ชั้นธุรกิจ                    | เร           | พฤษภาคม   |
| 7      |    |                           | ิ่มปรับปรุงลำแรก | 2550      |
| 77-300 |    | -   เปลี่ยนแถวที่นั่ง จากแบบ    |              |           |
|        |    |     “2-3-2” เป็น “2-2-2”   | ประมาณตุลาคม  |           |
|        |    |                           | 2549         |           |
|        |    | -                         |              |           |
|        |    |    เพิ่มระยะห่างระหว่างที่นั่งเป็น |              |           |
|        |    |     60 นิ้ว                 |              |           |
|        |    |                           |              |           |
|        |    | -                         |              |           |
|        |    |   ที่นั่งใหม่ปรับเอนนอนได้ประมาณ |              |           |
|        |    |     165 องศา (แบบ         |              |           |
|        |    |     lie-flat)             |              |           |
|        |    |     และมีที่พักเท้าในตัว        |              |           |
|        |    |                           |              |           |
|        |    | -   ลดที่นั่งลงประมาณ 7 ที่นั่ง   |              |           |
|        |    |                           |              |           |
|        |    | -   มีจ                    |              |           |
|        |    | อภาพส่วนตัวและอุปกรณ์เชื่อมต่อไฟ |              |           |
|        |    | ฟ้าสำหรับคอมพิวเตอร์พกพาทุกที่นั่ง |              |           |
|        |    |                           |              |           |
|        |    | -   ระบบสาระบันเทิงแบบ      |              |           |
|        |    |     On-demand             |              |           |
+--------+----+---------------------------+--------------+-----------+
|        |    | ชั้นประหยัด                  |              |           |
|        |    |                           |              |           |
|        |    | -                         |              |           |
|        |    |    เพิ่มระยะห่างระหว่างที่นั่งเป็น |              |           |
|        |    |     34 นิ้ว                 |              |           |
|        |    |                           |              |           |
|        |    | -                         |              |           |
|        |    |    เปลี่ยนเก้าอี้ปรับเอนได้เป็นมุม |              |           |
|        |    |     120 องศา              |              |           |
|        |    |                           |              |           |
|        |    | -   เพิ่มความกว้างของเก้าอี้    |              |           |
|        |    |                           |              |           |
|        |    | -   ลดที่นั่งลงประมาณ 60 ที่นั่ง  |              |           |
|        |    |                           |              |           |
|        |    | -   มีจ                    |              |           |
|        |    | อภาพส่วนตัวและอุปกรณ์เชื่อมต่อไฟ |              |           |
|        |    | ฟ้าสำหรับคอมพิวเตอร์พกพาทุกที่นั่ง |              |           |
|        |    |                           |              |           |
|        |    | -   ระบบสาระบันเทิงแบบ      |              |           |
|        |    |     On-demand             |              |           |
+--------+----+---------------------------+--------------+-----------+
| โบอิ้ง   | 8  | ชั้นธุรกิจ                    | เร           | เมษายน    |
| 7      |    |                           | ิ่มปรับปรุงลำแรก | 2549      |
| 77-200 |    | -   เปลี่ยนแถวที่นั่ง จากแบบ    |              |           |
|        |    |     “2-4-2” เป็น “2-2-2”   | ประมาณเมษายน |           |
|        |    |                           | 2548         |           |
|        |    | -                         |              |           |
|        |    |    เพิ่มระยะห่างระหว่างที่นั่งเป็น |              |           |
|        |    |     60 นิ้ว                 |              |           |
|        |    |                           |              |           |
|        |    | -                         |              |           |
|        |    |   ที่นั่งใหม่ปรับเอนนอนได้ประมาณ |              |           |
|        |    |     165 องศา (แบบ         |              |           |
|        |    |     lie-flat)             |              |           |
|        |    |     และมีที่พักเท้าในตัว        |              |           |
|        |    |                           |              |           |
|        |    | -   มีจ                    |              |           |
|        |    | อภาพส่วนตัวและอุปกรณ์เชื่อมต่อไฟ |              |           |
|        |    | ฟ้าสำหรับคอมพิวเตอร์พกพาทุกที่นั่ง |              |           |
|        |    |                           |              |           |
|        |    | -   ระบบสาระบันเทิงแบบ      |              |           |
|        |    |     On-demand             |              |           |
+--------+----+---------------------------+--------------+-----------+
|        |    | ชั้นประหยัด                  |              |           |
|        |    |                           |              |           |
|        |    | -   เปลี่ยนแถวที่นั่งจากแบบ     |              |           |
|        |    |     “3-4-3” เป็น “3-3-3”   |              |           |
|        |    |                           |              |           |
|        |    | -                         |              |           |
|        |    |    เปลี่ยนเก้าอี้ปรับเอนได้เป็นมุม |              |           |
|        |    |     120 องศา              |              |           |
|        |    |                           |              |           |
|        |    | -   เพิ่มความกว้างของเก้าอี้    |              |           |
|        |    |                           |              |           |
|        |    | -   ลดที่นั่งลง 24 ที่นั่ง        |              |           |
+--------+----+---------------------------+--------------+-----------+
|        |    |                           |              |           |
+--------+----+---------------------------+--------------+-----------+
| แบ     | จ  | รายละเอียดของการปรับปรุง     | สถานะ        | ก         |
| บหรือรุ่น | ำน |                           |              | ำหนดเวลาที่ |
|        | วน |                           |              |           |
|        |    |                           |              | คาดว่า     |
|        | (ล |                           |              | จะแล้วเสร็จ |
|        | ำ) |                           |              |           |
+--------+----+---------------------------+--------------+-----------+
| โบอิ้ง   | 12 | ชั้นหนึ่ง                     | เริ่ม          | กุมภาพันธ์   |
| 7      |    |                           | ดำเนินการติดตั้ง | 2549      |
| 47-400 |    | -   ติดตั้งเก้าอี้นอน (lie-flat |              |           |
|        |    |     bed) ใหม่ จำนวน 10 ที่นั่ง | ลำ           |           |
|        |    |                           | แรกเดือนมีนาคม |           |
|        |    |  สามารถนอนราบได้อย่างเต็มที่ถึง | 2548         |           |
|        |    |     180 องศา              |              |           |
|        |    |     โดยมีแถวที่นั่งแบบ “1-2-1” |              |           |
|        |    |                           |              |           |
|        |    | -   มีจ                    |              |           |
|        |    | อภาพส่วนตัวและอุปกรณ์เชื่อมต่อไฟ |              |           |
|        |    | ฟ้าสำหรับคอมพิวเตอร์พกพาทุกที่นั่ง |              |           |
|        |    |                           |              |           |
|        |    | -   ระบบสาระบันเทิงแบบ      |              |           |
|        |    |     On-demand             |              |           |
|        |    |     ให้บร                  |              |           |
|        |    | ิการหูฟังที่มีคุณสมบัติลดเสียงรบกวน |              |           |
|        |    |                           |              |           |
|        |    | -   ปรับปรุงอ               |              |           |
|        |    | ุปกรณ์อำนวยความสะดวกในห้องน้ำ |              |           |
+--------+----+---------------------------+--------------+-----------+
|        |    | ชั้นธุรกิจ                    |              |           |
|        |    |                           |              |           |
|        |    | -   ติดตั้งเก้าอี้ใหม่แบบ        |              |           |
|        |    |     Lie-flat จำนวน 40 ที่นั่ง |              |           |
|        |    |     สามารถเอนนอนได้ถึง 165  |              |           |
|        |    |     องศา                  |              |           |
|        |    |                           |              |           |
|        |    | -                         |              |           |
|        |    |    เพิ่มระยะห่างระหว่างที่นั่งเป็น |              |           |
|        |    |     60 นิ้ว                 |              |           |
|        |    |                           |              |           |
|        |    | -   มีจ                    |              |           |
|        |    | อภาพส่วนตัวและอุปกรณ์เชื่อมต่อไฟ |              |           |
|        |    | ฟ้าสำหรับคอมพิวเตอร์พกพาทุกที่นั่ง |              |           |
|        |    |                           |              |           |
|        |    | -   ระบบสาระบันเทิงแบบ      |              |           |
|        |    |     On-demand             |              |           |
|        |    |                           |              |           |
|        |    | -   ปรับปรุงอ               |              |           |
|        |    | ุปกรณ์อำนวยความสะดวกในห้องน้ำ |              |           |
+--------+----+---------------------------+--------------+-----------+
| รวม    | 26 |                           |              |           |
+--------+----+---------------------------+--------------+-----------+

หมายเหตุ : บริษัทฯ
อยู่ระหว่างพิจารณาที่จะปรับปรุงอากาศยานและอุปกรณ์เพิ่มเติมจากแผนดังกล่าวข้างต้น
ในอีกระดับหนึ่งเพื่อให้สามารถแข่งขันได้มากขึ้นสำหรับเครื่องบิน โบอิ้ง 747-300 จำนวน 2 ลำ
และ MD-11 อีกจำนวน 4 ลำ

2) อุปกรณ์อำนวยความสะดวกสำหรับธุรกิจและการสื่อสาร

บริษัทฯ
มีแผนจะติดตั้งโทรศัพท์ส่วนตัวและอุปกรณ์เชื่อมต่อไฟฟ้าสำหรับคอมพิวเตอร์พกพาสำหรับที่นั่งในชั้นหนึ่งและชั้นธุรกิจ
เพื่อให้ผู้โดยสารสามารถติดต่อทำธุรกิจได้อย่างต่อเนื่องและสะดวกสบาย
ติดตั้งโทรศัพท์ในชั้นประหยัดบนเครื่องบินในเส้นทางระยะไกล (Long Haul)
ให้เป็นมาตรฐานของบริษัทฯ นอกจากนี้
ยังอยู่ระหว่างการศึกษาการให้บริการระบบสื่อสารไร้สายความเร็วสูง (Broadband Internet)
บนเครื่องบินในเส้นทางระยะไกล (Long Haul) โดยให้บริการกับผู้โดยสารทุกชั้น

(จ) การพัฒนาและขยายเครือข่ายการบินและการให้บริการเที่ยวบินและฝูงบินของบริษัทฯ

บริษัทฯ มีเจตนารมณ์ที่จะเพิ่มความถี่ของเที่ยวบิน ประกอบกับการเปิดเส้นทางบินใหม่ๆ
ไปยังตลาดที่กำลังเติบโต ซึ่งบริษัทฯ ได้มีการให้บริการทางการบินอยู่แล้ว เช่น ตลาดในทวีปยุโรป
ประเทศออสเตรเลีย นิวซีแลนด์ และตลาดที่มีศักยภาพในการเติบโตในระยะยาว เช่น
ประเทศจีนตอนใต้ ประเทศในภูมิภาคอินโดจีน และคาบสมุทรอินเดีย อย่างไรก็ตาม บริษัทฯ
จะยังคงให้

บริการการขนส่งในเส้นทางการบินที่มีความสำคัญในเชิงธุรกิจหรือจะให้ประโยชน์ต่อบริษัทฯ
ในระยะยาวต่อไป แม้ว่าการให้บริการในเส้นทางการบินดังกล่าวอาจทำให้บริษัทฯ
ไม่สามารถทำกำไรในระยะแรกของการให้บริการก็ตาม นอกจากนั้น บริษัทฯ
ยังมีแผนที่จะดำเนินการอย่างต่อเนื่องในการเสาะแสวงหาโอกาสที่จะเพิ่มขีดความสามารถในการให้บริการของบริษัทฯ
โดยการเข้าร่วมในสัญญาบริการเที่ยวบินร่วม การซื้อขายระวางที่นั่งที่จัดสรรไว้
และข้อตกลงการรับขนผู้โดยสารซึ่งกันและกันร่วมกับสายการบินสมาชิกในกลุ่มพันธมิตร สตาร์
อัลไลแอนซ์ และสายการบินพันธมิตรอื่นๆ โดยแนวทางการพัฒนานั้น บริษัทฯ
เน้นที่จะขยายเส้นทางการบินออสเตรเลีย นิวซีแลนด์ ซึ่งเป็นเส้นทางที่บริษัทฯ
ให้ความสนใจในการขยายเส้นทาง
เพื่อให้กำลังการผลิตสอดคล้องกับความต้องการที่เกิดขึ้นในเส้นทางระหว่างยุโรปและออสเตรเลีย
(Kangkaroo Route) โดยจะทำการเพิ่มเส้นทางบินโดยตรง การปรับตารางเส้นทางเชื่อมการบิน
และการปรับปรุงอุปกรณ์ห้องผู้โดยสารในส่วนของที่นั่งและระบบสาระบันเทิง
ส่วนเส้นทางการบินยุโรปจะเน้นการเพิ่มขนาดของเครื่องหรือจำนวนเที่ยวบิน
เพื่อรองรับปริมาณความต้องการเดินทางที่เพิ่มขึ้นสำหรับจุดหมายปลายทางที่สำคัญ เช่น ลอนดอน
แฟรงเฟิร์ต ปารีส โคเปนเฮเก้น สต๊อกโฮม มาดริด รวมทั้งพัฒนาเส้นทางบินไปยังมอสโคว์
ส่วนเส้นทางการบินอเมริกาเหนือ ได้เพิ่มเส้นทางการบินตรงไปยังอเมริกาแบบไม่หยุดแวะพัก ได้แก่
นิวยอร์ก ซึ่งบริษัทฯ จะมีความได้เปรียบในระยะเวลาการบินที่ใช้ประมาณ 17 ชั่วโมง
ในขณะที่คู่แข่ง เช่น สิงคโปร์ จะใช้เวลาประมาณ 18 ชั่วโมง เส้นทางการบินในภูมิภาค
จะเน้นเส้นทางการบินที่มีการขยายตัวระดับสูง เช่น ญี่ปุ่น จีน อินเดีย
และเส้นทางการบินภายในประเทศ จะลดเส้นทางการบินบางจุดที่ไม่ก่อให้เกิดกำไร
หลังจากที่ธุรกิจการบินต้นทุนต่ำสามารถเริ่มให้บริการในส่วนนั้นได้แล้ว ทั้งนี้
เพื่อกระตุ้นความต้องการในการเดินทางของผู้โดยสารในเส้นทางการบินใหม่ บริษัทฯ
จะดำเนินการรณรงค์ทางด้านการตลาดเป็นระยะเวลา 6-9 เดือน
ล่วงหน้าก่อนที่จะมีการเปิดให้บริการเที่ยวบิน
โดยมาตรการดังกล่าวรวมถึงการจัดให้มีช่องจำหน่ายบัตรโดยสารหลายช่องทาง
การโฆษณาในเส้นทางการบินเฉพาะเจาะจง
และการทำงานร่วมกับตัวแทนจำหน่ายบัตรโดยสารเพื่อจำหน่ายบัตรโดยสารให้แก่กลุ่มนักท่องเที่ยวในรายการนำเที่ยวต่างๆ
บริษัทฯ ยังมีความตั้งใจที่จะเพิ่มการดำเนินกิจกรรมต่างๆ
โดยร่วมมือกับการท่องเที่ยวแห่งประเทศไทย และองค์กรที่เกี่ยวกับการท่องเที่ยวอื่นๆ
หน่วยงานราชการด้านการท่องเที่ยวของต่างประเทศ และองค์กรต่างๆ
ที่เกี่ยวข้องกับการท่องเที่ยวในประเทศจุดหมายปลายทาง
ในการร่วมกันรณรงค์และจัดกิจกรรมด้านโฆษณาร่วมกัน
และโดยการให้การสนับสนุนการเดินทางไปยังสถานที่ต่างๆ
เพื่อการประชาสัมพันธ์การท่องเที่ยวในประเทศไทย นอกจากนี้ บริษัทฯ
ยังคงจะดำเนินการส่งเสริมโครงการรอยัล ออร์คิด ฮอลิเดย์
หรือทัวร์เอื้องหลวงอย่างต่อเนื่องในการส่งเสริมรายการนำเที่ยวต่างๆ
และร่วมมือกับตัวแทนจำหน่ายและผู้จำหน่ายส่งบัตรโดยสารทั่วโลกในการให้การสนับสนุนหรือให้ส่วนลดพิเศษ

3.2.2.2 นโยบายการรักษามาตรฐานความปลอดภัยและความมั่นคงการบิน

บริษัทฯ มุ่งมั่นที่จะเป็นสายการบินที่ลูกค้าเลือกเป็นอันดับแรก
การที่จะก้าวไปสู่เป้าหมายสูงสุดดังกล่าวนั้น
ย่อมต้องเริ่มต้นด้วยภารกิจและคุณค่าหลักด้านมาตรฐานความปลอดภัยและความมั่นคงการบินในระดับสากล
อันจะเป็นผลให้เกิดความเชื่อมั่น ความรู้สึกได้ถึงความปลอดภัยและความไว้วางใจ
ซึ่งเป็นรากฐานสำคัญยิ่งในธุรกิจการบิน

มาตรฐานความปลอดภัยและความมั่นคงการบิน ทั้งด้านที่เกี่ยวข้องกับการบิน การบริการลูกค้า
และด้านสิ่งแวดล้อม ถือเป็นหน้าที่สำคัญของทุกคนในองค์กร
ไม่ว่าจะเป็นคณะผู้บริหารหรือทีมงานทุกฝ่าย ซึ่งบริษัทฯ ได้กำหนดนโยบาย
และเป้าหมายให้มีระบบงาน มาตรฐานการปฏิบัติ การฝึกอบรม ระบบข้อมูลข่าวสาร
การจัดหาวัสดุอุปกรณ์อย่างพอเพียง ตลอดจนการตรวจสอบ การติดตามผล การวัดผล
ตั้งแต่ระดับองค์กร ระดับฝ่าย ไปจนถึงในระดับบุคคลอย่างเข้มงวด และชัดเจน

ธุรกิจการบินเป็นธุรกิจที่ไม่เคยหยุดพัก พนักงานของบริษัทฯ พร้อมให้บริการลูกค้าทั่วโลกตลอด 24
ชั่วโมง 365 วัน ด้วยมาตรฐานความปลอดภัยสูงสุดอย่างไม่เคยหยุดพักเช่นกัน และแม้ว่าบริษัทฯ
จะมีเทคโนโลยีทันสมัยล่าสุด มีบุคลากรที่มีความรู้ ความสามารถ ความเชี่ยวชาญแล้ว แต่บริษัทฯ
เชื่อว่า มาตรฐานความปลอดภัยต้องฝังลึกอยู่ในจิตใต้สำนึก
จนเป็นอุดมการณ์ในการปฏิบัติหน้าที่ของบุคลากรทุกหน้าที่ และทุกนาทีของการให้บริการ

ในปลายเดือนธันวาคมปี 2547 นับเป็นความภาคภูมิใจที่องค์การอนามัยโลก (WHO) ณ กรุงเจนีวา
ประเทศสวิสเซอร์แลนด์ ได้มอบโล่ประกาศเกียรติคุณแสดงความชื่นชมที่บริษัทฯ
มีระบบบริหารจัดการด้านสุขอนามัยในเครื่องบินดีเยี่ยม โดยเป็นภาคเอกชนรายแรกที่ได้รับรางวัลนี้

ทั้งนี้ สืบเนื่องมาจากในช่วงที่เกิดการระบาดของโรคทางเดินหายใจเฉียบพลัน หรือโรคซาร์
(SARS) บริษัทฯ
เป็นสายการบินแรกที่ได้กำหนดมาตรฐานความปลอดภัยเพื่อป้องกันการระบาดของเชื้อโรคบนเครื่องบิน
(Biological Outbreak Operation Manual) โดยทันที เช่น การฆ่าเชื้อโรคด้วยน้ำยา
การกำหนดมาตรฐานการทำความสะอาดทุกส่วนบนเครื่องบินอย่างเคร่งครัดในจุดสัมผัส 36 จุด
ที่ผู้โดยสารจะสัมผัส การตรวจสอบระบบถ่ายเทอากาศบนเครื่องบิน
การเปลี่ยนไส้กรองอากาศก่อนถึงกำหนดอายุการใช้งาน ฯลฯ

นอกจากนั้น ยังได้มีมาตรการป้องกันเชื้อไข้หวัดนกทั้งระดับในประเทศ และต่างประเทศ
มาตรการตรวจสอบสุขอนามัยแหล่งวัตถุดิบที่ใช้ในการประกอบอาหาร กระบวนการผลิต
จนถึงการบริการบนเครื่องบิน
จนทำให้ผู้โดยสารวางใจบริโภคอาหารที่ผลิตด้วยสัตว์ปีกของครัวการบินไทย ซึ่งปัจจุบันบริษัทฯ
ยังคงดำเนินการอย่างต่อเนื่องภายใต้โครงการ The Most Hygienic in Cabin
Environment เพื่อให้เกิดความปลอดภัยสูงสุดแก่ผู้โดยสาร

ความห่วงใยในสถานการณ์มลภาวะที่ส่งผลให้เกิดภาวะโลกร้อน (Global Warming)
หรือภาวะเรือนกระจก (Green House Effect)
ซึ่งการสันดาปของน้ำมันเครื่องบินเป็นส่วนหนึ่งที่ทำให้เกิดภาวะดังกล่าว บริษัทฯ
ได้ให้ความร่วมมือและดำเนินมาตรการต่างๆ เพื่อลดมลภาวะเรือนกระจก
รวมทั้งลดมลภาวะทางเสียงที่เกิดขึ้นขณะเครื่องบินทำการวิ่งขึ้นลง ตามมาตรฐานของ
International Civil Aviation Organization (ICAO) และ International Air
Transport Association (IATA) และภายใต้สนธิสัญญาเกียวโต (The Kyoto Protocol)
ซึ่งเริ่มมีผลบังคับใช้ในปี 2548 นี้ มีประเด็นสำคัญที่มุ่งลดการระบายก๊าซเรือนกระจก
โดยพัฒนามาตรการแลกเปลี่ยนสิทธิการระบายมลพิษ (Emission Trading)
ให้สายการบินทั่วโลกนำไปใช้

  จากความห่วงใยในมลภาวะดังกล่าว บริษัทฯ
  ได้กำหนดแผนกลยุทธ์ด้านบริหารจัดการสิ่งแวดล้อมอย่างเป็นรูปธรรม อาทิ
  การจัดทำโครงการลดการใช้ปริมาณน้ำมันเชื้อเพลิงอากาศยาน

(Fuel Management Project) รวมไปถึงการลงทุนซื้อเครื่องบินรุ่นใหม่อย่างแอร์บัส A340-500
และแอร์บัส A340-600 ที่มีความทันสมัยทั้งความสะดวกสบายในการบริการ ความเร็ว
และเทคโนโลยีการบินที่มีมลภาวะทางเสียงต่ำ มีประสิทธิภาพในการสันดาปของน้ำมันสูง
ซึ่งจะก่อให้เกิดมลพิษน้อยลง
รวมทั้งได้มีแผนงานและโครงการด้านสิ่งแวดล้อมที่ท่าอากาศยานสุวรรณภูมิ
รองรับการปฏิบัติการบินโดยคำนึงถึงความรับผิดชอบต่อสิ่งแวดล้อมและชุมชน
เพื่อร่วมเสริมสร้างให้ท่าอากาศยานสุวรรณภูมิเป็นสนามบินระดับแนวหน้า
และเป็นหนึ่งในเอเชียในอนาคตอันใกล้นี้

นอกจากนั้น บริษัทฯ ยังมีการดำเนินมาตรการด้านความปลอดภัยทั้งมาตรฐานที่เป็นข้อบังคับ
(Mandatory) และมาตรฐานที่ไม่บังคับ (Voluntary) ซึ่งไม่จำเป็นต้องปฏิบัติตาม แต่บริษัทฯ
ยินดีที่จะนำมาปฏิบัติเพิ่มเติมเพื่อเป็นการดำเนินงานเชิงรุก
และเพื่อให้เกิดประโยชน์สูงสุดแก่ผู้โดยสาร

ตัวอย่างมาตรฐานและกฎเกณฑ์ต่างๆ เกี่ยวกับความปลอดภัยที่ใช้ในการบริหารจัดการ
และปฏิบัติงานเป็นประจำทุกวันในทุกกิจกรรมที่เกี่ยวข้อง โดยไม่มีข้อยกเว้น ได้แก่
มาตรฐานสากลที่กำหนดโดย International Civil Aviation Organization (ICAO)
และ International Air Transport Association (IATA)
กฎหมายที่เกี่ยวข้องซึ่งออกโดยองค์กรควบคุมการบินจากนานาประเทศ เช่น Federal Aviation
Administration (FAA) และ Transport Security Administration (TSA)
ประเทศสหรัฐอเมริกา และ Joint Aviation Authorities (JAA) แห่งประชาคมร่วมยุโรป
รวมทั้งกฎหมายการเดินอากาศของประเทศไทยโดยกรมการขนส่งทางอากาศ มาตรฐาน ISO 9001
(Quality Management System) ISO 14001 (Environmental Management System)
IATA Operational Safety Audit (IOSA) ข้อแนะนำในการปฏิบัติของ ICAO
Recommended Practices และมาตรฐานการซ่อมบำรุงเครื่องยนต์ หรืออุปกรณ์ที่เกี่ยวข้องต่างๆ

ด้วยสถานการณ์และทิศทางธุรกิจมีการเปลี่ยนแปลงตลอดเวลา บริษัทฯ
จึงมีการปรับเปลี่ยนและพัฒนาการบริหารจัดการมาตรฐานความปลอดภัยให้มีความทันสมัย
และยืดหยุ่นตามสถานการณ์ที่เกิดขึ้น อาทิ การปรับโครงสร้างการบริหารงานด้านความปลอดภัย
ให้เกิดการประสานงานกันระหว่างผู้บริหารระดับสูงและระดับการปฏิบัติงานอย่างใกล้ชิดมีประสิทธิภาพยิ่งขึ้น
มีการพัฒนาระบบการติดตามและวัดผลในเชิงรุก (Safety and Security Survey and
Audit) ซึ่งครอบคลุมในส่วนของธุรกิจหลักและเที่ยวบินที่ร่วมกับสายการบินอื่นๆ
มีการพัฒนาระบบการรายงาน (Reporting System)
โดยจัดให้มีการรายงานเหตุการณ์ที่เกิดขึ้นทั้งภาคบังคับ และแบบสมัครใจ
ซึ่งการเปิดให้รายงานแบบสมัครใจนี้เป็นกระบวนการสร้างจิตสำนึกและความรับผิดชอบที่ดียิ่งในด้านมาตรฐานความปลอดภัย
กล่าวคือ ผู้ที่เกี่ยวข้องไม่ต้องกังวลกับการถูกลงโทษ
ทั้งยังเป็นการปรับเปลี่ยนวัฒนธรรมองค์กรเข้าสู่การเป็นองค์กรแห่งการเรียนรู้ (Learning
Organization) เพื่อให้เกิดการเรียนรู้อย่างกว้างขวางในระบบเปิด (Knowledge Sharing)
ซึ่งจะส่งผลให้เกิดประโยชน์สูงสุดต่อองค์กร ทีมงาน และผู้โดยสาร

นอกจากนี้ บุคลากรทุกคนในบริษัทฯ
ได้รับทราบและยึดถือจรรยาบรรณขององค์กรเป็นแนวทางในการปฏิบัติงาน
ซึ่งสาระสำคัญส่วนหนึ่งเป็นเรื่องเกี่ยวกับนโยบายความปลอดภัยและคุณภาพ
นโยบายความปลอดภัยอาชีวอนามัยและสภาพแวดล้อมในการทำงาน
รวมทั้งนโยบายด้านสิ่งแวดล้อมของบริษัทฯ ที่มีการกำหนดขอบเขต บทบาท
และหน้าที่ไว้อย่างชัดเจนให้พนักงานได้ยึดถือเป็นหลักเกณฑ์การทำงาน
และกำหนดให้มีการประเมินผลการปฏิบัติงานเป็นประจำปีอีกด้วย

ไม่ว่าเทคโนโลยีจะพัฒนาไปมากเพียงใด มาตรฐานความปลอดภัยทั้งการบิน การบริการ
และสิ่งแวดล้อมของบริษัทฯ ถือเป็นความสำคัญอันดับต้นที่จะก้าวหน้าควบคู่กันไปตลอด
และยิ่งไปกว่านั้น ภายใต้จิตสำนึกของความเป็นไทย ซึ่งเป็นชนชาติที่มีความละเอียดอ่อน
และมีความรับผิดชอบสูงยิ่ง
จะทำให้สายการบินไทยมีความได้เปรียบในการรักษามาตรฐานความปลอดภัยได้อย่างดียิ่ง
และจะเป็นวัฒนธรรมที่สืบทอดอุดมการณ์ของบริษัทฯ และพนักงานทุกคน
ให้มุ่งมั่นในคุณภาพการบริการความปลอดภัย และปฏิบัติหน้าที่ทุกวันเพื่อนำประโยชน์สุขมาให้กับลูกค้า
ประชาชน และสังคมโลกอย่างยั่งยืนตลอดไป

3.2.2.3 นโยบายความร่วมมือพันธมิตรธุรกิจการบิน

เพื่อตอบสนองการแข่งขันในธุรกิจการบินที่นับวันจะทวีความรุนแรงมากขึ้น บริษัทฯ
ต้องดำเนินนโยบายหลายด้านพร้อมๆ กัน นอกเหนือจากการปรับแผนกลยุทธ์ในด้านการตลาด
การขยายเครือข่ายการบิน การเปิดเส้นทางการบินใหม่
หรือแม้แต่การปรับลดหรือเพิ่มเที่ยวบินให้สอดคล้องกับความต้องการของแต่ละตลาดที่เปลี่ยนแปลงอย่างต่อเนื่องและรวดเร็ว
บริษัทฯ ยังให้ความสำคัญกับการดำเนินการร่วมกับกลุ่มพันธมิตร สตาร์ อัลไลแอนซ์
ในโครงการความร่วมมือด้านต่างๆ เพื่อเพิ่มรายได้ ปรับลดรายจ่าย
และคงไว้ซึ่งการสร้างความพึงพอใจสูงสุดในผลิตภัณฑ์และบริการของกลุ่มลูกค้าเป้าหมาย
ภายใต้เครื่องหมายการค้า (Brand) ของสตาร์ อัลไลแอนซ์ (Star Alliance Products and
Services)

โครงการความร่วมมือต่างๆ ได้แก่ โครงการที่ต่อเนื่องจากปีที่ผ่านมา
ไปจนถึงโครงการที่มีเป้าหมายเสร็จสิ้นภายในหนึ่งปี เช่น โครงการ Interline Electronic
Ticketing ซึ่งอำนวยความสะดวกแก่ผู้โดยสาร จากการที่สายการบินสมาชิกกลุ่มพันธมิตร สตาร์
อัลไลแอนซ์ สามารถออกบัตรโดยสาร e-Ticket บนเที่ยวบินระหว่างกันได้ โครงการ Move
Under One Roof ณ ท่าอากาศยานแห่งใหม่ในประเทศต่างๆ ของสายการบินสมาชิก
ซึ่งสนับสนุนให้สายการบินสมาชิกมีสำนักงานและพื้นที่ให้บริการผู้โดยสารในบริเวณใกล้เคียงกัน
เพื่อส่งเสริมภาพลักษณ์ร่วมกัน ตลอดจนสนับสนุนนโยบายประหยัดด้วยการใช้อุปกรณ์สนามบินร่วมกัน
โครงการจัดซื้อร่วมกัน โครงการพัฒนาการสะสมไมล์แบบพิเศษต่างๆ ร่วมกัน
โดยเน้นการให้ประโยชน์สูงสุดสำหรับลูกค้าในกลุ่มเดียวกัน เป็นต้น

ในปี 2548 บริษัทฯ ได้มุ่งเน้นการให้ความร่วมมือกับกลุ่มพันธมิตร สตาร์ อัลไลแอนซ์
ในการปรับปรุงตารางการบินเพื่อเพิ่มปริมาณการเชื่อมต่อเที่ยวบินระหว่างบริษัทฯ
กับสายการบินสมาชิก ณ ท่าอากาศยานกรุงเทพ ทั้งนี้เพื่อเสริมสร้างความแข็งแกร่งให้กับบริษัทฯ
และกลุ่มพันธมิตร สตาร์ อัลไลแอนซ์ อีกทั้งเพื่อเป็นการส่งเสริมและพัฒนากรุงเทพฯ
ให้เป็นศูนย์กลางการบินและการเชื่อมต่อเที่ยวบินในภูมิภาคเอเชียของกลุ่มพันธมิตร สตาร์
อัลไลแอนซ์ ภายใต้โครงการที่เรียกว่า Global Connectivity Improvement
โครงการนี้ได้เริ่มต้นดำเนินการตั้งแต่เดือนกุมภาพันธ์ 2548
และมีแผนงานจะแล้วเสร็จพร้อมกับการเปิดดำเนินการของท่าอากาศยานสุวรรณภูมิในปี 2549

นอกจากนี้ โดยความเห็นชอบของการท่องเที่ยวแห่งประเทศไทย บริษัทฯ
ยังได้ร่วมมือกับกลุ่มพันธมิตร สตาร์ อัลไลแอนซ์ ผลักดันให้เกิดโครงการ Visit Thailand
Campaign 2005/06
เพื่อฟื้นฟูและส่งเสริมการท่องเที่ยวให้กับประเทศไทยผ่านทางความร่วมมือจากสายการบินสมาชิกทุกสาย
นับเป็นความร่วมมือครั้งสำคัญที่จะนำมาซึ่งผลดีและประโยชน์โดยตรงกับบริษัทฯ
และประเทศชาติโดยรวม

3.2.2.4 นโยบายการพัฒนาระบบเทคโนโลยีสารสนเทศ

เทคโนโลยีสารสนเทศเป็นปัจจัยพื้นฐานที่สำคัญที่สนับสนุนให้บริษัทฯ
สามารถดำเนินธุรกิจได้อย่างมีประสิทธิภาพ ที่ผ่านมา บริษัทฯ
ได้พัฒนาการใช้เทคโนโลยีสารสนเทศทั้งในด้านระบบคอมพิวเตอร์และเครือข่ายระบบสารสนเทศ
และระบบโครงสร้างพื้นฐานอื่นๆ เพื่อสนับสนุนการบริหารจัดการและการปฏิบัติงานในธุรกิจต่างๆ
ของบริษัทฯ ตลอดจนการเชื่อมโยงกับลูกค้า คู่ค้า และหน่วยงานที่เกี่ยวข้องทั่วโลก
กลยุทธ์และระบบงานที่สำคัญของการดำเนินงานเกี่ยวกับเทคโนโลยีสารสนเทศ มีดังต่อไปนี้

ระบบบริหารรายได้ (Revenue Management System)

บริษัทฯ มีระบบบริหารรายได้ซึ่งพัฒนาโดยบริษัท PROS Revenue Management LTD.
ซึ่งจะวิเคราะห์ปริมาณความต้องการเดินทางในแต่ละเส้นทางบิน จำนวนที่ว่าง อัตราค่าโดยสาร
สถิติผู้โดยสาร เพื่อทำการจัดสรรจำนวนที่นั่ง จัดแบ่งที่นั่งในชั้นโดยสาร และระดับราคา ฯลฯ
อย่างเหมาะสม เพื่อให้บริษัทฯ สามารถทำรายได้ได้สูงสุด โดยระบบบริหารรายได้นี้
จะครอบคลุมถึงระบบการวิเคราะห์ปริมาณความต้องการเดินทางในแต่ละเส้นทางบิน
และกำหนดจำนวนที่นั่งในแต่ละระดับราคา และระบบบริหารรายได้สำหรับลูกค้าที่เดินทางเป็นหมู่คณะ
และจะติดตั้งระบบเพิ่มเติมเพื่อใช้สำหรับการวางแผนปรับปรุงรายได้ในเส้นทางที่มีจุดเชื่อมต่อซับซ้อน
มีความต้องการสูง

การให้บริการ Royal e-Service

บริษัทฯ ได้ขยายการบริการอิเล็กทรอนิกส์ (e-Services) ใหม่เพื่อให้รองรับทุกจุดบริการ
(Magic Service Ring) อย่างต่อเนื่อง โดยคำนึงถึงลูกค้าหรือผู้โดยสารเป็นศูนย์กลาง
เพิ่มบริการ iCheck-in ซึ่งอำนวยความสะดวกให้ผู้โดยสารที่เป็นสมาชิกรอยัล ออร์คิด พลัส
สามารถทำการเช็คอินให้กับตนเองและผู้ร่วมเดินทางที่มีรายชื่อในรหัสสำรองที่นั่งเดียวกัน
ตลอดจนเลือกที่นั่งผ่านเว็บไซต์ www.thaiairways.com การบริการชำระผ่านอิเล็กทรอนิกส์
(e-Payment) ในการชำระค่าบัตรโดยสารผ่านเว็บไซต์
ซึ่งอยู่ในระหว่างการพัฒนาเพื่อให้ลูกค้ามีความเชื่อมั่นในความถูกต้องและความปลอดภัยของระบบ
นอกจากนี้ยังได้เพิ่มบริการด้านขนส่งสินค้า โดยให้บริการ Cargo e-Tracking และ Flight
Schedule
เพื่ออำนวยความสะดวกให้ลูกค้าสามารถติดตามสถานะของสินค้าและข้อมูลตารางการบินได้ด้วยตนเองผ่านทางเว็บไซต์
www.thaicargo.com

การปรับปรุงระบบเทคโนโลยีสารสนเทศ

เพื่อเพิ่มประสิทธิภาพการบริหารจัดการด้านการจัดซื้อจัดจ้าง ได้เร่งพัฒนาระบบ New
Procurement Management System คาดว่าจะแล้วเสร็จพร้อมใช้งานภายในต้นปี 2549
ซึ่งจะสามารถช่วยลดระยะเวลาการจัดซื้อลงได้ร้อยละ 50
และสามารถนำมาใช้ร่วมกับระบบการประมูลและการจัดซื้อจัดหาผ่านทางอิเล็กทรอนิกส์
(e-Auction and e-Sourcing) นอกจากนี้ยังได้พัฒนาระบบ e-EMM System
ซึ่งเป็นระบบบริหารการประชุมอิเล็กทรอนิกส์
ที่ช่วยให้สามารถสืบค้นเอกสารอ้างอิงและบันทึกข้อมูลในขณะประชุม
และนำเครื่องมือช่วยการตัดสินใจ (Business Intelligence Tool)
เพื่อรวบรวมวิเคราะห์ข้อมูลและจัดทำรายงานตามความต้องการของผู้บริหาร
รวมทั้งกำลังจัดทำคลังข้อมูลเพื่อรองรับโครงการจัดตั้งห้องประชุมการบริหารกลยุทธ์และติดตามผลการปฏิบัติงานตามแผนยุทธ์ศาสตร์
(Management Cockpit)

โครงสร้างพื้นฐานทางเทคโนโลยีสารสนเทศสำหรับความร่วมมือในกลุ่มพันธมิตรการบินสตาร์
อัลไลแอนซ์ (Star Alliance IT Infrastructure)

กลุ่มพันธมิตร สตาร์ อัลไลแอนซ์ ได้ร่วมกันพัฒนาระบบสื่อสารข้อมูลที่เรียกว่า “Extranet”
และระบบเครือข่าย “Starnet” เพื่อเชื่อมโยงและแลกเปลี่ยนข้อมูลในการร่วมมือทางธุรกิจ
ระบบการแลกเปลี่ยนข้อมูลเกี่ยวกับเที่ยวบิน การสำรองที่นั่งโดยใช้ไมล์ระหว่างสายการบินพันธมิตร
ระบบสื่อสารเอกซ์ทราเน็ต (Extranet) ที่เชื่อมโยงระหว่างบริษัทฯ
กับคู่ค้าและพันธมิตรทางการบิน เพื่อการติดต่อแลกเปลี่ยนข้อมูลอย่างมีประสิทธิภาพ
ซึ่งจะช่วยปรับปรุงและพัฒนากระบวนการทางธุรกิจและการบริการลักษณะใหม่ๆ

นอกจากนี้ บริษัทฯ ยังได้พัฒนาการบริการด้านการขาย Interline e – Ticketing
เพื่อให้ผู้โดยสารสามารถซื้อบัตรโดยสารอิเล็กทรอนิกส์ครอบคลุมเส้นทางบินของสายการบินไทยร่วมกับเส้นทางกลุ่มพันธมิตร
สตาร์ อัลไลแอนซ์ บนบัตรโดยสารเดียวกัน

เว็บไซต์ของบริษัทฯ

บริษัทฯ ได้ให้บริการข้อมูลอิเล็กทรอนิกส์ผ่านหลายเว็บไซต์ เว็บไซต์หลัก www.thaiairways.com
ให้บริการลูกค้าในการสำรองที่นั่ง ข้อมูลราคาบัตรโดยสาร การซื้อบัตรโดยสารที่เรียกว่า “Royal
e-Tickets” ข้อมูลเกี่ยวกับเที่ยวบิน กำหนดเวลาขึ้น-ลงของแต่ละเที่ยวบิน บริการรอยัล ออคิด
พลัส และรอยัล ออคิด ฮอลิเดย์ เป็นต้น
และได้ปรับปรุงออกแบบเว็บไซต์ใหม่ให้สอดคล้องกับภาพลักษณ์องค์กร
และเพื่อให้ลูกค้าเข้าถึงข้อมูลและบริการโดยง่าย เว็บไซต์ที่เป็นข้อมูลทั่วไปของบริษัทฯ
(www.thaiairways.info) ให้บริการข้อมูลของบริษัทฯ รวมถึงข้อมูลที่เกี่ยวข้องกับผู้ลงทุน
ข้อมูลที่เปิดเผยต่อสื่อมวลชน และข่าวการรับสมัครงาน
และประกาศเกี่ยวกับการจัดซื้อจัดจ้างของบริษัทฯ เว็บไซต์การพาณิชย์สินค้าและไปรษณียภัณฑ์
(www.thaicargo.com) ให้บริการตรวจสอบสถานภาพของสินค้าที่จัดส่ง ตารางบิน
และข้อมูลเกี่ยวกับการขนส่งสินค้าทางอากาศ เว็บไซต์การบริการซ่อมบำรุงเครื่องบิน
(www.thaitechnical.com) จะมีข้อมูลเกี่ยวกับการให้บริการซ่อมบำรุงเครื่องบิน
และเว็บไซต์ของฝ่ายปฏิบัติการบิน (www.thaiops.com) ซึ่งให้ข้อมูลเกี่ยวกับฝูงบิน
การปฏิบัติการบิน และมาตรการความปลอดภัยในการปฏิบัติการบิน

สำหรับความคืบหน้าในโครงการลงทุนของบริษัทฯ ณ ท่าอากาศยานสุวรรณภูมินั้น บริษัทฯ
ได้นำเทคโนโลยีสารสนเทศที่ทันสมัยได้มาตรฐานสากลมาใช้เพื่อเพิ่มศักยภาพการให้บริการรูปแบบใหม่ๆ
อย่างครบวงจร บริษัทฯ
ยังได้ออกแบบเครือข่ายโครงสร้างพื้นฐานด้านเทคโนโลยีสารสนเทศและการสื่อสาร (ICT)
รองรับการเชื่อมต่อกับระบบสารสนเทศของทางท่าอากาศยานกรุงเทพ และหน่วยงานอื่นๆ
ซึ่งระบบเครือข่ายและระบบสารสนเทศดังกล่าวจะได้รับการพัฒนาและติดตั้งคู่ขนานกันไปในช่วงปี
2547 ถึงกลางปี 2548 เพื่อให้มั่นใจว่าบริษัทฯ
จะมีระบบสารสนเทศที่มีประสิทธิภาพพร้อมให้บริการได้อย่างครบวงจรในวันเปิดทำการท่าอากาศยานสุวรรณภูมิ

3.2.3 ลักษณะลูกค้า

แบ่งลักษณะลูกค้าตามการใช้บริการได้ดังนี้

1. ผู้โดยสารที่มีความต้องการเดินทางโดยเครื่องบินทั้งภายในประเทศและระหว่างประเทศ
ที่เป็นการเดินทางเพื่อติดต่อธุรกิจและการท่องเที่ยว ทั้งที่เป็นคนไทยและชาวต่างประเทศ
โดยบริษัทฯ ได้ใช้ระบบการแต่งตั้งตัวแทนจำหน่าย (Agency) กระจายตามภูมิภาคต่างๆ
ทั่วโลกเป็นช่องทางในการจำหน่ายบัตรโดยสารของบริษัทฯ
ซึ่งในแต่ละประเทศจะมีตัวแทนจำหน่ายเป็นจำนวนมากและในแต่ละตัวแทนจำหน่ายยังมีเครือข่าย
(Net Work) ที่ครอบคลุมพื้นที่หลายประเทศ

2.
ผู้ที่ต้องการนำสินค้าเข้าหรือส่งสินค้าออกโดยใช้บริการขนส่งทางอากาศทั้งภายในประเทศและระหว่างประเทศ
ซึ่งรวมทั้งไปรษณียภัณฑ์ทางอากาศ (Air Mail)

3.  ลูกค้าสายการบินที่ใช้บริการกิจการสนับสนุนการขนส่งที่ท่าอากาศยานกรุงเทพ

3.2.4 กลุ่มลูกค้าเป้าหมาย

ผู้โดยสารชั้นประหยัดซึ่งส่วนใหญ่เป็นกลุ่มนักท่องเที่ยวยังคงเป็นลูกค้าเป้าหมายหลักของบริษัทฯ
เนื่องจากประเทศไทยยังคงมีศักยภาพทางด้านการท่องเที่ยว ประกอบกับการให้บริการที่นั่งโดยสาร
ชั้นประหยัดของบริษัทฯ ถือเป็นจุดเด่นเมื่อเปรียบเทียบกับสายการบินอื่นๆ
และเป็นส่วนที่สร้างรายได้และกำไรให้กับบริษัทฯ มาโดยตลอด นอกจากนี้ บริษัทฯ
ได้พัฒนาและให้ความสำคัญกับลูกค้าชั้นหนึ่งและชั้นธุรกิจมากขึ้นเพื่อใช้ประโยชน์จากศักยภาพการผลิตที่มีอยู่อย่างสูงสุดและเพิ่มรายได้ให้กับบริษัทฯ

สำหรับการขนส่งสินค้าทางอากาศนั้น บริษัทฯ นอกจากใช้พื้นที่ระวางบรรทุกจากเที่ยวบินโดยสารแล้ว
ในช่วงที่มีความต้องการขนส่งสินค้าสูง บริษัทฯ ได้ดำเนินการขนส่งสินค้าด้วยเครื่องบินบรรทุกสินค้า
โดยใช้พื้นที่ระวางบรรทุกจากเครื่องบินบรรทุกสินค้าของสายการบินอื่น ในลักษณะ TRIP Lease
และ Joint Operation โดยลูกค้าเป้าหมายหลักในการขนส่งสินค้าทางอากาศได้แก่
กลุ่มธุรกิจการส่งออก

3.2.5 การจำหน่าย และช่องทางการจำหน่าย

บริษัทฯ ได้ใช้ระบบสำรองที่นั่งแบบเบ็ดเสร็จ (Global Distribution System)
เพื่อการเชื่อมโยงข้อมูลระหว่างบริษัทฯ สำนักงานขายของบริษัทฯ และตัวแทนจำหน่ายทั่วโลก
เพื่ออำนวยความสะดวกในการสำรองที่นั่งและการออกบัตรโดยสารให้แก่ลูกค้า โดยบริษัทฯ
เป็นสมาชิกระบบสำรองที่นั่งชั้นนำทุกระบบ ซึ่งครอบคลุมช่องทางการจัดจำหน่ายทั่วโลก คือ ระบบ
AMADEUS ABACUS AXESS GALILEO

การปรับปรุงระบบเทคโนโลยีสารสนเทศ

เพื่อเพิ่มประสิทธิภาพการบริหารจัดการด้านการจัดซื้อจัดจ้าง ได้เร่งพัฒนาระบบ New
Procurement Management System คาดว่าจะแล้วเสร็จพร้อมใช้งานภายในต้นปี 2549
ซึ่งจะสามารถช่วยลดระยะเวลาการจัดซื้อลงได้ร้อยละ 50
และสามารถนำมาใช้ร่วมกับระบบการประมูลและการจัดซื้อจัดหาผ่านทางอิเล็กทรอนิกส์
(e-Auction and e-Sourcing) นอกจากนี้ยังได้พัฒนาระบบ e-EMM System
ซึ่งเป็นระบบบริหารการประชุมอิเล็กทรอนิกส์
ที่ช่วยให้สามารถสืบค้นเอกสารอ้างอิงและบันทึกข้อมูลในขณะประชุม
และนำเครื่องมือช่วยการตัดสินใจ (Business Intelligence Tool)
เพื่อรวบรวมวิเคราะห์ข้อมูลและจัดทำรายงานตามความต้องการของผู้บริหาร
รวมทั้งกำลังจัดทำคลังข้อมูลเพื่อรองรับโครงการจัดตั้งห้องประชุมการบริหารกลยุทธ์และติดตามผลการปฏิบัติงานตามแผนยุทธ์ศาสตร์
(Management Cockpit)

โครงสร้างพื้นฐานทางเทคโนโลยีสารสนเทศสำหรับความร่วมมือในกลุ่มพันธมิตรการบินสตาร์
อัลไลแอนซ์ (Star Alliance IT Infrastructure)

กลุ่มพันธมิตร สตาร์ อัลไลแอนซ์ ได้ร่วมกันพัฒนาระบบสื่อสารข้อมูลที่เรียกว่า “Extranet”
และระบบเครือข่าย “Starnet” เพื่อเชื่อมโยงและแลกเปลี่ยนข้อมูลในการร่วมมือทางธุรกิจ
ระบบการแลกเปลี่ยนข้อมูลเกี่ยวกับเที่ยวบิน การสำรองที่นั่งโดยใช้ไมล์ระหว่างสายการบินพันธมิตร
ระบบสื่อสารเอกซ์ทราเน็ต (Extranet) ที่เชื่อมโยงระหว่างบริษัทฯ
กับคู่ค้าและพันธมิตรทางการบิน เพื่อการติดต่อแลกเปลี่ยนข้อมูลอย่างมีประสิทธิภาพ
ซึ่งจะช่วยปรับปรุงและพัฒนากระบวนการทางธุรกิจและการบริการลักษณะใหม่ๆ

นอกจากนี้ บริษัทฯ ยังได้พัฒนาการบริการด้านการขาย Interline e – Ticketing
เพื่อให้ผู้โดยสารสามารถซื้อบัตรโดยสารอิเล็กทรอนิกส์ครอบคลุมเส้นทางบินของสายการบินไทยร่วมกับเส้นทางกลุ่มพันธมิตร
สตาร์ อัลไลแอนซ์ บนบัตรโดยสารเดียวกัน

เว็บไซต์ของบริษัทฯ

บริษัทฯ ได้ให้บริการข้อมูลอิเล็กทรอนิกส์ผ่านหลายเว็บไซต์ เว็บไซต์หลัก www.thaiairways.com
ให้บริการลูกค้าในการสำรองที่นั่ง ข้อมูลราคาบัตรโดยสาร การซื้อบัตรโดยสารที่เรียกว่า “Royal
e-Tickets” ข้อมูลเกี่ยวกับเที่ยวบิน กำหนดเวลาขึ้น-ลงของแต่ละเที่ยวบิน บริการรอยัล ออคิด
พลัส และรอยัล ออคิด ฮอลิเดย์ เป็นต้น
และได้ปรับปรุงออกแบบเว็บไซต์ใหม่ให้สอดคล้องกับภาพลักษณ์องค์กร
และเพื่อให้ลูกค้าเข้าถึงข้อมูลและบริการโดยง่าย เว็บไซต์ที่เป็นข้อมูลทั่วไปของบริษัทฯ
(www.thaiairways.info) ให้บริการข้อมูลของบริษัทฯ รวมถึงข้อมูลที่เกี่ยวข้องกับผู้ลงทุน
ข้อมูลที่เปิดเผยต่อสื่อมวลชน และข่าวการรับสมัครงาน
และประกาศเกี่ยวกับการจัดซื้อจัดจ้างของบริษัทฯ เว็บไซต์การพาณิชย์สินค้าและไปรษณียภัณฑ์
(www.thaicargo.com) ให้บริการตรวจสอบสถานภาพของสินค้าที่จัดส่ง ตารางบิน
และข้อมูลเกี่ยวกับการขนส่งสินค้าทางอากาศ เว็บไซต์การบริการซ่อมบำรุงเครื่องบิน
(www.thaitechnical.com) จะมีข้อมูลเกี่ยวกับการให้บริการซ่อมบำรุงเครื่องบิน
และเว็บไซต์ของฝ่ายปฏิบัติการบิน (www.thaiops.com) ซึ่งให้ข้อมูลเกี่ยวกับฝูงบิน
การปฏิบัติการบิน และมาตรการความปลอดภัยในการปฏิบัติการบิน

สำหรับความคืบหน้าในโครงการลงทุนของบริษัทฯ ณ ท่าอากาศยานสุวรรณภูมินั้น บริษัทฯ
ได้นำเทคโนโลยีสารสนเทศที่ทันสมัยได้มาตรฐานสากลมาใช้เพื่อเพิ่มศักยภาพการให้บริการรูปแบบใหม่ๆ
อย่างครบวงจร บริษัทฯ
ยังได้ออกแบบเครือข่ายโครงสร้างพื้นฐานด้านเทคโนโลยีสารสนเทศและการสื่อสาร (ICT)
รองรับการเชื่อมต่อกับระบบสารสนเทศของทางท่าอากาศยานกรุงเทพ และหน่วยงานอื่นๆ
ซึ่งระบบเครือข่ายและระบบสารสนเทศดังกล่าวจะได้รับการพัฒนาและติดตั้งคู่ขนานกันไปในช่วงปี
2547 ถึงกลางปี 2548 เพื่อให้มั่นใจว่าบริษัทฯ
จะมีระบบสารสนเทศที่มีประสิทธิภาพพร้อมให้บริการได้อย่างครบวงจรในวันเปิดทำการท่าอากาศยานสุวรรณภูมิ

3.2.3 ลักษณะลูกค้า

แบ่งลักษณะลูกค้าตามการใช้บริการได้ดังนี้

1. ผู้โดยสารที่มีความต้องการเดินทางโดยเครื่องบินทั้งภายในประเทศและระหว่างประเทศ
ที่เป็นการเดินทางเพื่อติดต่อธุรกิจและการท่องเที่ยว ทั้งที่เป็นคนไทยและชาวต่างประเทศ
โดยบริษัทฯ ได้ใช้ระบบการแต่งตั้งตัวแทนจำหน่าย (Agency) กระจายตามภูมิภาคต่างๆ
ทั่วโลกเป็นช่องทางในการจำหน่ายบัตรโดยสารของบริษัทฯ
ซึ่งในแต่ละประเทศจะมีตัวแทนจำหน่ายเป็นจำนวนมากและในแต่ละตัวแทนจำหน่ายยังมีเครือข่าย
(Net Work) ที่ครอบคลุมพื้นที่หลายประเทศ

2.
ผู้ที่ต้องการนำสินค้าเข้าหรือส่งสินค้าออกโดยใช้บริการขนส่งทางอากาศทั้งภายในประเทศและระหว่างประเทศ
ซึ่งรวมทั้งไปรษณียภัณฑ์ทางอากาศ (Air Mail)

4.  ลูกค้าสายการบินที่ใช้บริการกิจการสนับสนุนการขนส่งที่ท่าอากาศยานกรุงเทพ

3.2.4 กลุ่มลูกค้าเป้าหมาย

ผู้โดยสารชั้นประหยัดซึ่งส่วนใหญ่เป็นกลุ่มนักท่องเที่ยวยังคงเป็นลูกค้าเป้าหมายหลักของบริษัทฯ
เนื่องจากประเทศไทยยังคงมีศักยภาพทางด้านการท่องเที่ยว ประกอบกับการให้บริการที่นั่งโดยสาร
ชั้นประหยัดของบริษัทฯ ถือเป็นจุดเด่นเมื่อเปรียบเทียบกับสายการบินอื่นๆ
และเป็นส่วนที่สร้างรายได้และกำไรให้กับบริษัทฯ มาโดยตลอด นอกจากนี้ บริษัทฯ
ได้พัฒนาและให้ความสำคัญกับลูกค้าชั้นหนึ่งและชั้นธุรกิจมากขึ้นเพื่อใช้ประโยชน์จากศักยภาพการผลิตที่มีอยู่อย่างสูงสุดและเพิ่มรายได้ให้กับบริษัทฯ

สำหรับการขนส่งสินค้าทางอากาศนั้น บริษัทฯ นอกจากใช้พื้นที่ระวางบรรทุกจากเที่ยวบินโดยสารแล้ว
ในช่วงที่มีความต้องการขนส่งสินค้าสูง บริษัทฯ ได้ดำเนินการขนส่งสินค้าด้วยเครื่องบินบรรทุกสินค้า
โดยใช้พื้นที่ระวางบรรทุกจากเครื่องบินบรรทุกสินค้าของสายการบินอื่น ในลักษณะ TRIP Lease
และ Joint Operation โดยลูกค้าเป้าหมายหลักในการขนส่งสินค้าทางอากาศได้แก่
กลุ่มธุรกิจการส่งออก

  3.2.5 การจำหน่าย และช่องทางการจำหน่าย

บริษัทฯ ได้ใช้ระบบสำรองที่นั่งแบบเบ็ดเสร็จ (Global Distribution System)
เพื่อการเชื่อมโยงข้อมูลระหว่างบริษัทฯ สำนักงานขายของบริษัทฯ และตัวแทนจำหน่ายทั่วโลก
เพื่ออำนวยความสะดวกในการสำรองที่นั่งและการออกบัตรโดยสารให้แก่ลูกค้า โดยบริษัทฯ
เป็นสมาชิกระบบสำรองที่นั่งชั้นนำทุกระบบ ซึ่งครอบคลุมช่องทางการจัดจำหน่ายทั่วโลก คือ ระบบ
AMADEUS ABACUS AXESS GALILEO

INFINI SABRE TOPAS และ WORLDSPAN นอกจากนี้ บริษัทฯ
ได้เปิดช่องทางการจัดจำหน่ายผ่านระบบ Internet ตั้งแต่ปี 2543

บริษัทฯ จำหน่ายบัตรโดยสารและระวางขนส่งสินค้าผ่านช่องทางการจำหน่ายดังต่อไปนี้

1. สำนักงานขายของบริษัทฯ
ซึ่งมีที่ตั้งอยู่ตามเมืองสำคัญในทุกภูมิภาคทั่วโลกทำหน้าที่ขายบัตรโดยสาร และระวางบรรทุกสินค้า
สำรองที่นั่ง และให้บริการความสะดวกแก่ผู้โดยสาร ลูกค้าขนส่งสินค้า
ตัวแทนการจำหน่ายบัตรโดยสาร ตัวแทนการจำหน่ายระวางบรรทุกสินค้า
และผู้ที่ต้องการติดต่อกับบริษัทฯ ในเรื่องต่างๆ

2. ตัวแทนจำหน่ายทั่วโลก ตัวแทนจำหน่ายเหล่านี้จะเป็นผู้ออกบัตรโดยสาร และทำหน้าที่สำรองที่นั่ง

  2.1 ตัวแทนจำหน่ายบัตรโดยสาร
  จะเป็นผู้จำหน่ายและออกบัตรโดยสารตามราคาค่าโดยสารที่บริษัทฯ กำหนด
  โดยตัวแทนจำหน่ายจะได้รับค่าส่วนแบ่งตามยอดการขายให้ผู้โดยสาร
  ในปัจจุบันเพื่อให้เป็นไปตามแนวโน้มของตลาด บริษัทฯ
  กำลังมุ่งจำหน่ายบัตรโดยสารให้แก่ตัวแทนที่ราคาสุทธิโดยไม่ต้องมีค่าส่วนแบ่งและให้ตัวแทนกำหนดราคาค่าบัตรโดยสารตามสภาวะตลาด
  ในการแต่งตั้งตัวแทนจำหน่าย แยกเป็นตัวแทนจำหน่ายบัตรโดยสารต่างประเทศและในประเทศ
  โดยมีหลักเกณฑ์การพิจารณาดังนี้

1.  ตัวแทนจำหน่ายบัตรโดยสารต่างประเทศ ตัวแทนดังกล่าวต้องเป็นสมาชิกของ IATA
    (International Air Transport Association) และต้องผ่านเกณฑ์ที่ IATA กำหนด
    และจะส่งฝ่ายการพาณิชย์พิจารณาเพื่อเสนอให้บริษัทฯ แต่งตั้งเป็นตัวแทนจำหน่าย

2.  ตัวแทนจำหน่ายบัตรโดยสารในประเทศ ฝ่ายการพาณิชย์จะพิจารณาขีดความสามารถของตัวแทน
    สถานที่ตั้ง ความพร้อมของบุคลากร ฐานะการเงิน แล้วเสนอบริษัทฯ
    แต่งตั้งเป็นตัวแทนจำหน่าย

  2.2 ตัวแทนจำหน่ายระวางบรรทุกสินค้า จะทำหน้าที่ขายระวางบรรทุกให้แก่ผู้ที่ต้องการส่งสินค้า
  ในอัตราค่าบรรทุกที่บริษัทฯ กำหนด โดยผลตอบแทนของตัวแทนจะได้รับในรูป Commission
  ฝ่ายขายระวางบรรทุกสินค้าจะเป็นผู้พิจารณาถึงขีดความสามารถในการทำธุรกิจร่วมกับยอดขาย
  ขนาดของตัวแทน ตลอดจนความมั่นคงทางด้านการเงิน แล้วเสนอให้บริษัทฯ
  แต่งตั้งเป็นตัวแทนจำหน่าย

3.  ระบบพาณิชย์อิเล็กทรอนิกส์ของบริษัทฯ โดยเรียกว่าบริการ Royal e-Service

  บริษัทฯ ได้ดำเนินการระบบสำรองที่นั่งผ่านทางอินเทอร์เน็ต (e-Booking)
  ซึ่งทำให้ผู้โดยสารสามารถทำการจองที่นั่งด้วยตนเองและตรวจสอบราคาค่าโดยสารผ่านทางเว็บไซต์หลักของบริษัทฯ
  นอกจากนี้ ยังได้ขยายเครือข่ายการจำหน่ายบัตรโดยสารผ่านทางระบบบัตรโดยสารอิเล็กทรอนิกส์
  (e-Ticket)

นอกจากนี้ บริษัทฯ ได้ติดตั้งเครื่องบริการผู้โดยสารอัตโนมัติ (Self-Service Kiosks)
ภายใต้บริการ Royal e-Service เพื่อให้ผู้โดยสารพบกับการเดินทางที่ผ่อนคลายมากขึ้น
และความรวดเร็วในขั้นตอนตรวจเช็คเอกสารเดินทาง โดยบริการ Royal e-Service
ได้ให้ทางเลือกผู้โดยสาร 2 ทางเลือก คือ
ผู้โดยสารสามารถซื้อบัตรโดยสารและทำการตรวจเช็คเอกสารเดินทางด้วยตนเอง (Check-in)
หรือเฉพาะตรวจเช็คเอกสารเดินทางด้วยตนเองเพียงอย่างเดียว โดยซอฟแวร์ของ Royal
e-Service ได้จัดทำขึ้นมาเพื่อ

  ให้ใช้งานได้ง่ายและมีคำสั่งทั้ง 2 ภาษา (ไทยและอังกฤษ)
  ผู้โดยสารที่ยังไม่มีบัตรโดยสารสามารถเลือกเส้นทางที่เปิดให้บริการ เที่ยวบิน ที่นั่ง ราคา
  รวมถึงยืนยันการจองที่นั่งและซื้อบัตรโดยสารได้ด้วยตนเอง โดยชำระเงินผ่านบัตรเครดิต
  ซึ่งข้อมูลจะถูกส่งไปยังธนาคารเพื่อทำหน้าที่ในการตรวจสอบอนุมัติก่อนจะถึงขั้นตอนตรวจเช็คเอกสารเดินทาง
  โดยเมื่อธนาคารอนุมัติแล้วผู้โดยสารจะได้รับใบเสร็จรับเงินและบัตรผ่านขึ้นเครื่อง (Boarding
  Pass)

สภาวะอุตสาหกรรมการบินและการแข่งขัน

ในปี 2548 การเปิดเสรีการบินของรัฐบาลทำให้การแข่งขันในธุรกิจการบินสูงขึ้น
ดังเห็นได้จากการที่สายการบินต่างชาติเพิ่มเที่ยวบินมายังประเทศไทย
การพัฒนาเส้นทางของสายการบินเอกชนไทยสู่ต่างประเทศ
และความแพร่หลายของสายการบินต้นทุนต่ำในภูมิภาคเอเชียตะวันออกเฉียงใต้
จำนวนผู้โดยสารโดยรวมจึงขยายตัวอย่างรวดเร็วในไตรมาสแรก อย่างไรก็ดี
จำนวนผู้โดยสารกลับลดลงอย่างมากในเดือนมกราคม 2548 หลังจากเกิดมหันตภัยสึนามิ
ประกอบกับราคาน้ำมันที่เพิ่มสูงขึ้นอย่างต่อเนื่องได้ส่งผลกระทบต่อภาวะเศรษฐกิจ การค้า
การเดินทาง และผลประกอบการของสายการบินทั่วโลก

สภาวะการขนส่งผู้โดยสาร

ปริมาณการขนส่งผู้โดยสารทั่วโลกในครึ่งแรกของปี 2548 ขยายตัวเพิ่มขึ้นร้อยละ 8.7
ซึ่งจัดอยู่ในระดับค่อนข้างสูง ถึงแม้จะไม่เทียบเท่าปี 2547 ทั้งนี้ ภูมิภาคเอเชีย
นำโดยจีนและอินเดีย มีการขยายตัวสูง
ส่วนการขยายตัวของไทยในปีนี้ได้รับผลกระทบจากมหันตภัยสึนามิโดยตรง
ทำให้มีการขยายตัวอยู่ในระดับปานกลางเท่านั้น

ถึงแม้ว่าสายการบินต้นทุนต่ำจะกระตุ้นให้เกิดผู้โดยสารกลุ่มใหม่ขึ้น แต่ปัญหาที่มาจากราคาน้ำมัน
สภาวะเศรษฐกิจชะลอตัว ภัยธรรมชาติ ภัยจากการก่อการร้ายและความไม่สงบในภาคใต้
ย่อมส่งผลกระทบต่อสายการบินอย่างหลีกเลี่ยงไม่ได้
และอาจส่งผลกระทบต่อความอยู่รอดของสายการบินเล็กด้วย

ในระยะยาว สมาคมขนส่งทางอากาศระหว่างประเทศ (International Air Transport
Association – IATA)
ได้คาดการณ์ว่าไทยจะมีจำนวนผู้โดยสารระหว่างประเทศเพิ่มขึ้นเฉลี่ยร้อยละ 8.2 ต่อปี ไปจนถึงปี
2551

สภาวะการขนส่งสินค้าทางอากาศ

ด้วยประมาณการจากสมาคมขนส่งทางอากาศระหว่างประเทศ (International Air
Transport Association – IATA)
การขนส่งสินค้าทางอากาศของไทยจะเติบโตในอัตราเฉลี่ยร้อยละ 7.7 ต่อปี จนถึงปี 2551
เนื่องจากหลายประเทศในภูมิภาคเอเชียตะวันออกเฉียงใต้เป็นฐานการผลิตและการลงทุนของอุตสาหกรรมต่างๆ
ที่มีต้นทุนการผลิตในระดับต่ำและมีแรงงานที่ชำนาญในเทคโนโลยีการผลิตขั้นสูง
รวมทั้งเป็นแหล่งผลิตอาหารสดและพืชพันธุ์ต่างๆ ของโลก
แม้จะมีการชะลอการเติบโตบ้างจากการย้ายฐานการผลิตไปประเทศซึ่งมีต้นทุนการผลิตที่ต่ำกว่า เช่น
จีนและอินเดีย เป็นต้น

การแข่งขันของอุตสาหกรรมการบินภายในประเทศ

บริษัทฯ ให้บริการเส้นทางการบินภายในประเทศ ในฐานะสายการบินแห่งชาติที่ให้บริการเต็มรูปแบบ
ปัจจุบันธุรกิจการบินภายในประเทศมีการเติบโต มีสายการบินที่ให้บริการรวม 7 สายการบิน
ประกอบกับการขยายตัวอย่างรวดเร็วของสายการบินต้นทุนต่ำ ทำให้บริษัทฯ
เสียส่วนแบ่งการครองตลาดไปบ้าง อย่างไรก็ดี บริษัทฯ ยังคงเป็นผู้นำตลาด โดยมีส่วนแบ่งร้อยละ
44 และได้ร่วมมือกับสายการบินภายในประเทศหลายสายเพื่อให้บริการในจุดบินที่บริษัทฯ
มิได้ทำการบิน

การแข่งขันในอุตสาหกรรมการบินระหว่างประเทศ

ในจำนวน 80 สายการบิน ที่ให้บริการเที่ยวบินประจำในเส้นทางการบินระหว่างประเทศ
เข้าและออกจากประเทศไทยนั้นจำแนกเป็นสายการบินที่จดทะเบียนในไทย 5 สายการบิน
และสายการบินต่างชาติ 75 สายการบิน บริษัทฯ มีส่วนแบ่งการครองตลาดร้อยละ 40
ส่วนสายการบินเอกชนไทยมีร้อยละ 7.2 ขณะที่สายการบินต่างชาติมีส่วนแบ่งรวมร้อยละ 52.8 ทั้งนี้
สายการบินที่มีส่วนแบ่งมากเป็นอันดับสองรองจากไทย มีส่วนแบ่งการครองตลาดเพียงร้อยละ 4.3

เพื่อแข่งขันกับสายการบินต่างชาติ บริษัทฯ ได้ดำเนินการยกระดับการบริการ
โดยเฉพาะในเส้นทางข้ามทวีป ด้วยการปรับปรุงผลิตภัณฑ์ในเครื่องบิน
ทั้งในส่วนที่นั่งและอุปกรณ์อำนวยความสะดวกสบาย โดยมีจุดมุ่งหมายที่จะสร้างรายได้คุณภาพเพิ่มขึ้น

กิจกรรมเพื่อสังคมและส่งเสริมเอกลักษณ์ไทย

ภารกิจที่สำคัญและเป็นความภาคภูมิใจของบริษัทฯ
นอกเหนือจากการดำเนินธุรกิจการบินของสายการบินแห่งชาติให้มีความแข็งแกร่งและสามารถยืนหยัดอยู่ในกลุ่มสายการบินชั้นนำของโลก
คือ การมีส่วนร่วมในการส่งเสริม สืบสานและจรรโลงเอกลักษณ์ไทย
รวมทั้งการมีส่วนร่วมในการช่วยเหลือสังคมไทยในด้านต่างๆ อาทิ

1. สนับสนุนมูลนิธิข้าวไทยในการจัดทำหนังสือ “ข้าวของพ่อ”
เพื่อเป็นการเฉลิมพระเกียรติในโอกาสฉลองสิริราชสมบัติครบ 60 ปี
ของพระบาทสมเด็จพระเจ้าอยู่หัว
และเพื่อปลุกจิตสำนึกประชาชนไทยให้หวงแหนในวัฒนธรรมและรักษาผืนแผ่นดินที่เพาะปลูกข้าวให้อยู่เป็นสมบัติของชาติสืบไป

2. จัดตั้งศูนย์ช่วยเหลือผู้ประสบภัยคลื่นยักษ์สึนามิ (Relief Center)
ให้บริการแก่ผู้โดยสารที่ตกค้างที่สนามบินภูเก็ต และสนามบินกระบี่
รับบริจาคและขนส่งเครื่องอุปโภคบริโภค ตลอดจนเจ้าหน้าที่แพทย์ อาสาสมัคร ทหาร
โดยเที่ยวบินพิเศษ และให้บริการอาหาร น้ำดื่ม จากครัวการบินไทย

3. สนับสนุนการขนส่งเก้าอี้ล้อเข็นของคนไข้ (Wheel Chair)
มือสองจากประเทศญี่ปุ่นเพื่อนำไปมอบให้ผู้ประสบภัยคลื่นยักษ์สึนามิ ที่จังหวัดภูเก็ต

4. ร่วมกับกองทัพบก สายการบินนกแอร์ จัดกิจกรรมปลอบขวัญผู้ประสบภัยคลื่นยักษ์สึนามิ
ภายใต้กิจกรรมว่า “กองทัพบก นกแอร์ การบินไทย แทนใจ ใส่ใจน้องๆ อันดามัน”

5. จัดโครงการ “สนุกทั้งเกาะ ลดทั้งเมือง”
เพื่อร่วมรณรงค์การท่องเที่ยวและฟื้นฟูแหล่งท่องเที่ยวฝั่งอันดามัน

6. เป็นผู้สนับสนุนหลักในฐานะสายการบินอย่างเป็นทางการ (Official Carrier)
ในการจัดการประกวดมิสยูนิเวิร์ส 2005 ที่ประเทศไทย เพื่อร่วมส่งเสริมการท่องเที่ยวไทย

7. ร่วมกับกรมการค้าภายใน กระทรวงพาณิชย์ จัดโครงการ “การบินไทย ช่วยกุ้งไทย”
เพื่อช่วยบรรเทาปัญหาราคากุ้งตกต่ำ และร่วมรณรงค์การบริโภคกุ้งขาวให้กับคนไทย โดยบริษัทฯ
นำกุ้งขาวมาปรุงอาหารเมนูพิเศษบริการผู้โดยสารบนเที่ยวบินระหว่างประเทศ
และเที่ยวบินภายในประเทศ รวมทั้งผลผลิตทางการเกษตรอื่นๆ เช่น ลำไย ลองกอง มังคุด
จากกระทรวงเกษตรและสหกรณ์

8. ร่วมกับองค์กรการขนส่งมวลชนทางบกทั้ง 5 หน่วยงาน คือ รฟท. บขส. รฟม. รถไฟฟ้า BTS
และรถไฟฟ้าใต้ดิน จัดโครงการบัตร Thailand Pass
เพื่อสนับสนุนอุตสาหกรรมการท่องเที่ยวของประเทศไทยให้มีการเติบโตอย่างต่อเนื่องโดยเฉพาะในช่วงฤดูการท่องเที่ยว

9. สนับสนุนบัตรโดยสารสำหรับกรรมการตัดสินฯ
มูลนิธิรางวัลสมเด็จเจ้าฟ้ามหิดลและมูลนิธิรางวัลสมเด็จพระศรีนครินทราบรมราชชนนี
ที่พิจารณาตัดสินผลงานดีเด่นของแพทย์และพยาบาลนานาชาติเพื่อเข้ารับพระราชทานรางวัลฯ

10. สนับสนุนการเดินทางแก่เยาวชนไทยเข้าร่วมเรียนทักษะฟุตบอลขั้นพื้นฐานกับสโมสรอาร์เซนอล

11. ร่วมบริจาคเงินและเปิดห้องสมุดเพื่อเสริมสร้างความรู้และเปิดโลกทัศน์ให้แก่เด็กที่ติดเชื้อ HIV
ณ บ้านแกร์ด้า จังหวัดลพบุรี เนื่องในวันเด็กแห่งชาติ

12. สนับสนุนการจัดงาน “สัปดาห์ส่งเสริมพระพุทธศาสนา” เนื่องในวันวิสาขบูชา

13. สนับสนุนเครื่องดนตรีไทยแก่โรงเรียนในถิ่นทุรกันดาร เนื่องในโอกาสวันเด็กแห่งชาติ

เอกลักษณ์ใหม่ของการบินไทย (New Corporate Identity)

ด้วยตระหนักในคุณค่าของความเป็นไทย และความสำคัญของการนำเสนอตราสินค้า (Brand)
ที่โดดเด่นและเป็นที่จดจำได้ง่ายของลูกค้า ในปี 2548 บริษัทฯ
จึงได้ทำการปรับเปลี่ยนเอกลักษณ์ของบริษัทฯ ใหม่ให้มีคุณลักษณะสำคัญ 3 ประการคือ

1. High Trust เป็นที่ไว้วางใจของผู้โดยสาร สูงด้วยมาตรฐานความปลอดภัย ตรงต่อเวลา
และบริการที่ดีเลิศ มีคุณภาพ ให้ผู้โดยสารสะดวกสบาย มีความสุขกายและสบายใจตลอดการเดินทาง

2. World Class มุ่งมั่นก้าวไปสู่ความเป็นสายการบินระดับโลก เพื่อเป็นผู้นำในธุรกิจสายการบิน

3. Thai Touch บริการทุกมิติด้วยเอกลักษณ์ความเป็นไทย
สร้างประสบการณ์อันน่าประทับใจให้ผู้โดยสารด้วยเสน่ห์แห่งไทย

เอกลักษณ์ใหม่ของบริษัทฯ ซึ่งถ่ายทอดผ่านตราสัญลักษณ์รูปแบบใหม่ (THAI Brand)
ที่พัฒนาจากตราสัญลักษณ์เดิม จะปรากฏอยู่ในทุกผลิตภัณฑ์ของบริษัทฯ
รวมทั้งเครื่องบินและรูปลักษณ์ของบริษัทฯ โดยรวม

นอกจากนี้ บริษัทฯ
ยังได้ริเริ่มปรัชญาใหม่ของการให้บริการที่ผสมผสานความเป็นสากลกับความเป็นไทย
โดยยึดหลักอายตนะ ซึ่งหมายถึงการติดต่อสื่อสัมพันธ์อันดีงามระหว่างผู้ให้กับผู้รับ
เพื่อถ่ายทอดความเป็นไทยให้ลูกค้าและผู้โดยสารรับรู้ทั้งทางจิตใจ ทางกายภาพ และทางอารมณ์
โดยผ่านสัมผัสทั้ง 6 คือ รูป รส กลิ่น เสียง สัมผัส และใจ

ปรัชญาใหม่การให้บริการของการบินไทย

อายตนะผู้ให้ คือ การบินไทย อายตนะผู้รับ คือ ลูกค้าและผู้โดยสาร

สัมผัสทั้ง 6 ได้แก่ สัมผัสทั้ง 6 ได้แก่

รูป คือ รูปงาม ตา คือ ระรื่นตา แจ่มใส

รส คือ รสชาติอร่อย ลิ้น คือ ลิ้มรส กลมกล่อม

กลิ่น คือ หอมละมุนละไม จมูก คือ สดชื่น กลิ่นหอม

เสียง คือ ไพเราะ หู คือ เสนาะเสียง นุ่มนวล

กาย คือ กริยา มารยาทอ่อนช้อย กาย คือ สะดวกสบาย ผ่อนคลาย

ใจ คือ เมตตา กรุณา โอบอ้อมอารี เกื้อกูล ใจ คือ ประทับใจ สุขในอารมณ์

การปรับเปลี่ยนตราสัญลักษณ์และการปรับปรุงการบริการต่างๆ ของบริษัทฯ
เป็นการเน้นย้ำกับลูกค้าและผู้โดยสารว่า บริษัทฯ พร้อมที่จะสร้างสรรค์ความประทับใจให้ทุกจุดสัมผัส
ให้ผู้โดยสารมีประสบการณ์การเดินทางที่น่ารื่นรมย์ในทุกโอกาส เริ่มตั้งแต่ความประทับใจครั้งแรก
ก่อนการเดินทาง ในระหว่างการเดินทาง และภายหลังการเดินทาง

สรุปผลงานสำคัญการดำเนินงานประจำปี 2548

-   ดำเนินกิจการด้านธุรกิจการบินพาณิชย์ครบรอบ 45 ปี

-   มีผลกำไรติดต่อกันเป็นปีที่ 41

-   เปิดตัวตราสัญลักษณ์รูปแบบใหม่ของบริษัทฯ (THAI Brand)
    ที่สะท้อนเอกลักษณ์ความเป็นไทยโดยพัฒนาจากตราสัญลักษณ์เดิมตามแนวคิดเอกลักษณ์ใหม่ (New
    Corporate Identity) ของบริษัทฯ อันได้แก่ High Trust, World Class, และ
    Thai Touch

-   รับมอบเครื่องบินใหม่แบบแอร์บัส A340-500 จำนวน 2 ลำ บรรทุกผู้โดยสารได้ 215 ที่นั่ง
    แบ่งเป็นชั้นรอยัล ซิลค์ (Royal Silk Class) 60 ที่นั่ง ชั้นประหยัดพรีเมี่ยม (Premium
    Economy Class) 42 ที่นั่ง และชั้นประหยัด (Economy Class) 113 ที่นั่ง

-   รับมอบเครื่องบินใหม่แบบแอร์บัส A340-600 จำนวน 2 ลำ บรรทุกผู้โดยสารได้ 267 ที่นั่ง
    แบ่งเป็นชั้นหนึ่ง (First Class) 8 ที่นั่ง ชั้นรอยัล ซิลค์ (Royal Silk Class) 60 ที่นั่ง
    และชั้นประหยัด (Economy Class) 199 ที่นั่ง

-   เปิดจุดบินใหม่ เส้นทางบิน ไป-กลับ กรุงเทพฯ - นิวยอร์ก (จุดบินลำดับที่ 72 ของบริษัทฯ)
    ทำการบินตรงด้วยเครื่องบินแบบแอร์บัส A340-500 ซึ่งเป็นเครื่องบินแบบใหม่ล่าสุด
    ใช้เวลาทำการบินเพียง 16 ชั่วโมงกว่า
    นับเป็นสายการบินที่ใช้เวลาบินไปยังนิวยอร์กเร็วที่สุดในเอเชียตะวันออกเฉียงใต้

-   รับมอบประกาศนียบัตรสายการบินที่ได้มาตรฐานด้านความปลอดภัยในการปฏิบัติการบินหรือ
    IOSA (IATA Operational Safety Audit)
    จากสมาคมขนส่งทางอากาศระหว่างประเทศ (International Air Transport
    Association – IATA)

-   เปิดบริการใหม่ ไทยแลนด์พาสการ์ด (Thailand Pass Card)
    ซึ่งเป็นบัตรเดียวที่สามารถใช้กับระบบขนส่งมวลชนทางบกได้ทั้งหมด ได้แก่ รถไฟ
    รถไฟฟ้าใต้ดิน รถไฟฟ้า BTS รถโดยสารขนส่งกรุงเทพ

-   ลงนามในสัญญาทำรหัสร่วม (Code Sharing) กับสายการบินมาดากัสการ์
    ในเส้นทางกรุงเทพฯ – อันตานานาริโว เมืองหลวงของมาดากัสการ์ ทวีปแอฟริกาใต้

-   ลงนามในสัญญาทำรหัสร่วม (Code Sharing) กับสายการบินแอร์นิวซีแลนด์
    ในเส้นทางระหว่างประเทศนิวซีแลนด์ ออสเตรเลีย และประเทศไทย อาทิ เมืองเวลลิงตัน
    ไคร์สเชิร์ช เมลเบิร์น เพิร์ธ และซิดนีย์ เป็นต้น

-   จัดโครงการ Happy Andaman 2005 เพื่อช่วยฟื้นฟู
    และกระตุ้นแหล่งท่องเที่ยวแถบชายฝั่งทะเลอันดามัน

-   ร่วมกับหอการค้าจังหวัดตรัง จัดงานวิวาห์ใต้สมุทร ครั้งที่ 9
    เพื่อเป็นส่วนหนึ่งในการส่งเสริมการท่องเที่ยวในจังหวัดชายฝั่งทะเลอันดามัน

รางวัลและเกียรติยศที่ได้รับ

-   รางวัล แกรนด์ แทรเวล อวอร์ด (Grand Travel Award) 2005
    ซึ่งเป็นรางวัลสำหรับผู้ประกอบการด้านการท่องเที่ยวแบบเต็มรูปแบบที่ดีที่สุด
    จากประเทศนอร์เวย์

-   รางวัลที่หนึ่ง สายการบินที่ให้บริการอาหารสำหรับผู้โดยสารชั้นประหยัดยอดเยี่ยม
    จากการสำรวจความนิยมของผู้โดยสารที่เดินทางโดยเครื่องบินทั่วโลกประจำปี 2548
    ของเว็บไซต์สกายแทรกซ์ (Skytrax) ประเทศอังกฤษ

-   รางวัลห้องรับรองพิเศษสำหรับผู้โดยสารชั้นหนึ่งยอดเยี่ยมที่สุดของโลกประจำปี 2548
    จากการสำรวจความพึงพอใจของผู้โดยสารที่เดินทางโดยเครื่องบินทั่วโลก
    ของเว็บไซต์สกายแทรกซ์ (Skytrax) ประเทศอังกฤษ

-   โล่ประกาศเกียรติคุณ จากองค์การอนามัยโลก (WHO) แสดงความชื่นชมบริษัทฯ
    ที่มีระบบบริหารจัดการด้านสุขอนามัยในเครื่องบินดีเยี่ยม
    นับเป็นรางวัลแรกที่องค์การอนามัยโลกมอบให้แก่องค์กรเอกชน เมื่อปลายเดือนธันวาคม 2547
    ที่กรุงเจนีวา ประเทศสวิตเซอร์แลนด์

-   โล่เกียรติยศ ระบบบริหารจัดการด้านสุขอนามัยในเครื่องบินดีเยี่ยม (The Most Hygienic
    in Cabin Environment) จากกระทรวงสาธารณสุข

-   รางวัลระบบบริหารจัดการด้านสุขอนามัยในห้องรับรองพิเศษผู้โดยสารดีเยี่ยม (High
    Hygiene in Royal Orchid Lounge) จากกระทรวงสาธารณสุข

-   รางวัลสื่อวิดีโอท่องเที่ยวยอดเยี่ยม เทลลี่ อวอร์ด (Telly Award) ในชุด Happiness in
    Thailand
    และประเภทการผลิตรายการบันเทิงยอดเยี่ยมจากระบบสาระบันเทิงที่ให้บริการบนเครื่องบินของบริษัทฯ
    จากการประกวดสื่อโฆษณาของวงการโทรทัศน์และการโฆษณา ครั้งที่ 26 ประจำปี 2548
    ที่ประเทศสหรัฐอเมริกา

-   รางวัล วานเดอร์ลัส แทรเวล อวอร์ด (Wanderlust Travel Awards)
    และรางวัลสายการบินยอดเยี่ยมที่สุด อันดับ 2 ของโลก (Top Major Airline)
    ในเดือนมีนาคม 2548 โดยนิตยสารวานเดอร์ลัส ซึ่งเป็นนิตยสารท่องเที่ยวชั้นนำ
    ที่ได้รับความนิยมอย่างสูงในธุรกิจท่องเที่ยวแถบสหราชอาณาจักร ได้แก่ อังกฤษ เวลส์
    สกอตแลนด์ และไอร์แลนด์

-   รางวัลสายการบินที่มีการเจริญเติบโตมากที่สุดในภูมิภาคเอเชีย (The Fastes Growing
    Airline for the Asian Region) ประจำปี 2548 จากท่าอากาศยานนานาชาติเอเธนส์
    ประเทศกรีซ โดยตัดสินจากจำนวนผู้โดยสารของสายการบินในแต่ละภูมิภาคในปี 2547
    ที่ผ่านมา

3.3 การจัดหาผลิตภัณฑ์หรือบริการ

3.3.1 กำลังการผลิตและปริมาณการผลิตที่เกี่ยวข้องกับการบิน

+----------------------------+---------+---------+---------+---------+
|                            |         | ปีการเงิน | ปีการเงิน | ปีการเงิน |
|                            |         | 2548    | 2547    | 2546    |
+============================+=========+=========+=========+=========+
| - จำนวนเครื่องบิน             | (ลำ)    | 84      | 83      | 81      |
| (Number of Aircraft)       |         |         |         |         |
+----------------------------+---------+---------+---------+---------+
| - จุดหมายปลายทาง            | (จุด)    | 72      | 74      | 71      |
| (ไม่รวมกรุงเทพฯ)             |         |         |         |         |
| (Number of Destinations)   |         |         |         |         |
+----------------------------+---------+---------+---------+---------+
| - ระยะทางบิน                | (พันกม.) | 209,743 | 208,892 | 192,275 |
| (Kilometres Flown)         |         |         |         |         |
+----------------------------+---------+---------+---------+---------+
| - จำนวนการลงของเครื่องบิน     | (ครั้ง)   | 93,685  | 100,365 | 93,852  |
| (Number of Landings)       |         |         |         |         |
+----------------------------+---------+---------+---------+---------+
| - จำนวนชั่วโมงปฏิบัติการบิน      | (ช      | 304,535 | 304,325 | 279,654 |
| (Flight Hours)             | ั่วโมง/ปี) |         |         |         |
+----------------------------+---------+---------+---------+---------+
| - ชั่วโมงการใช้เครื่องบินโดยเฉลี่ย | (ชั่ว     | 10.4    | 10.2    | 9.7     |
| (Aircraft Utilization)     | โมง/วัน) |         |         |         |
+----------------------------+---------+---------+---------+---------+
|                            |         |         |         |         |
+----------------------------+---------+---------+---------+---------+
| การขนส่งผู้โดยสาร             |         |         |         |         |
+----------------------------+---------+---------+---------+---------+
| - ปริมาณที่นั่ง                 | (ล้านท   | 69,843  | 69,830  | 63,826  |
| (Available Seats           | ี่นั่ง-กม.) |         |         |         |
| Kilometer)                 |         |         |         |         |
+----------------------------+---------+---------+---------+---------+
| - ปริมาณการขนส่งผู้โดยสาร      | (ล้าน    | 49,931  | 50,633  | 44,396  |
|                            | คน-กม.) |         |         |         |
| (Revenue Passenger         |         |         |         |         |
| Kilometer)                 |         |         |         |         |
+----------------------------+---------+---------+---------+---------+
| - อัตราส่วนการขนส่งผู้โดยสาร    | (ร้อยละ) | 71.5    | 72.5    | 69.6    |
| (Cabin Factor)             |         |         |         |         |
+----------------------------+---------+---------+---------+---------+
| - จำนวนผู้โดยสาร             | (พันคน)  | 18,133  | 19,540  | 17,048  |
| (Number of Passengers)     |         |         |         |         |
+----------------------------+---------+---------+---------+---------+
| -                          | (บาท/   | 2.57    | 2.40    | 2.38    |
| รายได้จากผู้โดยสารเฉลี่ยต่อหน่วย  | คน-กม.) |         |         |         |
| (Passenger Yield)          |         |         |         |         |
+----------------------------+---------+---------+---------+---------+
|                            |         |         |         |         |
+----------------------------+---------+---------+---------+---------+
| การขนส่งสินค้าและไปรษณียภัณฑ์    |         |         |         |         |
+----------------------------+---------+---------+---------+---------+
| - ปริมาณการผลิตพัสดุภัณฑ์        | (ล้าน    | 3,492   | 3,401   | 3,125   |
| (Available Dead Load Ton-  | ตัน-กม.) |         |         |         |
| Kilometer)                 |         |         |         |         |
+----------------------------+---------+---------+---------+---------+
| - ปริมาณการขนส่งพัสดุภัณฑ์       | (ล้าน    | 1,986   | 1,839   | 1,780   |
| (Revenue Freight Ton-      | ตัน-กม.) |         |         |         |
| Kilometer)                 |         |         |         |         |
+----------------------------+---------+---------+---------+---------+
| - อัตราการขนส่งพัสดุภัณฑ์        | (ร้อยละ) | 56.9    | 54.1    | 57.0    |
|                            |         |         |         |         |
| (Freight Load Factor)      |         |         |         |         |
+----------------------------+---------+---------+---------+---------+
| - น้ำหนักพัสดุภัณฑ์ขนส่ง          | (พันกก.) | 564,052 | 537,632 | 515,122 |
| (Cargo Carried)            |         |         |         |         |
+----------------------------+---------+---------+---------+---------+
| - รายได้จากพัสดุภัณฑ์เฉลี่ยต่อหน่วย | (บาท/   | 12.30   | 12.10   | 12.00   |
| (Freight Yield)            | ตัน-กม.) |         |         |         |
+----------------------------+---------+---------+---------+---------+
|                            |         |         |         |         |
+----------------------------+---------+---------+---------+---------+
| การขนส่งรวมทั้งระบบ           |         |         |         |         |
+----------------------------+---------+---------+---------+---------+
| - ปริมาณการผลิต              | (ล้าน    | 9,791   | 9,686   | 8,870   |
|                            | ตัน-กม.) |         |         |         |
| (Available Ton-Kilometer)  |         |         |         |         |
+----------------------------+---------+---------+---------+---------+
| -   ปริมาณการขนส่ง           | (ล้าน    | 6,565   | 6,478   | 5,850   |
|                            | ตัน-กม.) |         |         |         |
| (Revenue Ton-Kilometer)    |         |         |         |         |
+----------------------------+---------+---------+---------+---------+
| -   อัตราส่วนการบรรทุก        | (ร้อยละ) | 67.1    | 66.9    | 66.0    |
|                            |         |         |         |         |
| (Load Factor)              |         |         |         |         |
+----------------------------+---------+---------+---------+---------+
| -                          | (บาท/   | 23.57   | 22.49   | 21.99   |
|   รายได้รวมทั้งระบบเฉลี่ยต่อหน่วย | ตัน-กม.) |         |         |         |
|                            |         |         |         |         |
| (System-wide Yield)        |         |         |         |         |
+----------------------------+---------+---------+---------+---------+

3.3.2 โครงสร้างค่าใช้จ่ายในการดำเนินงานและปัจจัยการผลิตที่สำคัญ

ค่าใช้จ่ายในการดำเนินงานของบริษัทฯ ประกอบด้วยค่าใช้จ่ายที่สำคัญคือ ค่าใช้จ่ายเกี่ยวกับการบิน
ค่าใช้จ่ายน้ำมันเชื้อเพลิงใช้ในการบิน
ค่าใช้จ่ายทางด้านพนักงานซึ่งเป็นทรัพยากรที่สำคัญในธุรกิจการให้บริการ
และค่าใช้จ่ายที่เกี่ยวข้องกับการจัดหาเครื่องบินเพื่อนำมาใช้บริการ

หน่วย : ล้านบาท

  --------------------------- --------- ------- --------- ------- --------- -------
                              ปีการเงิน           ปีการเงิน           ปีการเงิน   
                              2548              2547              2546      

                              มูลค่า      ร้อยละ   มูลค่า      ร้อยละ   มูลค่า      ร้อยละ

  - ค่าใช้จ่ายบุคลากร             28,853    19.0    26,556    20.1    22,296    19.0

  - ค่าน้ำมันเครื่องบิน             46,101    30.4    30,718    23.3    24,309    20.7

  - ค่าสินค้าและพัสดุใช้ไป          9,739     6.4     9,035     6.8     8,025     6.9

  - ค่าเช่าเครื่องบินและอะไหล่      5,652     3.7     6,248     4.7     7,818     6.7

  - ค่าใช้จ่ายเกี่ยวกับการบิน        36,744    24.2    37,217    28.2    33,661    28.7

  - ค่าเสื่อมราคา                13,155    8.7     11,932    9.0     10,995    9.4

  - ค่าใช้จ่ายด้านการตลาด         3,825     2.5     3,527     2.7     2,971     2.5

  - ค่าใช้จ่ายด้านการประกันภัย      1,902     1.3     1,598     1.2     2,385     2.0

  - ค่าตอบแทนกรรมการ           40        0.0     34        0.0     5         0.0

  - ค่าใช้จ่ายดำเนินงานอื่น         5,653     3.8     5,240     4.0     4,765     4.1

  รวม                         151,664   100.0   132,105   100.0   117,230   100.0
  --------------------------- --------- ------- --------- ------- --------- -------

ปัจจัยการผลิตที่สำคัญในแต่ละประเภทมีดังต่อไปนี้

น้ำมัน เชื้อเพลิง

ค่าใช้จ่ายเกี่ยวกับน้ำมันเชื้อเพลิงเป็นองค์ประกอบสำคัญของต้นทุนในการดำเนินงานของสายการบิน
สำหรับบริษัทฯ ค่าใช้จ่ายเกี่ยวกับน้ำมันเชื้อเพลิงสิ้นสุด วันที่ 30 กันยายน 2548
คิดเป็นประมาณร้อยละ 30.4 ของค่าใช้จ่ายในการดำเนินงานของบริษัทฯ เทียบกับร้อยละ 23.3
ในปี 2547 และร้อยละ 20.7 ในปี 2546

บริษัทฯ ได้ดำเนินการจัดซื้อน้ำมันเชื้อเพลิงจากผู้จำหน่ายน้ำมันในทุกตลาดซึ่งบริษัทฯ
ให้บริการการบินตามสัญญาซื้อน้ำมันในระยะยาว (เป็นเวลา หนึ่งปี หรือสองปี) บริษัทฯ
มิได้พิจารณาเฉพาะด้านราคาเท่านั้น แต่ยังพิจารณาถึงความสามารถในการจัดส่งน้ำมันให้แก่บริษัทฯ
ตามความต้องการ และความจำเป็นในการรักษาความสัมพันธ์ในระยะยาวกับผู้จำหน่ายน้ำมัน
นอกจากนี้ ในบางประเทศรวมถึงประเทศจีน ประเทศในภูมิภาคอินโดจีน และลุ่มแม่น้ำโขง บริษัทฯ
จำเป็นต้องซื้อน้ำมันเชื้อเพลิงจากผู้จำหน่ายน้ำมันในราคาที่รัฐบาลของประเทศนั้นๆ เป็นผู้กำหนด

เครื่องบินของบริษัทฯ จะเติมน้ำมันที่สนามบินตามจุดบินต่างๆ
โดยราคาน้ำมันจะขึ้นอยู่กับราคาน้ำมันของตลาดโลกที่ใช้อ้างอิง ณ จุดเติมน้ำมันนั้น ทั้งนี้
เพื่อเป็นการลดต้นทุน บริษัทฯ
จะพยายามเลือกเติมน้ำมันจากเมืองที่ราคาน้ำมันถูกและหลีกเลี่ยงหรือเติมน้ำมันเพียงเท่าที่จำเป็นในเมืองที่ราคาน้ำมันแพง

บริษัทฯ ได้ดำเนินการจัดซื้อน้ำมันเชื้อเพลิงจากผู้จำหน่ายน้ำมันรายใหญ่ซึ่งมีจำนวนหลายราย
โดยผ่านกระบวนการเจรจาต่อรองโดยคณะทำงาน
ซึ่งมีหน้าที่ในการพิจารณากลั่นกรองเสนอแนะในการคัดเลือกผู้จำหน่ายน้ำมัน อัตราค่าประกอบการ
ระยะเวลาผูกพันการจัดหา และเงื่อนไขอื่น
ราคาซื้อขายน้ำมันเชื้อเพลิงจะกำหนดจากราคาตลาดจรของประเทศต่างๆ
ซึ่งขึ้นอยู่กับแหล่งที่เติมน้ำมัน บวกต้นทุนค่าขนส่ง ค่าประกันภัย และผลตอบแทนของผู้ขาย
ในกรณีที่บริษัทฯ มีความต้องการซื้อน้ำมันจำนวนมาก บริษัทฯ

จะทำสัญญาการซื้อน้ำมันจากผู้จำหน่ายน้ำมันเป็นเวลาประมาณ 1-2 ปี
เพื่อเป็นการประกันว่าผู้ขายน้ำมันมีน้ำมันจำหน่ายให้บริษัทฯ ในปริมาณตามที่ตกลง

นอกจากนี้ บริษัทฯ ยังเป็นหนึ่งในผู้ถือหุ้นของบริษัท บริการเชื้อเพลิงการบินกรุงเทพ จำกัด
(มหาชน) (Bangkok Aviation Fuel Services Public Company Limited)
ร่วมกับผู้จำหน่ายน้ำมันอีก 6 ราย และหน่วยงานอื่นๆ
บริษัทดังกล่าวเป็นผู้ประกอบการเพียงรายเดียวที่ได้สิทธิในการดำเนินธุรกิจจัดเก็บและให้บริการเติมน้ำมันเชื้อเพลิงแก่อากาศยานทุกประเภท
ณ ท่าอากาศยานกรุงเทพ โดยมีระบบท่อส่งน้ำมันอากาศยาน ระบบคลังน้ำมันอากาศยาน
และระบบเติมน้ำมันเชื้อเพลิง อย่างไรก็ตาม ในฐานะที่บริษัทฯ เป็นผู้ถือหุ้นในบริษัทดังกล่าว บริษัทฯ
เป็นสายการบินเดียวที่มีสิทธิที่จะจัดส่งน้ำมันเชื้อเพลิงที่ซื้อจากผู้จำหน่ายน้ำมันรายอื่นๆ
ที่มิได้เป็นผู้ถือหุ้นในบริษัทดังกล่าว โดยที่สายการบินอื่นๆ
จะต้องซื้อจากผู้จำหน่ายน้ำมันที่เป็นผู้ถือหุ้นในบริษัทดังกล่าวเท่านั้น บริษัทฯ
จึงมีความได้เปรียบมากกว่าคู่แข่งขันในเรื่องการจัดซื้อน้ำมันเชื้อเพลิง
เนื่องจากราคาเฉลี่ยของน้ำมันเชื้อเพลิงที่จำหน่ายในกรุงเทพฯ
จะต่ำกว่าราคาที่จำหน่ายในเมืองอื่นในภูมิภาคเอเชีย เช่น ฮ่องกง สิงคโปร์ และโตเกียว

เนื่องจากค่าน้ำมันเชื้อเพลิงเป็นค่าใช้จ่ายหลักในการดำเนินธุรกิจของบริษัทฯ
โดยมีต้นทุนค่าน้ำมันอากาศยานประมาณร้อยละ 30.4 ของค่าใช้จ่ายในการดำเนินงาน ดังนั้น
ในสภาวะที่ราคาน้ำมันมีความผันผวนมาก บริษัทฯ อาจได้รับผลกระทบจากราคาน้ำมันที่สูงขึ้น
ในปีการเงิน 2548 บริษัทฯ ได้อนุมัติให้มีการดำเนินการจัดการบริหารความเสี่ยงด้านราคาน้ำมัน
เพื่อป้องกันความเสี่ยงจากความผันผวนของราคาน้ำมันอากาศยาน
โดยการจัดทำประกันความเสี่ยงราคาน้ำมันในปริมาณไม่เกินร้อยละ 50
ของปริมาณการใช้ในรอบหนึ่งปีการเงิน

บริษัท บางจากปิโตรเลียม จำกัด (มหาชน) บริษัท เอสโซ่ (ประเทศไทย) จำกัด (มหาชน)
บริษัท เชลล์ แห่งประเทศไทย จำกัด บริษัท ปตท. จำกัด (มหาชน) บริษัท น้ำมันคาลเทกซ์
(ไทย) จำกัด บริษัท แอร์โททาล (ประเทศไทย) จำกัด และบริษัท สิงคโปร์ ปิโตรเลียม
(ประเทศไทย) จำกัด ต่างจำหน่ายน้ำมันเชื้อเพลิงให้แก่บริษัทฯ ประมาณร้อยละ 25.3 20.2
23.4 19.0 8.4 2.0 และ 1.7
ของความต้องการน้ำมันเชื้อเพลิงอากาศยานภายในประเทศของบริษัทฯ ตามลำดับ และบริษัทฯ
เชื่อว่าบริษัทต่างๆ ดังกล่าว หรือผู้จำหน่ายน้ำมันรายอื่นๆ
จะสามารถสนองตอบความต้องการด้านน้ำมันเชื้อเพลิงของบริษัทฯ
ในกรณีที่ผู้จำหน่ายน้ำมันรายหนึ่งรายใดประสบกับปัญหาอันทำให้ไม่สามารถจำหน่ายน้ำมันให้แก่บริษัทฯ
ได้ อนึ่ง ที่ผ่านมาในการจัดซื้อน้ำมันเชื้อเพลิงอากาศยานในต่างประเทศนั้น บริษัทฯ
ไม่ได้จัดซื้อน้ำมันจากผู้จำหน่ายน้ำมันรายใดมากกว่า 15%
ของความต้องการน้ำมันเชื้อเพลิงอากาศยานในต่างประเทศ

โดยทั่วไปแล้ว
ราคาน้ำมันเชื้อเพลิงอากาศยานในตลาดสากลจะมีความผันผวนสูงและไม่อาจคาดการณ์ล่วงหน้าได้จากข้อมูลในอดีตที่ผ่านมา
ปัจจัยสำคัญที่เป็นตัวกำหนดความผันผวน ได้แก่ ปริมาณของอุปสงค์และอุปทาน สภาพอากาศ
และสภาพการณ์การเมืองระหว่างประเทศ ในช่วงปีนี้
ราคาน้ำมันเชื้อเพลิงอากาศยานมีความผันผวนมากเป็นพิเศษ ซึ่งบริษัทฯ
จัดซื้อน้ำมันเชื้อเพลิงอากาศยานเป็นเงินสกุลดอลลาร์สหรัฐ

การประกันภัย

บริษัทฯ มีการจัดทำประกันภัยคุ้มครองผู้โดยสารและคุ้มครองความรับผิดชดใช้ตามกฎหมายอื่นๆ
ในวงเงินเอาประกันที่สอดคล้องกับหลักปฏิบัติของอุตสาหกรรมการบิน
และมีการจัดทำประกันวินาศภัยคุ้มครองความสูญเสียและความเสียหายที่อาจเกิดขึ้นต่อเครื่องบินของบริษัทฯ
รวมถึงความเสี่ยงจากภัยสงครามและภัยที่เกี่ยวข้อง บริษัทฯ
ได้เอาประกันภัยไว้กับบริษัทประกันภัยของไทย
ซึ่งได้จัดให้มีการประกันภัยต่อโดยบริษัทรับประกันภัยต่อในต่างประเทศ
ในวงเงินเอาประกันภัยที่เพียงพอที่จะคุ้มครองความเสียหายที่อาจเกิดขึ้นโดยมีเบี้ยประกันส่วนใหญ่ในรูปเงินสกุลดอลลาร์สหรัฐ
และเงินสกุลอื่นที่เกี่ยวข้อง

บุคลากรที่เกี่ยวกับการบิน

เนื่องจากธุรกิจการบินเป็นธุรกิจที่ให้ความสำคัญในเรื่องการบริการและความปลอดภัยในการเดินทางของผู้โดยสาร
บริษัทฯ ได้ให้ความสำคัญในการฝึกหัดนักบินและพนักงานต้อนรับบนเครื่องบินอย่างมาก
เพื่อให้มีนักบินและพนักงานต้อนรับที่มีคุณภาพในจำนวนที่เพียงพอกับความต้องการในการให้บริการแก่ผู้โดยสาร
ซึ่งความรับผิดชอบในงานส่วนนี้เป็นของฝ่ายพัฒนาบุคลากรการบินของบริษัทฯ
โดยได้ขยายความร่วมมือไปยังองค์กรภายนอกเพื่อให้เกิดการถ่ายทอดเทคโนโลยีขยายขอบข่ายความรู้ให้กว้างขวางและสามารถสร้างสรรค์บุคลากรที่มีคุณภาพ
ให้ความร่วมมือกับสถาบันการบินพลเรือนจัดฝึกอบรมนักบินหลักสูตรใหม่ในโครงการ Airline
Transition Training (ATT) เพื่อผลิตบุคลากรที่มีประสิทธิภาพในการปฏิบัติการบิน
ซึ่งในปัจจุบันได้มีการนำเทคโนโลยีและอุปกรณ์ต่างๆ เข้ามาช่วยทำการบินมากขึ้น ทั้งนี้ บริษัทฯ
มีเป้าหมายจะผลิตนักบินประมาณปีละ 60 คน
เพื่อให้สอดคล้องกับแผนพัฒนาฝูงบินและทดแทนจำนวนนักบินที่ลดลงตามวาระ

และเพื่อรักษามาตรฐานการฝึกอบรมพนักงานของศูนย์ฝึกอบรมนักบินและลูกเรือให้มีความทันสมัย
และมีประสิทธิภาพสูงสุดอยู่เสมอ บริษัทฯ มีเครื่องฝึกบินจำลอง (Flight Simulator) 5 เครื่อง
และเครื่องฝึกการทำ Procedure การบิน (Flight Training Device หรือ FTD) อีก 1
เครื่อง สำหรับการฝึกนักบินของบริษัทฯ ทั้งหมด นอกจากนี้ บริษัทฯ
ยังได้ให้สายการบินในประเทศและต่างประเทศมาเช่าทำการฝึก นอกจากนี้ บริษัทฯ
ยังทำการฝึกและให้เช่าเครื่องฝึกจำลองเหตุการณ์ฉุกเฉิน
ที่อาจเกิดขึ้นได้ในห้องโดยสารบนเครื่องบิน (Cabin Emergency Evacuation Trainer หรือ
CEET) ให้กับสายการบินในประเทศและต่างประเทศ

ในส่วนของพนักงานต้อนรับบนเครื่องบิน ทุกคนจะต้องผ่านการฝึกฝนทั้งภาคทฤษฎีและภาคปฏิบัติ
เป็นเวลา 8 สัปดาห์ และทดลองงานบริการบนเครื่องบินอีก 6 เดือน
เพื่อให้เกิดความมั่นใจในการให้บริการอย่างสุภาพอ่อนน้อมและคำนึงถึงความปลอดภัยของผู้โดยสาร
หลังจากนั้น บริษัทฯ ยังจัดให้มีการฝึกอบรมอย่างต่อเนื่อง
ทั้งทางด้านการพัฒนาทัศนคติต่องานและลูกค้า การสัมมนาพนักงานต้อนรับบนเครื่องบินระดับอาวุโส
และปลุกจิตสำนึกการให้บริการที่ดีเลิศผสมผสานด้วยเสน่ห์ไทย เป็นต้น

ฝูงบิน

บริษัทฯ มีเครื่องบินในฝูงบินรวมทั้งสิ้น 87 ลำ โดยเป็นเครื่องบินที่เป็นสินทรัพย์ของบริษัทฯ จำนวน
59 ลำ และเป็นเครื่องบินภายใต้สัญญาเช่า (Financial Lease) จำนวน 16 ลำ
และเช่าแบบการเช่าเพื่อดำเนินงาน (Operating Lease) จำนวน 12 ลำ
เครื่องบินหลักที่บริษัทฯ ใช้ได้แก่ แอร์บัส A340-600 แอร์บัส A340-500 แอร์บัส A330-300
แอร์บัส A300-600 โบอิ้ง 747-400 โบอิ้ง 747-300 โบอิ้ง 777-300

โบอิ้ง 777-200 โบอิ้ง 737-400 แมคโดแนล ดักกลาส MD-11 และ ATR 72 บริษัทฯ
ได้ให้บริษัท สกาย เอเซีย จำกัด เช่าดำเนินงานเครื่องบิน โบอิ้ง 737-400 จำนวน 3 ลำ ณ
วันที่ 30 กันยายน 2548 อายุโดยเฉลี่ยของเครื่องบินของบริษัทฯ อยู่ที่ 10.4 ปี

บริษัทฯ มีนโยบายและขั้นตอนในการจัดหาเครื่องบิน
โดยจัดทำแผนการจัดหาเครื่องบินเพื่อรองรับการเจริญเติบโตทางธุรกิจตามแผนการดำเนินงานโดยรวมของบริษัทฯ
โดยพิจารณาถึงขนาดของเครื่องบินให้สอดคล้องกับปริมาณผู้โดยสารที่เพิ่มขึ้นและเหมาะสมกับเส้นทางบินตามความต้องการของตลาด
แล้วบรรจุในแผนวิสาหกิจเพื่อเสนอกระทรวงคมนาคมให้ความเห็นชอบก่อนนำเสนอคณะรัฐมนตรีเพื่ออนุมัติ
หากการลงทุนมีวงเงินเกินร้อยละ 50 ของสินทรัพย์รวมของบริษัทฯ บริษัทฯ
จะต้องดำเนินการขออนุมัติจากที่ประชุมผู้ถือหุ้นด้วย ในการจัดหาแหล่งเงินทุนนั้น บริษัทฯ
จะปรึกษาร่วมกับกระทรวงการคลังในแนวทางการจัดหาเงินทุนเพื่อการจัดหาเครื่องบิน

บริษัทที่ดำเนินการผลิตและจำหน่ายเครื่องบินพาณิชย์ขนาดใหญ่ในตลาดโลกมีเพียง 2 บริษัท ได้แก่
บริษัท โบอิ้ง และบริษัท แอร์บัส การจะพิจารณาซื้อเครื่องบินจากบริษัทใด
ขึ้นอยู่กับขนาดและแบบของเครื่องบินที่เหมาะสมกับเส้นทางบิน
และความต้องการของตลาดในเส้นทางที่บริษัทฯ จะทำการบิน
รวมทั้งราคาและสิทธิประโยชน์ที่จะได้รับ

บริษัทฯ มีแนวทางการจัดหาเงินทุนเพื่อจัดหาเครื่องบินโดยวิธีการต่างๆ
โดยคำนึงถึงสถานการณ์ทางตลาดการเงินและภาวะเศรษฐกิจโดยทั่วไปรวมถึงนโยบายของรัฐบาลด้วย
ซึ่งแต่เดิมวิธีจัดหาเงินทุนของบริษัทฯ จะต้องได้รับความเห็นชอบจากกระทรวงการคลัง
โดยเฉพาะในการกู้ยืมเงินในสกุลเงินตราต่างประเทศจะต้องอยู่ภายใต้เพดานการกู้ยืมเงินตราต่างประเทศ
แต่เนื่องจากในภาวะปัจจุบัน ธุรกิจการบินมีการแข่งขันสูง และบริษัทฯ
มีความจำเป็นที่จะต้องเพิ่มขีดความสามารถในการแข่งขันกับสายการบินอื่นๆ
และการดำเนินการดังกล่าวต้องมีการจัดหาเครื่องบินเพิ่มเติม
ซึ่งต้องใช้เงินลงทุนเป็นจำนวนมากและต้องมีการก่อหนี้จากต่างประเทศในวงเงินสูง
ดังนั้นเพื่อให้การดำเนินงานของบริษัทฯ
เป็นไปอย่างคล่องตัวและสามารถสนับสนุนยุทธศาสตร์การเป็นศูนย์กลางการขนส่งทางอากาศในภูมิภาคเอเชีย
บริษัทฯ จึงได้ขอรับการยกเว้นไม่ต้องปฏิบัติตามระเบียบการก่อหนี้ของประเทศปี พ.ศ. 2528
แต่อย่างไรก็ตาม บริษัทฯ ซึ่งมีสถานะเป็นรัฐวิสาหกิจและหนี้ของบริษัทฯ
ยังคงถือเป็นภาระหนี้สาธารณะของประเทศ ดังนั้นบริษัทฯ
ยังคงต้องรายงานหนี้สาธารณะให้กระทรวงการคลัง รวมไปจนถึงการก่อหนี้ใหม่ด้วย
เพื่อให้การบริหารจัดการหนี้สาธารณะในภาพรวมของประเทศเป็นไปอย่างมีประสิทธิภาพและเป็นการรักษาวินัยทางการคลังอย่างเคร่งครัดอีกทางหนึ่งด้วย

หลังจากที่บริษัทฯ ใช้สิทธิซื้อเครื่องบินก่อนครบกำหนดสัญญาเช่า (Exercise Purchase Option)
จำนวน 6 ลำ ในเดือนพฤศจิกายนและธันวาคม 2547 ไปเรียบร้อยแล้วนั้น บริษัทฯ
มีเครื่องบินที่จัดหาด้วยวิธีการเช่าเพื่อดำเนินงานคงเหลือเป็นจำนวนทั้งหมด 12 สัญญา
โดยมีภาระผูกพันในรูปเงินสกุลดอลลาร์สหรัฐ มีอายุสัญญาเช่า 10-11 ปี โดย ณ วันที่ 30 กันยายน
2548 จะมีอายุสัญญาคงเหลือระหว่าง 2-4 ปี มีกำหนดชำระค่าเช่าเป็นรายไตรมาส
ในกรณีของการจัดซื้อเครื่องบินแบบการเช่าเพื่อดำเนินงานนี้
เครื่องบินจะยังเป็นทรัพย์สินของผู้ให้เช่า ทั้งนี้สัญญาเช่าที่เหลือ 12 สัญญา
ดังกล่าวยังมีสัญญาเช่าอีกจำนวน 4 สัญญา ที่ผู้ให้เช่าได้สิทธิแก่บริษัทฯ
ในการซื้อเครื่องบินหลังจากปีที่ 3 5 10 และ 11 หลังจากรับมอบเครื่องบิน อย่างไรก็ตาม บริษัทฯ
ในฐานะผู้เช่ายังคงต้องรับผิดชอบในการบำรุงรักษา การประกันภัย
ตลอดจนการเก็บรักษาเครื่องบินตลอดระยะเวลาเช่า ณ วันที่ 30 กันยายน 2548 บริษัทฯ
มีภาระผูกพัน

ค่าเช่าเครื่องบินภายใต้สัญญาเช่าตลอดอายุการเช่าเป็นจำนวนเงินรวมทั้งสิ้นประมาณ 348.31
ล้านเหรียญสหรัฐ หรือประมาณ 14,318.19 ล้านบาท

บริษัทฯ ได้มีการจัดหาเครื่องบินโดยวิธีการกู้ยืมเงินภายใต้สัญญาเช่า (Financial Lease)
จำนวน 16 ลำ ณ วันที่ 30 กันยายน 2548 สัญญาเหล่านี้มีอายุคงเหลืออยู่ระหว่าง 2-11 ปี
โดยมีภาระหนี้เป็นเงินในสกุลดอลลาร์สหรัฐ เยนญี่ปุ่น และเงินยูโร มีมูลค่ายอดหนี้คงเหลือ ณ
ปัจจุบันเป็นเงิน 55,688.69 ล้านบาท บริษัทฯ
จะได้รับสิทธิในการซื้อเครื่องบินก่อนสิ้นสุดอายุสัญญาได้ตามช่วงเวลาที่กำหนดในสัญญา
หรือเมื่อสิ้นสุดสัญญา

3.3.3 ผลกระทบของกระบวนการประกอบธุรกิจและการกำจัดวัตถุดิบเหลือใช้ที่มีต่อสิ่งแวดล้อม

นอกจากบริษัทฯ จะมุ่งเน้นด้านคุณภาพในการให้บริการและความปลอดภัยแล้ว บริษัทฯ
ยังมุ่งเน้นการรักษาสภาพแวดล้อมมิให้เกิดมลภาวะในทุกกระบวนการผลิตและทุกปฏิบัติการอีกด้วย
ดังนั้น บริษัทฯ
จึงได้ดำเนินการปรับเปลี่ยนกระบวนการผลิตที่อาจมีผลกระทบต่อสิ่งแวดล้อมและปรับปรุงระบบการควบคุมต่างๆ
ดังนี้

-   กระบวนการล้างทำความสะอาดชิ้นส่วนเครื่องยนต์อากาศยาน
    ซึ่งเป็นระบบการล้างที่ใช้สารทำลายชั้นโอโซนในบรรยากาศ บริษัทฯ
    ได้ทำการเปลี่ยนเครื่องจักรในกระบวนการล้างทำความสะอาดเป็นระบบใหม่ซึ่งใช้น้ำในการล้างทำความสะอาดและไม่ทำลายชั้นโอโซนในบรรยากาศ
    โดยธนาคารโลกให้ความช่วยเหลือค่าใช้จ่ายในการเปลี่ยนเครื่องจักรแบบให้เปล่าเป็นเงิน 16
    ล้านบาท

-   การใช้น้ำยาลอกสีลำตัวอากาศยานซึ่งมีส่วนประกอบของสาร Solvent Base
    อันมีส่วนในการทำลายชั้นบรรยากาศ บริษัทฯ
    ได้ดำเนินการเปลี่ยนแปลงโดยการใช้น้ำยาลอกสีลำตัวอากาศยานที่มีส่วนประกอบของสาร
    Water Base แทน ซึ่งจะไม่ทำลายชั้นโอโซนในบรรยากาศ

-   บริษัทฯ มีการควบคุมคุณภาพน้ำเสียให้เป็นไปตามที่กฎหมายกำหนด
    มีการบำบัดและกำจัดน้ำเสียเพื่อลดผลกระทบต่างๆ ที่จะเกิดขึ้นต่อสิ่งแวดล้อม ทั้งนี้ บริษัทฯ
    มีการตรวจสอบน้ำเสียเป็นประจำทุกเดือนโดยห้องปฏิบัติการวิเคราะห์เอกชนที่ได้รับการรับรองจากกรมโรงงานอุตสาหกรรม

-   บริษัทฯ
    มีการตรวจสอบคุณภาพอากาศโดยห้องปฏิบัติการวิเคราะห์เอกชนที่ได้รับการรับรองจากกรมโรงงานอุตสาหกรรมเพื่อตรวจวัดปริมาณฝุ่น
    และมีการควบคุมควันพิษที่เกิดจากยานพาหนะ

-   บริษัทฯ ได้คำนึงถึงมลภาวะที่ส่งผลให้เกิดภาวะโลกร้อน (Global Warming)
    หรือภาวะเรือนกระจก (Green House Effect)
    ซึ่งส่วนหนึ่งเกิดจากการสันดาปของน้ำมันเครื่องบิน บริษัทฯ
    จึงได้จัดทำโครงการลดการใช้ปริมาณน้ำมันเชื้อเพลิงอากาศยาน
    และในการจัดซื้อเครื่องบินใหม่ ได้เน้นด้านเทคโนโลยีที่มีมลภาวะทางเสียงต่ำ
    และมีประสิทธิภาพในการสันดาปของน้ำมันสูงเพื่อลดมลภาวะที่มีผลกระทบต่อสิ่งแวดล้อมโลก

บริษัทฯ ได้ปฏิบัติตามที่กฎหมายควบคุมสิ่งแวดล้อมกำหนด โดยในช่วง 3 ปีที่ผ่านมา บริษัทฯ
ได้จ่ายค่าใช้จ่ายในการดำเนินงานเพื่อควบคุมสิ่งแวดล้อมเป็นจำนวนเงิน 0.84 ล้านบาท
ในปีการเงิน 2548 จำนวนเงิน 1.38 ล้านบาท ในปีการเงิน 2547 และจำนวนเงิน 1.73
ล้านบาท ในปีการเงิน 2546

สำนักงานใหญ่ ศูนย์ฝึกด้านการบิน และศูนย์คอมพิวเตอร์ ของบริษัทฯ ยังได้รับใบรับรองมาตรฐาน
ISO 14001 (Environmental Management System)
ซึ่งเป็นการรับรองมาตรฐานอุตสาหกรรมด้านระบบ

บริหารงานสิ่งแวดล้อมเมื่อวันที่ 24 มีนาคม 2543 จาก BVQI
ซึ่งเป็นองค์กรให้การรับรองมาตรฐานในระดับสากล นอกจากนี้ ฝ่ายช่างของบริษัทฯ
ทั้งศูนย์ซ่อมเครื่องบินที่ท่าอากาศยานกรุงเทพ และศูนย์ซ่อมแห่งที่ 2
ที่ท่าอากาศยานอู่ตะเภายังได้รับใบรับรองมาตรฐาน ISO 14001 เมื่อวันที่ 16 มีนาคม 2544 จาก
BVQI เช่นกัน

ข้อพิพาทหรือการถูกฟ้องร้องเกี่ยวกับสิ่งแวดล้อม และแนวทางแก้ไขข้อพิพาท

-ไม่มี-

3.4 งานที่ยังไม่ได้ส่งมอบ

-ไม่มี-